
Il-Minuti tas-Seduta Nru 191, li saret fit‑8 ta’ Jannar 2024,  ġew ikkonfermati.


[bookmark: _Toc238802152]INFORMAZZJONI MIS-SEDJA

L-ISPEAKER (Onor. Anġlu Farrugia): Inqiegħed fuq il-Mejda tal-Kamra:

Rapport tal-parteċipazzjoni tal-Onor. Glenn Bedingfield u tal-Onor. Beppe Fenech Adami fil-LXX Laqgħa tal-COSAC li nżammet ġewwa Madrid bejn is-26 u t-28 ta’ Novembru 2023; u

Sentenza mogħtija mill‑Qorti Ċivili Prim’Awla (Ġurisdizzjoni Kostituzzjonali) fil‑kawża bl‑ismijiet Salvatore Zerafa et vs Avukat tal-Istat et (Rikors Nru 440/2022 LM), deċiża fit‑18 ta’ Ottubru 2023, mibgħuta lis-Sedja a tenur tal‑Artikolu 242(1) tal-Kodiċi ta’ Organizzazzjoni u Proċedura Ċivili, flimkien ma’ ċertifikat li l-kawża ma ġietx appellata datat 20 ta’ Diċembru 2023.

Qabel ma ngħaddu għall-mistoqsijiet nerġa’ nivverbalizza l-ftehim li kellna fil-laqgħa li nżammet ilbieraħ fil-Kumitat Permanenti dwar ix-Xogħol tal-Kamra li t-terminu tal-avviż ta’ mill-inqas tlett ijiem għall-mistoqsijiet parlamentari, skont l-Ordni Permanenti 22, li saru lill-Ministri li kellhom tibdil fid-dekasteru tagħhom, għandu jkun estiż b’mod li dawk il-mistoqsijiet li kellhom jitwieġbu fis-seduta ta’ din il-ġimgħa, jingħataw tweġiba fis-seduta ta’ nhar it-Tnejn, 15 ta’ Jannar 2024.

[bookmark: _Toc238802153]
MISTOQSIJIET – TWEĠIBIET ORALI

MINISTERU GĦALL-POLITIKA SOĊJALI U D-DRITTIJIET TAT-TFAL – NEFQA FUQ RIGALI

12055. L-ONOR. IVAN BARTOLO staqsa lill-Ministru għall-Politika Soċjali u d-Drittijiet tat-Tfal: Jista' l-Ministru jgħid jekk għandux xi fond mill-baġit ministerjali jew minn xi entità li taqa’ taħtu li minnhom jixtri rigali tat-tiġijiet u/jew rigali oħra?

ONOR. MICHAEL FALZON (Ministru għall‑Politika Soċjali u d‑Drittijiet tat‑Tfal): Ninsab informat li m’hemmx fond speċifiku għar-rigali tat-tiġijiet u/jew rigali oħra.

L-ISPEAKER: L-Onor. Alex Muscat, mistoqsija supplimentari.

ONOR. ALEX MUSCAT: Sur President, qed ikolli ħafna mistoqsijiet, anke mill-kostitwenti tiegħi, dwar meta xi ħadd jilħaq l-età tal-pensjoni u jagħżel li jibqa’ jaħdem. Jista’ l-Ministru jispjega kif taħdem il-pensjoni? Dan jibda jieħu l-pensjoni sħiħa? Kif tkun il-pożizzjoni tiegħu?

L-ISPEAKER: Il-Ministru Michael Falzon.

ONOR. MICHAEL FALZON: Sur President, aħna ħadna passi biex ninkoraġġixxu lill-anzjani tagħna li jkomplu jaħdmu lil hinn mill-età tal-irtirar anke biex ma nitilfux il-kompetenza u l-esperjenza li jkollhom fil-ħajja kif ukoll fil-linja tagħhom. Waħda mill-miżuri kienet li meta tiddifferixxi t-teħid tal-pensjoni tiegħek lil hinn mid-data tal-irtirar tiegħek, meta eventwalment tieħu l-pensjoni inti tieħu pensjoni plus persentaġġ. Min jiddifferixxi b’sena kien jieħu 5%. B’miżura tal-aħħar Baġit issa min se jiddifferixxi l-pensjoni tiegħu b’sena se jieħu 6.5%. Hemmhekk qed naraw żieda ta’ 1.5%. Imbagħad, wara sentejn, jidhirli li hemm żieda ta’ 3%. 

Hawn qed nitkellmu fuq żieda akbar u aktar wiesgħa. L-istess għal min jiddiferixxi wara t-tielet sena. Naħseb li waħda mill-aktar miżuri li tagħmel differenza kbira hija għal dawk il-persuni li jiddifferixxu t-teħid tal-pensjoni tagħhom b’erba’ snin. Ir-realtajiet huma li huma, qegħdin ngħixu aktar, għall-grazzja t’Alla qed nibqgħu aktar b’saħħitna, u allura min se jiddiferixxi t-teħid tal-pensjoni tiegħu b’erba’ snin, meta jirtira se jieħu l-pensjoni u 29%. Min ikun iddifferixxa b’erba’ snin se jieħu kważi terz ieħor tal-pensjoni ma’ dik il-pensjoni li jkun intitolat għaliha. 

Biex forsi nagħti indikazzjoni jekk din il-miżura ħadmitx jew le nista’ ngħid li llum, minn statistika li jżomm il-Ministeru u d-Dipartiment, jirriżulta li dawk il-persuni li rtiraw ta’ 61 sena naqsu bin-nofs. Filwaqt li qabel, pereżempju, kellek 10,000 persuna li kif jagħlqu l-61 sena joħorġu bil-pensjoni, b’dan l-inċentiv li qed inkomplu nsaħħu, dak in-numru naqas bin-nofs. Qed jirnexxilna nżommu l-workforce tagħna għaddej. Għandna sfida bħalma għandha l-Ewropa kollha f’dik li hija demografija. Din hija miżura li mhux biss tgħin lill-ekonomija tal-pajjiż imma anke, u forsi aktar sinifikanti minn hekk, tgħin lill-individwi u l-pensjonanti tagħna biex ikomplu jaħdmu.

L-ISPEAKER: L-Onor. Davina Sammut Hili, mistoqsija supplimentari.

ONOR. DAVINA SAMMUT HILI: Sur President, jista’ l-Ministru jispjega lill-Kamra kif se jkunu qed jiġu mqassma l-pagamenti tal-pensjonijiet għal tul din is-sena? 

L-ISPEAKER: Il-Ministru Michael Falzon.

ONOR. MICHAEL FALZON: Sur President, biex nagħti ftit sfond tas-sitwazzjoni, bħala Ministeru qed nitkellmu fuq allokazzjoni ta’ €2.2 biljun. Fuq pensjonijiet, in-nefqa hija ta’ €1.17 biljun. Hawn qed neskludi l-benefiċċji soċjali l-oħra bħalma huma l-In-Work Benefit u ċ-Children’s Allowances. Bħala kategoriji ta’ pensjonijiet nista’ ngħid li għandna erba’ inġenerali. 

Għandna l-pensjoni kontributorja tal-irtirar, dik il-pensjoni li wieħed ikun ikkontribwixxa għaliha permezz tal-bolol li jħallas matul il-perjodu tax-xogħol tiegħu.  Imbagħad għandna l-pensjoni tal-età, li wieħed jikkwalifika għaliha jekk m’għandux il-pensjoni kontributorja. Imbagħad hemm żewġ forom ta’ pensjonijiet oħrajn li huma l-pensjoni tar-romol u l-pensjoni tal-invalidità. Dawk huma l-erba’ kategoriji ta’ pensjonijiet li għandna f’pajjiżna. Jekk wieħed jeħodhom kollha f’daqqa qed nitkellmu fuq madwar 100,000 persuna. Illum pajjiżna għandu aktar minn 100,000 persuna li jieħdu xi forma ta’ pensjoni mill-Istat. Iż-żidiet daħlu fis-seħħ mill-1 ta’ Jannar fuq il-pensjonijiet kollha. 

Nhar is-Sibt li għadda sar l-ewwel ħlas li huwa l-ħlas li jien nażżarda ngħid tal-akbar parti, li hija l-pensjoni tal-irtirar, fejn hemmhekk qed nitkellmu dwar 63,000 pensjonant li ħadu l-ħlas tal-pensjoni tagħhom. Wieħed iħares lejn iż-żieda li hija proġettata għal din is-sena. Hawnhekk qed nieħu biss inkonsiderazzjoni ż-żieda tal-pensjoni fis-somma ta’ €15 fil-ġimgħa, fejn kull pensjonant se jiżdied mill-inqas €780 fis-sena. Dak il-ħlas sar nhar is-Sibt li għadda. Fil-fatt  ħarġu l-ewwel ħlasijiet biż-żidiet imsemmija. 

Nhar is-Sibt li ġej joħroġ il-ħlas tal-pensjonijiet tar-romol. Ir-romol, minbarra s-€780 fis-sena li għadni kif semmejt, se jkollhom l-aġġustament li se jitkompla din is-sena, li se jkun se jsir għat-tielet darba biex is-superstiti, l-armel jew l-armla, ma jiritx kif inhi sal-lum 5/6 tal-pensjoni, imma jiret il-pensjoni kollha kemm hi. Sal-lum ir-regola ġenerali hija li armel jiret 5/6 tal-pensjoni tal-konjuġi li ġie nieqes. Mela minbarra s-€780 se jkun hemm aġġustament f’dan is-sens. Dik hija bħala żieda addizzjonali. 

Imbagħad ħmistax oħra jsir il-ħlas tal-pensjonijiet l-oħra prinċipalment tal-età u tal-invalidità li wkoll se jiżdiedu. Minbarra ż-żieda fil-pensjoni hemm numru konsiderevoli minnhom li se jintlaqtu pożittivament ukoll minn miżuri oħrajn. Dawn il-miżuri, fost oħrajn, jinkludu aktar twessigħ fuq thresholds. Ta’ min jgħid ukoll li hawnhekk ukoll, bil-mekkaniżmu addizzjonali tal-COLA, se jkun hemm numru konsiderevoli ta’ pensjonanti li wkoll se jkunu intitolati għall-mekkaniżmu l-ġdid jew it-tieni mekkaniżmu tal-COLA.

L-ISPEAKER: L-Onor. Cressida Galea, mistoqsija supplimentari.

ONOR. CRESSIDA GALEA: Sur President, waħda mill-prijoritajiet ta’ dan il-Gvern  tibqa’ dejjem dik tal-ġustizzja soċjali. Aħna dejjem naħdmu biex naraw li kull ċittadin f’dan il-pajjiż jilħaq l-aspirazzjonijiet tiegħu kif ukoll ikollu ħajja diċenti. Nafu li din is-sena tiġi fi tmiemha l-istrateġija ta’ għaxar snin bejn l-2014 u l-2024 kontra l-faqar u l-esklużjoni soċjali. Jista’ l-Ministru jaġġorna lill-Kamra dwar fiex waslet l-implimentazzjoni ta’ din l-istrateġija? X’inhuma l-pjanijiet? X’qed jiġri sabiex ikollna strateġija għall-għaxar snin li ġejjin?
L-ISPEAKER: Il-Ministru Michael Falzon.

ONOR. MICHAEL FALZON: Sur President, fl-2014 pajjiżna kien nieda pjan għal għaxar snin mill-2014 sas-sena 2024 biex jindirizza l-faqar; jew dik il-faxxa ta’ nies li jkunu fqar u esklużi soċjalment jew inkella f’riskju ta’ faqar u esklużjoni soċjali. Wasalna fi tmien din l-istrateġija. Kien hemm diversi stadji ta’ dik l-istrateġija u żgur li hemm x’nagħmlu aktar. Issa qed nitkellmu fuq strateġija għall-għaxar snin li ġejjin li qed issir ħidma fuqha. Din tidħol fis-seħħ fl-1 ta’ Jannar 2025. Għadna fil-fażi ta’ preparazzjoni u qed isiru l-konsultazzjonijiet. Minn hawnhekk nistieden lil kull Membru ta’ din il-Kamra li jixtieq li jagħti kontribut għal dan il-għan biex jagħmel hekk. Ma naħsibx li huwa l-każ li solvejna kollox. L-istrateġija li għandna llum kienet pjan ta’ għaxar snin. Il-miżuri kienu mifruxin fuq għaxar snin u ma kinux miżuri li daħlu f’Baġit wieħed jew f’sena waħda.

Sur President, sal-lum tkellimna dejjem fuq il-metodu ta’ kalkolu l-antik li riċentement ġie aġġornat ukoll min-naħa tal-Eurostat. Illum persuni f’ċaħda materjali severa jew f’esklużjoni soċjali huma bejn wieħed u ieħor terz ta’ dak li kellna 11-il sena ilu. Il-persuni f’riskju li għall-grazzja t’Alla mhumiex fil-faqar u lanqas f’esklużjoni soċjali, illum jammontaw għal madwar nofs dak li kien hemm. Kull wieħed li jibqa’ fuq il-lista, jibqa’ żejjed, għax idealment ma jkollna lil ħadd. Idealment is-soċjetà għandha tilħaq lil kulħadd, imma din mhijiex ir-realtà fl-ebda sistema ekonomika, f’pajjiż żgħir, f’pajjiż kbir u anke f’pajjiż sinjur. Ir-realtajiet huma li dejjem se tibqagħlek faxxa li għal diversi raġunijiet - u hawn ma rridx ninstema’ li qed niġġudika, anzi bil-maqlub - ma jirnexxilhiex tipparteċipa daqshekk f’dak li tkun qed tipproduċi l-ekonomija tas-soċjetà li dik il-persuna qed tgħix fiha. 

Sur President, biex inwieġeb il-mistoqsija, iva, qed isiru preparamenti. Għandek l-istrateġija ffokata. Imbagħad għandna wkoll il-viżjoni soċjali li hija mmirata aktar għat-tul. Hemmhekk nimmiraw fejn nixtiequ li nkunu fl-2035. Ma nimmaġinax li jien inkun għadni hawnhekk. Hemm daqsxejn tul mhux ħażin. Hemmhekk l-approċċ imbagħad huwa usa’. 

Bħalissa għaddej ukoll ix-xogħol biex naġġornaw il-politika nazzjonali tat-tfal, u hawn ukoll nistieden lil kull min jixtieq jagħti kontribut, anzi nieħu pjaċir li jkun hemm Membri miż-żewġ naħat tal-Kamra li jagħtu l-kontribut tagħhom. Il-politika nazzjonali tat-tfal tnediet f’Novembru 2017, għaddew ħames snin minn fuqha, u naħseb li wasal iż-żmien biex naġġornawha. Għandna wkoll b’mod settorali ċ-Child Guarantee, li kull pajjiż fl-Unjoni Ewropea kellu jagħmel u jissottometti lill-Unjoni Ewropea. Rigward iċ-Child Guarantee għandi pjaċir ngħid li f’pajjiżna għaddej il-proċess għall-implimentazzjoni tagħha. Pajjiżna qiegħed fuq quddiem nett fost pajjiżi oħrajn f’dan l-aspett u hawn nixtieq nirringrazzja lil kull min qed jagħti sehmu f’dan l-eżerċizzju. Għal darb’oħra nistieden lil kulħadd, fosthom Membri  tan-naħa l-oħra tal-Kamra, li naħseb li għandhom is-settur soċjali għal qalbhom, biex jilqgħu l-istedina u jikkontribwixxi f’dan il-proċess.  

L-ISPEAKER: L-Onor. Albert Buttigieg, mistoqsija supplimentari.

ONOR. ALBERT BUTTIGIEG: Sur President, nirreferi lill-Ministru għal dawk it-tfal li jgħixu fid-djar tat-tfal. X’interventi qed jittieħdu meta jiġu għar-rintegrazzjoni fis-soċjetà? Nifhmu li dawn ikunu għal diversi snin jgħixu f’dawn id-djar, imbagħad iridu jidħlu fis-soċjetà. X’inhi l-policy preżentement? Hemm xi lakuni li wieħed jista’ jirranġa? 

L-ISPEAKER: Il-Ministru Michael Falzon.

ONOR. MICHAEL FALZON: Sur President, biex nagħti indikazzjoni, qed nitkellmu fuq madwar 350 jew 400 tifel u tifla li għal diversi raġunijiet ikun hemm il-bżonn li jinqalgħu mid-dar tal-familja naturali tagħhom. Bħala persentaġġ għandna madwar 57% minn dawn it-tfal li jkunu foster placements, li nħoss li hija xi ħaġa pożittiva. Imbagħad jibqagħlek 43% li jkunu fi djar residenzjali. Jien kont wieħed minn dawk li nemmen ħafna u għadni nemmen ħafna fil-konċett ta’ fostering. Insa l-aspett finanzjarju u l-għajnuna li jagħti l-Istat, għax il-veru fostering mhuwiex provvediment ta’ servizz  jew servizz li tħallas għalih imma huwa servizz li toffrih persuna b’empatija kbira u b’sens ta’ dover. Hawnhekk qed nitkellmu fuq 57%. Kif jiġri, naslu fi stadju li dak li nkunu bdejna llum fl-aħħar jimmatura. 

Fid-djar tat-tfal illum tingħata enfasi biex ma jkunx hemm konċett ta’ istituzzjonalizzazzjoni u l-units ikunu żgħar kemm jista’ jkun, imma meta persuna tagħlaq 18-il sena ma tistax titfilha s-swiċċ. Mhijiex sitwazzjoni ideali li t-tfal jagħmlu tmien snin jew għaxar snin f’dar residenzjali, imbagħad bħala soċjetà nippretendu li ladarba jagħlqu t-18-il sena, dawn jispiċċaw barra. Is-Sależjani ħarġu b’konċett pożittiv ħafna ta’ aftercare, u aħna wkoll qed nadottaw policy simili. Naħseb li l-Onor. Interpellant hemm xtaq imur. Minn hawn jien insellem u nirringrazzja lis-Sależjani li ħarġu b’konċett li meta wieħed joħroġ minn dar residenzjali, għall-inqas ikun hemm min jagħmel mentoring tiegħu. Tingħata indipendenza b’ċerti obbligi, imma mbagħad, għal perjodu massimu ta’ tliet snin, hemm min jindukrak. 

Għandna ftehim mas-Sależjani li għandhom tlett idjar. Dawn adottaw konċett interessanti ħafna f’Raħal Ġdid, fejn hemm tliet flatlets żgħar u r-residenti li jkunu ħarġu mid-djar jikkontribwixxu xi ħaġa żgħira li jfaddluhielhom, u mhux jeħduhielhom, imbagħad jagħtuhielhom qabel ma joħorġu. Dawn jingħataw il-fakultà li joħorġu jaħdmu u jħallsu l-kontijiet tad-dawl u l-ilma tagħhom skont il-konċett ta’ mentoring. Hemm tnejn oħra Tas-Sliema: Mamma Margherita, li titmexxa fuq il-konċett ta’ Raħal Ġdid, fejn dak li jkun jingħata ċerta indipendenza; u Dar Osanna Pia. Aħna għandna ftehim fejn il-pajjiż jagħmel tajjeb għall-operat ta’ dawn id-djar. Dan huwa konċett li verament hemm bżonnu.  

Qed naħdmu wkoll fuq aftercare policy. Mingħajr ma ninstema’ bombastiku nista’ nassigura lill-Onor. Interpellant li fejn kien hemm il-bżonn, jekk persuna għalqet 18-il sena, ma tfajniex in-nies ’il barra, anzi rajna li nkunu hemm. Kellna każ ta’ sitt aħwa fejn wieħed għalaq 18-il sena. X’se nagħmel jien? Se naqilgħu minn ma’ ħutu kollha u nitfgħu barra għax għalaq 18? Hemmhekk rajna kif ikollna arranġament, anke mas-Sależjani, biex għall-inqas dik il-persuna tibqa’ tingħata s-sostenn li jkun hemm bżonn. (Onor. Membri: Hear, hear) Kif qal l-Onor. Interpellant, dan ikun għamel snin ġo dar residenzjali, il-lifeskills tiegħu forsi ma jkunux perfezzjonati - u naħseb li ta’ ħadd minnhom ma huma perfezzjonati -  u għalhekk ikun għad ikollhom bżonn ċertu sostenn.

L-ISPEAKER: L-Onor. Alex Muscat, mistoqsija supplimentari.

ONOR. ALEX MUSCAT: Sur President, nixtieq nirreferi għall-anomalija li kien hemm fil-pensjonijiet ta’ dawk li twieldu qabel l-1962 li ssemmiet fil-Baġit li għadda. Jista’ l-Ministru jispjega lill-Kamra jekk din l-anomalija hijiex se tiġi indirizzata minn Jannar 2024? Kif se tiġi indirizzata?

L-ISPEAKER: Il-Ministru Michael Falzon.

ONOR. MICHAEL FALZON: Sur President, nista’ ma nirrispondihiex din? Din hija l-aktar domanda li kelli nirrispondi mill-Baġit ’l hawn. Immur fejn immur, xi ħadd dejjem jistaqsini fuqha. Fl-2006 kien sar tibdil fir-reġim tal-pensjonijiet tagħna fejn il-pensjonanti tagħna ġew maqsuma f’żewġ kategoriji. Għandna l-kategorija ta’ dawk in-nies li bħali twieldu qabel il-31 ta’ Diċembru 1961 u għandna kategorija oħra ta’ pensjonanti li twieldu mill-1 ta’ Jannar tal-1962 ’il quddiem. L-anomalija qiegħda fil-fatt li filwaqt li l-pensjoni massima ta’ dawk li twieldu sal-31 ta’ Diċembru 1961 hija, pereżempju €1,000, fil-każ tal-oħrajn, dawk li twieldu mill-1 ta’ Jannar 1962 ’il quddiem, il-massimu huwa ta’ €1,200. Mhumiex dawn il-figuri, imma qed nagħti biss eżempju matematiku. 

Naħseb li biex inkunu ġusti ma’ kulħadd irridu nirrikonoxxu wkoll li min twieled mill-1962 ’il quddiem irid iħallas 40 sena bolol u mhux bħalma kien l-obbligu għal dawk ta’ qabel l-1961 li huwa ta’ 35 sena. Għandek din id-diskrepanza li mill-2006 ’l hawn kibret, u għandek il-fatt ukoll ta’ ħafna nies li twieldu qabel il-31 ta’ Diċembru 1961 li għandhom 40 sena, 45 sena u anke 48 sena bolol mħallsa. Jien wieħed minnhom. Għalhekk dak li jkun qed jgħid: Mela jien ħallast 40 sena bolol daqs l-ieħor, għaliex jien għandi l-massimu tiegħi li ma nistax naqbżu li jammonta għal €1,000, u l-massimu ta’ sieħbi, li jaf twieled ġurnata ’l bogħod minni u ħadem fl-istess bank miegħi għal 40 sena, huwa ta’ €1,200? Issa dan ikun ħallas bolol daqsu imma sempliċement ikun twieled qablu. Kif għedt, din il-ħaġa akkumulat mill-2006 sal-lum, jiġifieri qed nitkellmu fuq sitwazzjoni ta’ 18-il sena. 

Sur President, irrid nagħmilha ċara li hawnhekk qed nitkellmu fuq xi ħaġa li se ssir gradwalment. Il-massimu ta’ dawk li twieldu qabel il-31 ta’ Diċembru 1961 se jibda jogħla gradwalment sakemm jiġi fl-istess livell mal-massimu ta’ dawk li twieldu mill-1 ta’ Jannar 1962 ’il quddiem. Dan huwa aġġustament li se jkun mifrux fuq numru ta’ snin. 
Għandek ukoll ir-realtà demografika li rridu nħarsu lejha wkoll. L-għan huwa li eventwalment il-massimu tal-pensjonijiet ikun kollu l-istess għal kulħadd. Għaliex għamilt enfasi fuq il-kelma “massimu”? In-nies jistaqsu jekk humiex se jibbenefikaw minn din il-miżura.  Min illum qiegħed fuq il-massimu ta’ dawk tal-31 ta’ Diċembru 1961 se jibda jgawdi mill-aġġustament fuq il-massimu tiegħu li huwa intenzjonat li jiġi daqs ta’ dak li twieled mill-1 ta’ Jannar 1962. Fejn bniedem mhuwiex fuq il-massimu ta’ qabel l-1961, allura dak l-aġġustament ma jibdiex isir Jekk eventwalment jilħaq il-massimu, imbagħad jibda jsir l-aġġustament. Naf li din mhijiex daqshekk faċli li tispjegaha bil-kliem imma l-għan huwa li l-massimu tal-pensjoni  eventwalment jiġi l-istess għal kulħadd, twelidt meta twelidt. Ovvjament ikun hemm l-istess kondizzjonijiet jiġifieri li ħallast biżżejjed bolol u li tikkwalifika għall-pensjoni. 

Wara dan li għedt illum se jkun hemm ħafna telefonati għada, imma ma jimpurtax. Immedjatament se jkunu n-nies li qegħdin fuq il-massimu ta’ dawk li twieldu qabel il-31 ta’ Diċembru 1961 li jibdew jibbenefikaw gradwalment sakemm il-massimu tal-pensjonanti kollha f’pajjiżna jiġi l-istess. 

L-ISPEAKER: L-Onor. Davina Sammut Hili, mistoqsija supplimentari.

ONOR. DAVINA SAMMUT HILI: Sur President, rigward iż-żidiet fil-pensjonijiet, naf li tul dawn l-aħħar snin Gvern Laburista dejjem ta żieda lill-pensjonanti. Jista’ l-Ministru jagħmel paragun bejn pensjonijiet li jagħti Gvern Laburisti u pensjonijiet li kienu jagħtu Gvernijiet Nazzjonalisti?

L-ISPEAKER: Il-Ministru Michael Falzon.

ONOR. MICHAEL FALZON: Sur President, iż-żieda fil-pensjoni, jagħtiha min jagħtiha, jista’ jkollha żewġ komponenti. Għandek il-komponent taż-żieda tal-għoli tal-ħajja, il-COLA. Effettivament il-Gvern se jagħmel tajjeb għal dak li tkun diġà nfaqt, għax inti effettivament tkun qed taħdem fuq ir-riżultati tas-sena ta’ qabel. Ma’ dik imbagħad il-Gvern, minbarra li jagħtik il-COLA, jista’ jagħtik ukoll żieda fil-pensjoni b’mod separat, jiġifieri żieda oħra lil hinn miż-żieda tal-COLA. Din hija s-seba’ sena taħt l-amministrazzjoni preżenti fejn il-pensjonanti ngħataw mhux biss iż-żieda tal-COLA imma ngħataw ukoll żieda fil-pensjoni. Għandna pensjonanti wkoll, dawk li kienu fuq il-pensjoni minima nazzjonali fl-2015, li ngħataw żewġ żidiet oħrajn. 

Id-differenza hija netta, Sur President. Gvern Nazzjonalista dejjem żied lill-pensjonanti biss biż-żieda tal-għoli tal-ħajja. Kien hemm żmien fejn lanqas kien jagħtihielhom kollha imma kien jagħtihom żewġ terzi. Għal 22 sena sħaħ il-pensjonanti Maltin u Għawdxin ma ħadux żieda ta’ ċenteżmu wieħed fil-pensjoni. L-istorja taħt din l-amministrazzjoni hija differenti. Qed nitkellem fuq is-seba’ żieda lill-pensjonanti wara xulxin kollha. Fil-Leġiżlatura preċedenti konna wegħedna li nżidu l-pensjoni bi €8 fil-ġimgħa. Effettivament, bejn l-2017 u l-2022 mhux biss żammejna kelmtna ta’ €8 fil-ġimgħa, imma l-pensjoni żdiedet b’€14.17 fil-ġimgħa. Ovvjament l-impenn tagħna għal din il-Leġiżlatura huwa li nżidu l-pensjoni - xi ħaġa li ħaddieħor m’għamilx fi 22 sena sħaħ - bi €15 fil-ġimgħa. (Onor. Membri: Hear, hear)

L-ISPEAKER: Grazzi. Il-ħin tal-Mistoqsijiet  għadda. Ngħaddu għat-Tqegħid ta’ Karti. Il-Ministru Owen Bonnici.

TQEGĦID TA’ KARTI

ONOR. OWEN BONNICI (Ministru għall-Wirt Nazzjonali, l-Arti u l-Gvern Lokali): Sur President, inqiegħed fuq il-Mejda tal-Kamra:

Estimi Finanzjarji tal-Arkivji Nazzjonali ta’ Malta għas-sena 2024; u

f’isem il-Ministru għall-Affarijiet Barranin u Ewropej u l-Kummerċ inqiegħed fuq il-Mejda tal-Kamra:

Rapport ta’ Ħidma tal-Kunsill tas-Sigurtà tan-Nazzjonijiet Magħquda għas-sena 2023, bi tweġiba għall-mistoqsija parlamentari 14468.

L-ISPEAKER: Il-Ministru Clyde Caruana.

ONOR. CLYDE CARUANA (Ministru għall-Finanzi u x-Xogħol): Sur President, inqiegħed fuq il-Mejda tal-Kamra:

Avviż Legali Nru 1 tal-2024 - Regoli tal-2024 li jemendaw ir-Regoli dwar Tnaqqis (Dħul minn Impjieg).

L-ISPEAKER: Grazzi. Stqarrijiet Ministerjali? Mozzjonijiet? Ordnijiet tal-Ġurnata.

ORDNIJIET TAL-ĠURNATA

[bookmark: _Toc238802156]ABBOZZ TA' LIĠI LI JEMENDA L‑ATT DWAR IL-PATRIMONJU KULTURALI

[bookmark: _Toc238802157]CULTURAL HERITAGE (AMENDMENT) BILL

L-ordni għat-Tieni Qari ġie moqri.
Ikompli mit-8 ta’ Jannar, 2024.
Il-mistoqsija reġgħet tqiegħdet.

L-ISPEAKER: Rimarki? L-Onor. Darren Carabott.

ONOR. DARREN CARABOTT: Sur President, illum qed inkomplu d-diskussjoni dwar l-Abbozz ta’ Liġi li jemenda l-Att dwar il-Patrimonju Kulturali. Din hija emenda partikolari fil-Kapitlu 445 tal-Liġijiet ta’ Malta. Ilbieraħ segwejt id-diskorsi tal-Onor. Membri f’dan il-Parlament. Biex nagħti idea fuqiex qed nitkellmu hawnhekk, qegħdin niddiskutu emenda li nixtieq li l-għan tagħha huwa li tiffaċilita l-mobilizzazzjoni tal-importazzjoni tal-patrimonju tal-arti f’pajjiżna. L-intenzjoni hija tajba u għandna nimxu f’dik id-direzzjoni sabiex mhux biss insaħħu l-kultura Maltija u l-patrimonju Malti imma nsaħħu wkoll ir-relazzjonijiet f’dak li qegħdin nimportaw ġewwa pajjiżna bħala opri tal-arti sabiex ir-residenti f’pajjiżna kif ukoll min jiġi jżurna jkollhom aċċess aktar faċli għall-opri tal-arti f’pajjiżna. Dan l-iskop huwa tajjeb u bħala Oppożizzjoni dejjem se nkunu favur li nappoġġjaw dan it-tip ta’ deċiżjonijiet. 

Għalkemm jien ma nipprattikax fis-settur tal-arti u l-kultura, però jien appassjonat ħafna b’mod personali. Kemm lokalment kif ukoll meta nkun imsiefer inħobb inżur espożizzjonijiet tal-arti u l-kultura. Però b’dispjaċir ngħid li meta wieħed iqabbel il-mod kif jiġu esposti numru ta’ opri tal-arti barra minn pajjiżna ma’ kif nesponuhom aħna, nemmen li f’pajjiżna għadna kemxejn lura f’din ir-rigward. Dan mhux qed ngħidu b’mod partiġjan, però nixtieq li naraw li pajjiżna jsaħħaħ aktar il-mod kif aħna nuru l-arti tagħna. L-istorja tagħna hija sinjura, il-patrimonju tagħna huwa sinjur u għandna ħafna biex niftaħru. Hawn qed nirreferi għall-mod kif issir il-preżentazzjoni tiegħu. 

Dan l-argument irrid niftħu mhux biss fejn jirrigwarda l-opri tal-arti, kif insejħulhom b’mod tradizzjonali, imma anke fejn jidħlu espożizzjonijiet kulturali oħrajn f’pajjiżna. Il-mod kif jiġu murija u l-postijiet li jkunu fihom l-opri tal-arti minnhom infushom idaħħluk f’dak l-ambjent. Nixtieq li pajjiżna jagħmel dan il-pass f’dan is-settur li naraw li l-espożizzjonijiet tal-opri tal-arti tal-patrimonju kulturali tagħna jissaħħaħ sabiex mhux biss ikollna faċilità għall-arti imma jkollna wkoll dan il-mod kif tiġi esposta. Wara kollox soċjetà li jkollha għal qalbha l-kultura hija soċjetà li qed tipprogressa fl-avvanz kulturali u ċivili tagħha. 

Kif għedt jien nifhem l-intenzjonijiet tajba ta’ dan l-Abbozz ta’ Liġi imma nixtieq nagħmel xi kummenti mil-lat legali għaliex nixtieq nara wkoll ċerti tibdiliet f’dan l-Abbozz ta’ Liġi. Nemmen li din il-klawsola għandha tiġi spjegata b’mod aħjar. Huwa tajjeb li wieħed jiffaċilita, però huwa tajjeb ukoll li nirregolaw dan is-settur b’mod mill-aħjar sabiex fl-aħħar mill-aħħar inħarsu l-patrimonju Malti. Qed ngħid dan għax wieħed jaf li meta qed nitkellmu fuq l-arti, l-opri tal-arti u ċ-ċaqliq tagħhom dejjem hemm il-biża’ li mal-intenzjonijiet tajba jkun hemm min ikollu l-intenzjonijiet ħżiena li juża l-opri tal-arti għal skopijiet illeċiti u illegali. 

Dan ma jiġrix f’pajjiżna biss imma jiġri madwar id-dinja u ilu jiġri għal numru ta’ snin. Filwaqt li dan l-Abbozz ta’ Liġi qed iħares tajjeb ħafna però nemmen li għandu jiġi rranġat il-mod kif inhu artikolat. Huwa tajjeb li niffaċilitaw il-mobilità tal-opri tal-arti biex nagħmluhom aktar aċċessibbli imma rridu ndaħħlu b’mod bilanċjat regoli ta’ kif se nħarsu dawn l-opri tal-arti u naraw li ma jkunx hemm l-iskop ħażin li jkun qed jirbaħ fuqhom. 

Sur President, dan l-Abbozz ta’ Liġi qed iħares b’mod partikolari lejn il-moviment u l-importazzjoni ta’ propjetà kulturali f’Malta. Mil-lat legali hemm numru ta’ punti li nixtieq nispjega. Nixtieq li nara aktar ħarsien fil-parametri tar-regoli mil-lat internazzjonali. Waqt l-istudji tiegħi kont għamilt parti mill-kors tiegħi fuq kriminalità transnazzjonali. F’pajjiżna, mil-lat ta’ studju, ma nemminx li nagħtu biżżejjed importanza lill-kriminalità transnazzjonali bejn pajjiż u ieħor. Fil-fatt dan il-kors partikolari li huwa speċjalizzat kont għamiltu ma’ università li hija mandatarja tan-Nazzjonijiet Uniti. B’mod partikolari niftakar suġġett partikolari dwar kif il-kriminalità transnazzjonali tipprova tinħeba wara azzjonijiet li fl-għajn jidhru sbieħ però fil-verità l-iskop kollu tagħhom ikun wieħed ħażin. Hawn tgħidli: Kif mort mill-arti għall-kriminalità transnazzjonali? 

Kollha kemm aħna naqblu li l-arti hija mod kif wieħed jesprimi ruħu, dwar kif jara l-avvanz fis-soċjetà u hija wkoll espressjoni tal-pajjiż u tal-artist li jkun irid iwassal messaġġ. Hemm min jagħti valur lil dawn l-opri tal-arti jew jiffaċilita l-espożizzjoni tagħhom, jew inkella jkun xtrahom b’mod illeċitu jew bi flejjes maħmuġin jew misruqa li jintużaw f’attivitajiet li huma legali. 

Biex nagħti eżempju nista’ nsemmi każ fejn opra tal-arti kienet insterqet u eventwalment inxtrat minn xi ħadd li ried jesebixxiha f’mużewijiet. Biex tesebixxiha normalment ikun hemm numru ta’ tranżazzjonijiet għaddejjin, imma inti għandek involuta persuna li fl-aħħar mill-aħħar xtrat opra tal-arti li nsterqet li l-oriġini tagħha kien illegali. Eżempju ieħor hu fejn xi ħadd li għandu l-flus ġejjin minn attività kriminali, bħal droga jew numru ta’ attivitajiet illeċti oħrajn, anke flus mhux dikjarati, xtara opra tal-arti b’dawk il-flus. Jekk din l-opra tal-arti li nxtrat bi flus maħmuġin qed tintuża f’mużewijiet, qed jerġgħu jsiru t-tranżazzjonijiet u l-ħlas sabiex dawn jiġu esibiti. 

Dik l-attività wkoll hija forma ta’ ħasil ta’ flus fejn wieħed kellu flus maħmuġin li ħeles minnhom u minflok ġab opra tal-arti li l-valur tagħha oriġina minn attività maħmuġa. Jien tajt dawn l-eżempji imma hemm ħafna oħrajn. Illum il-ġurnata rridu noqogħdu attenti li l-patrimonju u l-opri tal-arti li qed jinġiebu ġewwa pajjiżna, dak li aħna qegħdin nimbuttaw permezz ta’ dan l-Abbozz ta’ Liġi, ma jkunux inxtraw b’mod illeċitu fil-passat.  

Sur President, dan mhux għal pajjiżna biss qed ngħidu. Hemm numru ta’ regoli, u l-Interpol issegwi ħafna din it-tip ta’ kriminalità. Qed ngħid “ħafna” għaliex għalkemm ikunu ftit tranżazzjonijiet ikkomparati ma’ tranżazzjonijiet oħrajn, dawn ikunu ta’ valur kbir. Huwa faċli ħafna li inti tonfoħ il-valur tal-opra tal-arti u tħallas flejjes kbar għaliha li jkunu maħmuġin, jiġifieri tkun użajt flus maħmuġin biex xtrajt dik l-opra tal-arti. L-Interpol issegwi dawn l-attivitajiet illeċti u l-Unjoni Ewropea wkoll għandha numru ta’ regoli f’dan ir-rigward. Jien inħoss li f’pajjiżna hemm bżonn ta’ riforma sħiħa mhux f’dan is-settur biss imma f’numru ta’ liġijiet oħrajn. 

Jeħtieġ li r-riżorsi f’pajjiżna jitjiebu ħafna sabiex ikollna spjega u definizzjonijiet aħjar fil-liġijiet tagħna, għax meta wieħed jikkompara l-leġiżlazzjoni ta’pajjiżna ma’ dik ta’ pajjiżi oħrajn, wieħed jibda jħokk rasu dwar il-livell tal-liġijiet li għandna. Mhux qed ngħid kollha, imma hemm numru ta’ liġijiet fejn pajjiżna jonqos f’dan ir-rigward, anke minħabba r-riżors uman li għandu għad-dispożizzjoni tiegħu dan il-Parlament. B’mod partikolari, in-naħa tal-Oppożizzjoni m’għandhiex dawn it-tip ta’ riżorsi. Hawnhekk nixtieq nindika mil-lat legali proposti għat-titjib  ta’ dan l-Abbozz ta’ Liġi.

Sur President, jien nixtieq nara bħal għarbiel jew parametri aħjar fil-proċess tal-importazzjoni, fejn għandna r-regoli appożiti. L-iskop ta’ dan l-Abbozz ta’ Liġi huwa li l-Gvern jagħti garanzija  li għal għaxar snin se jkun qiegħed jirrinunzja milli jieħu dik l-opra tal-arti anke jekk hija ta’ importanza għal pajjiżna. Jien għedt li nixtieq nara għarbiel u parametri aħjar fil-proċess tal-importazzjoni għaliex dan imur id f’id ma’ dak li kont qed nispjega dwar kif fid-dinja tal-arti jinħaslu l-flus u jkun hemm attività kriminali għaddejja. Meta aħna qegħdin nirregolaw liema opri tal-arti jiġu f’pajjiżna, ma’ liema persuna qegħdin nittrattaw - dan ikun is-sid ta’ dik l-opra tal-arti – u meta qegħdin inżidu dawn it-tip ta’ regoli – u hawn mhux mil-lat ta’ burokrazija - pajjiżna jżomm ir-reputazzjoni li għandu. Il-komunità internazzjonali qed tagħmel sforzi kbar biex tiġġieled din l-attività kriminali u nemmen li pajjiżna, anke jekk irridu mmorru f’direzzjoni li nsaħħu l-wirt kulturali tagħna, l-istess għandu jagħmel biex isaħħaħ ir-regoli tal-importazzjoni. Huwa tajjeb li niffaċilitaw il-proċess però rridu niżguraw li  nirregolaw aħjar ma’ min qegħdin nittrattaw u liema opri tal-arti qegħdin jinġiebu f’pajjiżna. F’dan ir-rigward nixtieq nara anke dikjarazzjoni daparti tax-xerrej dwar il-provenjenza tar-riżorsi finanzjarji biex inxtrat dik l-opra tal-arti li sidha jixtieq idaħħal f’Malta. Min jaħdem fil-qasam tal-liġi korporattiva jaf li dan l-eżerċizzju dwar il-provenjenza tar-riżorsi finanzjarji jintuża regolarment. F’dan ir-rigward, speċjalment dwar opri tal-arti li huma suxxettibbli għal infiħ fil-valur biex jinħaslu l-flus, u li qegħdin jiddaħħlu sabiex insaħħu l-kultura ta’ pajjiżna, għandna naċċertaw li qegħdin jinġiebu b’mod legali u nadif. 

It-tieni punt huwa dwar l-għażla li dan l-Abbozz ta’ Liġi qed jipproponi li tingħata garanzija li l-Gvern mhux se jkun qed jieħu dik l-opra tal-arti. Hemm dispożizzjoni partikolari fl-Abbozz ta’ Liġi li tgħid li dak li jkun ta’ importanza nazzjonali għal Malta jħallihulek hemm. Jien nixtieq niffoka ftit fuq il-kelma “importanza”. Il-proposta ta’ liġi qed tgħid li l-garanzija tingħata dment li l-oġġett ma jkunx ta’ importanza nazzjonali għal Malta. Tajjeb! Imma min se jiddeċiedi x’inhu importanti b’mod nazzjonali għal pajjiżna? Tgħidli forsi din hija xi ħaġa żgħira. Jien ngħid le, għaliex huwa essenzjali li min se jkollu din id-diskrezzjoni li jagħżel jekk l-oġġett huwiex ta’ importanza nazzjonali jew le, dak il-ġudizzju m’għandux ikun wieħed ibbażat fuq ċaqliq tal-lasti minn opra għal oħra!  

Sur President, jien jidhirli li għandu jkun hemm definizzjoni ċara ta’ dik il-persuna, ta’ dik l-entità li tiddeċiedi. Jien nemmen li għandu jkun is-Supretendent jew l-entità tiegħu li jiddeċiedu x’inhu ta’ importanza nazzjonali għal Malta. Ma nħossx li dan l-eżerċizzju għandu jkun f’idejn il-politiċi jew fid-diskrezzjoni tal-Ministeru u tal-Ministru. Jista’ jkun li dan il-pajjiż ma tantx għandu fiduċja fl-awtonomija tal-entitajiet tagħna. Però f’dan il-każ inħoss li s-Sovrintendenza għandu jkollha d-diskrezzjoni li tiddeċiedi hi x’inhu ta’ importanza nazzjonali għal pajjiżna. 

Se mmur pass ieħor, Sur President. Hawn irrid nagħmilha ċara li ma nixtieqx nillimita u ma nixtieqx forsi ninftiehem li b’xi mod qiegħed inxekkel il-proċess billi nagħtu definizzjoni ristretta ż-żejjed b’tali mod li ma nkunux nistgħu naħdmu. Però tajjeb li jkollna parametri ċari ta’ kif opra tal-arti tista’ titqies bħala ta’ importanza nazzjonali. Ma jfissirx li għandna noħorġu b’sett ta’ regoli u kondizzjonijiet tant ristrettivi li bihom nirrestrinġu d-diskrezzjoni tal-entità konċernata tiddeċiedi x’inhu importanti u x’inhu le. (Interruzzjonijiet)  Bid-dovut rispett aħna kemm-il darba nisimgħu lil tan-naħa l-oħra, u għaldaqstant ikun tajjeb jekk huma wkoll jisimgħu x’qegħdin ngħidu aħna. Tant tan-naħa l-oħra mhumiex qegħdin jisimgħu li lanqas biss fehmu x’qed ngħid!

Jien nixtieq nara regoli u definizzjoni aħjar ta’ xi tfisser “importanza nazzjonali” għal pajjiżna.  Qed ngħid hekk għaliex ma nixtieqx li jgħaddi dan l-Abbozz ta’ Liġi u meta niġu biex nipprattikawh nibdew naraw li jkun hemm differenza fil-mod kif tittieħed deċiżjoni ta’ x’inhu importanti jew le f’dawk li huma opri tal-arti.

L-ISPEAKER: Jekk jogħġobkom, daqsxejn silenzju fuq dik in-naħa tal-Kamra.  Kompli bid-diskors tiegħek, Onor. Carabott.

ONOR. DARREN CARABOTT: Ma tantx dehru li semgħu, Sur President. Rigward deċiżjonijiet, jien ma kontx qed ngħid dan sabiex ikun hemm regolamenti tant restrittivi imma biex ikollna parametri li jkunu wiesgħa u li jagħtu lok għad-diskrezzjoni però li, fl-istess ħin, qegħdin jimbottaw lejn direzzjoni li jkun hemm mod uniformi ta’ kif għandha tittieħed dik id-deċiżjoni.   

Punt ieħor li diġà għamilt referenza għalih però naħseb li tajjeb li nerġa’ nsemmih hu li meta jkollna dawn it-tip ta’ abbozzi ta’ liġi għandna naraw li dawn ikunu konformi mar-regolamenti u proċeduri li jirrakkomandaw istituzzjonijiet internazzjonali bħall-Interpol, il-Europol u anke l-Unjoni Ewropea. Hemm numru ta’ modi kif wieħed jintraċċja u jsegwi l-arti li jkun hawn. Fil-fatt l-Interpol tuża l-object ID li jieħu d-dettalji ta’ opri tal-arti f’dawk li huma forma u kejl, fost dettalji oħrajn, biex b’hekk ikun hemm qisu forma ta’ reġistru li qed isegwi dik l-opra tal-arti.  

Qed ngħid dan għax huwa tajjeb li nkunu nafu ma’ min qegħdin naħdmu, il-kollaboraturi, sabiex qabel jinġiebu l-opri nkunu nafu min qiegħed jixtri u  nassiguraw li qiegħed jixtri bi flus nodfa. B’dan il-mod nassiguraw ukoll li dik l-opra tal-arti mhijiex għodda u mezz għall-ħasil tal-flus, fejn wieħed jonfoħ il-valur tagħha, jonfoq il-belli liri biex jixtriha, u fil-verità ma tkun tiswa xejn, filwaqt li jkun irnexxielu jgħaddi dawk il-flejjes minn pajjiż għall-ieħor taparsi għax-xiri ta’ dik l-opra tal-arti.  

Sur President, hawn nixtieq nirreferi għal meta, bħala delegazzjoni tal-Parlament Malti, konna morna l-Iżlanda jien, int, Sur President, u l-kollega l-Onor. Alison Zerafa Civelli.  Konna waqafna l-Ġermanja u, jekk tiftakru, meta konna qegħdin il-Ġermanja ltqajna ma’ żewġ persuni li jaħdmu proprju f’dan is-settur li qegħdin nitkellmu dwaru. Dawn iż-żewġ persuni kienu jaħdmu fuq l-esportazzjoni, jiġifieri biex dak li hu patrimonju Malti jittieħed barra minn pajjiżna ħalli jiġu esebiti opri kulturali Maltin f’pajjiżi barranin. Jien nixtieq insellem mhux lil dawk it-tnejn min-nies biss imma lin-nies kollha li jaħdmu f’dan is-settur. Huwa importanti li nħarsu l-wirt storiku u kulturali ta’ pajjiżna biex mhux biss nippreżervaw l-istorja ta’ pajjiżna imma nsaħħu l-edukazzjoni tat-tfal tagħna fl-identità u l-kultura Maltija.  

Nemmen li huwa bżonn kbir li nsaħħu l-arti u l-identità kulturali Maltija f’pajjiżna. Fiż-żewġ amministrazzjonijiet ittieħdu numru ta’ deċiżjonijiet li jgħinu u jħajru lit-tfal Maltin imorru jaraw l-espożizzjonijiet tal-arti lokali u siti storiċi.  Ejja nkomplu nibnu fuq dawn it-tip ta’ programmi u skemi biex inkomplu nsaħħu u npoġġu fuq bażi soda l-wirt kuturali Malti u l-arti.

Qabel nagħlaq, Sur President, nixtieq niddevja ftit minn dan l-Abbozz ta’ Liġi nnifsu, però se nibqa’ fuq is-suġġett tal-kultura. Nixtieq nalludi għal dak li qiegħed jiġri fil-Belt kapitali, bejn Triq il-Merkanti u Triq Santa Luċija, rigward xogħlijiet ta’ konkrit fil-Mużew tal-Konkatidral ta’ San Ġwann. Saru kummenti minn persuni magħrufin barranin li ġew f’pajjiżna u raw id-disprezz li qed jintwera lejn il-patrimonju kulturali Malti.  Kif għedt fil-bidu, jien m’iniex xi espert fis-settur, però naħseb li dak li hu sabiħ kapaċi naqblu fuqu. Huwa inaċċettabbli li lill-belt kapitali ta’ pajjiżna, belt dikjarata patrimonju dinji mill-UNESCO, qed nittrattawha b’tali mod li l-bini storiku, sabiħ u barokk, qegħdin inkerrhu d-dehra tiegħu b’xogħlijiet ta’ konkrit li ma jixirqux lill-patrimonju Malti.  

Sur President, nixtieq ukoll insellem lill-kollega l-Onor. Julie Zahra, il-kelliema għal dan is-settur f’isem l-Oppożizzjoni. Naf li għamlet xogħol siewi, u fid-diskors tagħha għamlet numru ta’ punti dwar dan l-Abbozz ta’ Liġi. Min-naħa tagħna bħala kelliema tal-Oppożizzjoni qegħdin nagħmlu suġġerimenti oħra kostruttivi, b’żieda ma’ dawk li għamlet l-Onor. Zahra, kulħadd skont il-fehma personali tiegħu, intenzjonati biex isaħħu u fl-istess ħin jiffaċilitaw il-proċess tal-importazzjoni ta’ opri tal-arti u oġġetti oħra ta’ patrimonju kulturali ġewwa pajjiżna. Irridu dejjem niżguraw li l-opri tal-arti li jidħlu f’pajjiżna jinġiebu b’mod nadif u mhux b’mod illegali jew illeċitu, modi li jikkontribwixxu għal nuqqas ta’ responsabbiltà ta’ pajjiżna bi ħsara għar-reputazzjoni ta’ pajjiżna. 

Sur President, aħna għandna l-vantaġġ li aħna żgħar, għandna l-vantaġġ li għandna aktar kontroll fuq  x’dieħel f’pajjiżna, u allura għandna nkunu ta’ eżempju għall-mod kif għandhom jiġu segwiti opri tal-arti billi naraw li ma niffaċilitawx il-ħasil ta’ flejjes maħmuġin li joriġinaw minn sponsorizzazzjoni ta’ atti ta’ terroriżmu u minn attivitajiet ta’ kriminalità organizzata. Irridu nkunu eżempju ta’ pajjiż li joffri serħan il-moħħ u l-espożizzjoni tal-opri tal-arti  u oġġetti oħra ta’ patrimonju kulturali li jinġiebu f’pajjiżna jkollha għan edukattiv li jikkontribwixxi biex is-soċjetà timxi ’l quddiem b’mod ċivili, legali u leċtu.  Nirringrazzjak.

L-ISPEAKER: Grazzi. Aktar rimarki? (Onor. Membri: No) Il-Ministru Owen Bonnici, jekk jogħġbu, jagħmel il-winding up.

ONOR. OWEN BONNICI: Sur President, nixtieq nirringrazzja minn qalbi lill-Membri kollha li ħadu sehem f’dan id-dibattitu interessanti ħafna. Huwa dejjem sabiħ li nitkellmu dwar is-settur kulturali. F’dan id-dibattitu smajna kummenti differenti min-naħa tal-Oppożizzjoni. Kien hemm min qabad punt u kien hemm min qabad punt ieħor, u nixtieq nieħu l-opportunità biex inwieġeb numru ta’ punti li tqanqlu.   

L-ewwel nett jien se nagħżel li nwarrab fil-ġenb ċerti kummenti li għaddew xi kelliema tal-Oppożizzjoni li semmew li x-xemx ma telgħetx fl-2013 u dan it-tip ta’ diskors, li naħseb illum m’għadu jappella għal ħadd.  Jien se ngħid li s-settur kulturali tant huwa settur sabiħ li żgur li rrid nirrikonoxxi x-xogħol ta’ kull min ħadem fil-passat, ta’ kull min qed jaħdem fil-preżent u ta’ kull min se jaħdem fil-futur, għax aħna wara kollox għasafar tal-passa.  Dan huwa settur sabiħ immens u żgur li dak li għandna llum ġie b’riżultat tal-ħidma li saret min-nies ta’ qabilna u ta’ qabel qabilna.   

Qed ngħid dan id-diskors għaliex il-liġi li għandna llum, l-Att dwar il-Patrimonju, Kulturali, Kap. 445, hija liġi li nista’ ngħid li hija frott iż-żewġ naħat tal-Kamra. Hija liġi li kienet ġiet pilotata oriġinarjament mill-Ministru ta’ dak iż-żmien, il-Ministru Louis Galea, li nsellimlu għax-xogħol li għamel f’dan is-settur. Imbagħad Gvern Laburista kien biddel, żied, tejjeb u għamel emendi importanti għal dik il-liġi. Jien kelli l-okkażjoni li nippilota numru ta’ emendi importanti ħafna u għamel bħali l-predeċessur tiegħi Dr Herrera, li naħseb li huma kollha emendi tajbin. 

Is-sabiħ ta’ dawn l-emendi hu li dan kull darba kien riżultat ta’ qbil miż-żewġ naħat tal-Kamra. Kien hawn qbil unanimu bejn iż-żewġ naħat tal-Kamra kemm dwar il-liġi oriġinali, il-Kap. 445, kif ukoll dwar l-emendi li konna ppilotajna f’din l-amministrazzjoni u fiż-żewġ leġiżlaturi ta’ Gvern Laburista.  Jien nixtieq ħafna li anke din l-emenda li qed inressqu tattira qbil unanimu, għaliex tkun xi ħaġa sabiħa kieku l-Parlament jaqbel unanimament fuq din l-emenda.   

Jien innotajt li kien hemm daqsxejn nuqqas daparti tal-Oppożizzjoni rigward l-interpretazzjoni ta’ dak li qegħdin nipproponu li nbiddlu. Jista’ jkun li jew ma fehmux biżżejjed … Għaliex bdejt nisma’ ċerti kummenti min-naħa tal-Oppożizzjoni, u ġenwinament naħseb li ċerti kelliema  - mhux min-naħa tal-Onor. Zahra – ikkonfondew ruħhom meta ġew biex jitkellmu dwar dan l-Abbozz ta’ Liġi.  Jien nixtieq nispjega b’mod preċiż x’qegħdin nagħmlu f’din l-emenda u nispjega wkoll il-kontest kollu.

B’din l-emenda kulma qed nagħmlu huwa li  nirtokkjaw subartikolu (8) ta’ artikolu 54 ta’ Kapitlu 445. Ħalli nikkwota subartikolu (8):   

“Fil-każ ta’ moviment u importazzjoni ta’ proprjetà kulturali f’Malta ...”.

Issa hawnhekk “moviment” xi tfisser?  Moviment talludi għall-akkwist ta’ oġġett minn pajjiż tal-Unjoni Ewropea. F’dak il-każ il-liġi ma tirreferix għalih bħala importazzjoni imma bħala moviment. Min-naħa l-oħra, f’każ li oġġett ikun ġej minn barra l-Unjoni Ewropea bħal, pereżempju, mill-Ingilterra, mill-Brażil jew mill-Messiku, dak nirreferu għalih bħala “importazzjoni”.   

Jekk imbagħad nieħdu d-definizzjoni ta’ “proprjetà kulturali”, insibu li fil-liġi din hija wiesgħa ħafna u tagħmel sens li tkun wiesgħa, għax kull min jifhem fl-arti jaf li dak li għalija huwa pittura, għal ħaddieħor tkun espressjoni kulturali differenti, u allura ma jagħmilx sens li tirrestrinġi.

Mela f’subartikolu 54(8) insibu hekk:

“Fil-każ ta’ moviment u importazzjoni ta’ proprjetà kulturali f’Malta għall-iskop ta’ wirja temporanja ...”
 
- fi żmien il-President Marie Louise Coleiro konna ġibna opri ta’ Pablo Picasso u ta’ Joan Mirò u esebixxejniehom fil-Palazz tal-President bl-għajnuna tal-Gvern tal-Qatar - 

“... jew donazzjoni temporanja ...”

- meta ġibna s-sejf  ta’ La Vallette li kienu sellfuhulna l-awtoritajiet Franċiżi, kienu tawna permess temporanju biex aħna nagħmlu din il-wirja - 

“... jew bejgħ, is-Sovrintendent jista’ joħroġ ċertifikat li jiggarantixxi li l-Gvern jirrinunzja, fir-rigward ta’ dawn l-oġġetti, għad-dritt ta’ preferenza u għad-dritt li jiġi projbit l-esportazzjoni mill-ġdid jew il-moviment tagħhom għal barra minn Malta, għal perjodu ta’ għaxar (10) snin mid-data taċ-ċertifikat u l-garanzija, liema ċertifikat u garanzija jistgħu jiġu mġedda.”.

Dan hu dak li hemm fil-liġi llum. Il-liġi llum qed tgħid li f’każ ta’ moviment, jiġifieri d-dħul ta’ proprjetà kulturali f’Malta minn pajjiż tal-Unjoni Ewropea, u f’każ ta’ importazzjoni minn pajjiż barra mill-Unjoni Ewropea, li jkunu limitati għal skopijiet ta’ wirja temporanja, ta’ donazzjoni temporanja jew bejgħ ... Mela jekk jien, Malti, xtrajt pittura minn Londra u ġibtha Malta, irrid napplika mas-Sovrintendent tal-Patrimonju Kulturali li jagħti għaxar snin serħan il-moħħ li l-Gvern se jirrinunzja mhux biss għad-dritt ta’ preferenza imma anke għad-dritt li tiġi pprojbita l-esportazzjoni mill-ġdid u l-moviment tagħha.  Issa din il-liġi kif inhi ma taħsibx għal ċirkostanza waħda, li hija importanti ħafna;  iċ-ċirkostanza ta’ nies li la jixtiequ jagħmlu wirja temporanja, la qed jagħmlu donazzjoni temporanja u lanqas xtraw. 

Kif inhi llum il-liġi ma taħsibx għas-sitwazzjoni ta’ nies li jridu jġibu pittura li diġà hija tagħhom. Din hi li forsi l-kollegi tal-Oppożizzjoni ma fehmux biżżejjed. Hawnhekk qed nilqgħu għas-sitwazzjoni ta’ nies -  li ltqajt magħhom u tkellimt magħhom - ... Hemm każ ta’ Svizzeru li jaħdem Malta u li għandu xogħol importanti fis-settur tas-servizzi finanzjarji, li huwa kollezzjonist tal-arti, però l-pittura mhux xtraha u jrid iġibha Malta imma hija tiegħu, jiġifieri meta ġie Malta mill-Isvizzera ħalla l-pittura warajh. Dan jixtieq li jġibha Malta mingħajr il-biża’ li l-Gvern se jgħidlu li dik il-pittura jridha għalih minħabba raġunijiet li issa nitkellmu dwarhom. Dik hija d-domanda u rridu nagħtu soluzzjoni. Allura aħna x’qed nipproponu bħala soluzzjoni, Sur President?  Aħna qed nipproponu li nżidu proviso ġdid. Kien hemm min qal li dan li qed nagħmlu kien diġà hemm. Iva, kien hemm il-biċċa li qrajt s’issa, però din li se naqra issa ma kinitx hemm u qed nipproponu li tiżdied:

“Iżda fil-każ ta’ persuni li ser jirrisjedu ġewwa Malta ...”

Issa kien hemm min qal:  Din x’ħadma hi?  Le, mhux ħadma! Hawnhekk aħna qed nipprovdu għal xi ħadd li huwa barrani u jixtieq jiġi jirrisjedi f’Malta jew huwa Malti li meta kien żgħir mar l-Awstralja u llum jixtieq jirrisjedi f’Malta, imma waqt li kien l-Awstralja, dan għamel kollezzjoni tal-arti, u jixtieq iġib hawn Malta l-pittura li xtara tul is-snin.  Issa qabel inkompli rrid nagħmel punt ieħor. 

Kien hemm min staqsa jekk bil-kelma “persuni” aħniex nifhmu persuni naturali jew persuni legali. Jien nifhem li m’għandniex nillimitaw għax jista’ jkun li jkollok fondazzjoni jew entità internazzjonali. Aħna f’Malta għandna ħafna entitajiet internazzjonali li huma ta’ fama internazzjonali. Hawn nista’ nġib l-eżempju tal-Ordni Militari ta’ San Ġwann. L-Ordni Militari ta’ San Ġwann għandu s-sede tiegħu f’Sant’Anġlu u għandu proprjetà l-Belt Valletta, il-Kavallier li  hawn ftit ’l isfel mill-Parlament. Fil-fehma tiegħi ma nistgħux nieħdu rotta restrittiva u ngħidu li din tkun biss persuna tad-demm u l-laħam imma enti legali hija eskluża. Jien ma naqbilx, għaliex għada pitgħada jkollna nerġgħu niġu hawn u nemendaw il-liġi.  

Għaldaqstant qed ngħid li għal persuni li se jirrisjedu f’Malta, is-Sovrintendent għandu joħroġ ċertifikat li jagħti s-serħan il-moħħ li l-Gvern, fir-rigward ta’ dawn l-oġġetti, se jirrinunzja għad-dritt ta’ preferenza u għad-dritt li tiġi projbita l-esportazzjoni mill-ġdid tagħhom. Jiġifieri dan jagħtih ċertifikat u jgħidlu: Serraħ rasek, jien m’iniex se nuża d-dritt ta’ preferenza jew ma nħallikx terġa’ tieħu lura l-pittura pajjiżek sakemm “l-oġġetti ma jkunux ta’ importanza nazzjonali għal Malta”. Din irridu nħalluha u allaħares inneħħuha.  Pereżempju, ejja ngħidu li xi ħadd japplika biex iġib pittura li nafu li fi żmien il-Franċiżi kienet hawn u ħadhielna Napuljun mal-ħafna li ħadilna hu u sejjer lejn l-Eġittu. Min jaf kemm serqu affarijiet il-Franċiżi!  
Lil dan, is-Sovrintendent se jgħidlu li jekk iġib dik il-pittura Malta, dik għalih hija ta’ importanza nazzjonali u allura se jeżerċita d-dritt li ma jħallihiex terġa’ toħroġ. Imbagħad is-sid jagħmel hu; jista’ jiġi jew jista’ ma jiġix biha.  Jiġi kemm irid, imma l-pittura jista’ ma jiġix biha, jagħżel hu. Jekk is-Sovrintendent joħroġ iċ-ċertifikat, hemmhekk qed jagħtih garanzija għal għaxar snin, li jistgħu jiġġeddu, li jekk dan jidħol bil-pittura tiegħu, li mhijiex ta’ importanza nazzjonali għalina, ikun jista’ jerġa’ joħroġ biha jekk irid jerġa’ jmur lura pajjiżu jew jekk imut u l-eredi jkunu jridu l-pittura lura.  Naħseb li din hija  miżura ġusta ħafna.

Kien hemm min staqsa dwar min se jiddetermina x’inhu fl-interess nazzjonali. Tgħid mhux jien se niddetermina!  Jiddetermina s-Sovrintendent tal-Patrimonju Kulturali, bħalma jiddetermina fil-każ l-ieħor li diġà semmejt. Jien diġà semmejt każ ftit qabel fejn is-Sovrintendent joħroġ iċ-ċertifikat. Huwa hu li joħroġ iċ-ċertifikat, u bl-istess mod joħroġ iċ-ċertifikat hawnhekk ukoll. Is-Sovrintendent ovvjament jimxi fuq il-pariri tekniċi. Is-Sovrintendent huwa bniedem bravu u erudit ħafna, imma naħseb li ħadd ma jista’ jippretendi li jifhem f’kull ħaġa, u għalhekk ikollu l-esperti miegħu li jagħtuh il-pariri. Għall-grazzja tal-ħanin Alla aħna għandna ħafna esperti f’pajjiżna li kapaċi jagħtu parir dwar pitturi u dwar oġġetti ta’ valur kulturali li jkunu ta’ interess nazzjonali. Mela jagħti għaxar snin ċertifikat ta’ serħan il-moħħ li jistgħu jiġġeddu. Iżda dan mhuwiex biżżejjed u hemm passi oħrajn li jridu jittieħdu. Hemm ukoll li:

“it-talba trid issir bil-miktub qabel l-importazzjoni jew il-moviment.”

Jiġifieri mhux jiġi bil-pittura, insibuh l-airport, u jgħidlek li jrid iċ-ċertifikat issa. Le, dan irid  japplika minn qabel.

Jingħad ukoll li:

“L-oġġetti għandhom jiġu eżaminati u reġistrati mis-Sovrintendenza fil-punt tad-dħul ...”.

Mela s-Sovrintendent se jkollu d-dritt u l-obbligu li jirreġistra u jeżamina l-oġġetti.  U fl-aħħar nett, u hawnhekk nilqa’ għall-kritika tal-ħabib tiegħi l-Onor. Carabott, li ħadt gost nisimgħu jitkellem:

“L-oġġetti kulturali msemmija għandhom ikunu akkumpanjati b’evidenza ta’ provenjenza ...”

- huwa obbligu fuq pajjiżna li jara li jekk se jinġieb oġġett ta’ patrimonju kulturali, dan irid ikun akkumpanjat b’evidenza ta’ provenjenza - 

“ ... u titlu għall-proprjetà kulturali, u għandhom jiġu deskritti b’mod grafiku u bil-miktub fiċ-ċertifikat u l-garanzija.”

Sur President, jien jidhirli li din l-emenda li se ndaħħlu hija ċara. Kien hemm min qal li għandna nikkjarifikaw aktar. Jien ma nħossx li hemm bżonn ta’ aktar kjarifika. Ġenwinament ma nħossx il-ħtieġa li nikkjarifikaw aktar, però jekk hemm xi emendi min-naħa tal-Oppożizzjoni, aħna nikkonsidrawhom bil-qalb kollha. Jien mhux se niġi hawn u ngħid li jekk ikun hemm xi emendi, aħna ma nikkonsidrawhomx. Nikkonsidrawhom bil-qalb kollha, però jien naħseb li din hija ċara biżżejjed. Nemmen li fl-istadju ta’ Kumitat nistgħu niddibattu f’aktar dettall x’inhi din il-proposta ta’ liġi, imma nħoss li kif inhi miktuba tagħti kjarezza u ċertezza. Nixtieq insellem u nirringrazzja lill-Avukat Jeanine Rizzo li tatna l-pariri fuq dan l-Abbozz ta’ Liġi. Meta mexxejna ’l quddiem dan l-Abbozz ta’ Liġi kellna parir minn esperta, li nsellmilha minn hawnhekk, u nirringrazzjaha ħafna.    

[bookmark: _Hlk158725378]Kien hemm min semma wkoll il-kwestjoni tal-Belt Valletta u l-Konkatidral ta’ San Ġwann. Nitolbu ma jiħux għalih l-Onor. Carabott jekk ngħidlu li l-kritika li għamel neħodha naqra b’mod xettiku, għaliex bil-Partit Nazzjonalista fil-gvern, is-soluzzjoni tal-Mużew tafu x’kienet għalih?  Li jħaffer ħofra quddiem il-Konkatidral ta’ San Ġwann! Qed ngħid dan biex ma ninsewx l-affarijiet. Li kien għall-Partit Nazzjonalista fil-gvern, mhux estensjoni kif qed nagħmlu aħna bi qbil mal-esperti kien jagħmel imma ħofra quddiem il-Konkatidral ta’ San Ġwann! (Interruzzjonijiet) Issa ħu paċenzja!  (Interruzzjonijiet)   Aħseb u ara inti! Ma ġejtx ilbieraħ. Jien kont hawn, qgħadt nisimgħek. (Interruzzjonijiet)

L-ISPEAKER: Jekk jogħġbok, Ministru, kompli indirizza lili. Jekk jogħġobkom, m’hemmx cross debate.

ONOR. OWEN BONNICI: Jien kont hawn, qgħadt nisimgħu. (Interruzzjonijiet) Jekk kont hawn u ma rajtekx, niskuża ruħi, però nassigurah li segwejt id-diskors kompletament. Imma dawn jieħdu naqra għalihom kif issemmilhom xi ħaġa li ma ddoqqx għal widnejhom!  (Interruzzjonijiet)   Jiġifieri qed tgħidu li mhux veru li intom ridtu tħaffru ħofra quddiem il-Konkatidral ta’ San Ġwann?! Jien kont hawn fil-Parlament!

L-ISPEAKER: Ħalli nara x’inhu l-point of order. L-Onor. Darren Carabott.

ONOR: DARREN CARABOTT:   Il-point of order huwa li qiegħed jiżvija lill-Kamra. Kien Gvern Nazzjonalista li ġab il-Belt kif inhi llum, Belt sabiħa, Belt li fiha tista’ tapprezza l-arti u l-kultura Maltija.  Gvern Laburista ma tejjeb xejn b’dak li għamel fit-toroq tal-Belt Valletta! Grazzi.

L-ISPEAKER: Dan mhux point of order.  Kompli bid-diskors tiegħek.  Toqgħodx terġa’ ssemmi l-ħofra. Kompli bid-diskors tiegħek.

ONOR. OWEN BONNICI:  Insemmiha l-ħofra!

L-ISPEAKER:  Issa kompli, jien niftakarha l-ħofra, imma m’għandekx għalfejn terġa’ ssemmiha.  Kompli.

ONOR. OWEN BONNICI: Sur President, għaliex semmejt il-proposta li kellu l-Partit Nazzjonalista fil-gvern? Għax dik kienet is-soluzzjoni li kellu l-Partit Nazzjonalista fil-gvern biex ikun hemm mużew għall-Konkatidral ta’ San Ġwann. Issa l-ħabib tiegħi l-Onor. Carabott qal li kien il-Partit Nazzjonalista fil-gvern li l-Belt Valletta mexxieha ’l quddiem u tejjibha.  Jiddispjaċini, ma naqbilx, imma meta kont il-Parlament inservi fl-Oppożizzjoni - u hawn Membri li għadhom iservu għalkemm bħalissa m’hawnx l-Onor. Mifsud Bonnici – niftakarna nispiċċaw is-seduta parlamentari fid-9.30 p.m. noħorġu barra u nsibu dlam ċappa. Dlam ċappa! 

Illum fil-Belt Valletta għamilna xogħol ta’ restawr, fost investimenti oħrajn importanti ħafna, u llum il-Belt Valletta tiġbed ħafna nies lejha.  Mela jien ma nistax naqbel ma’ dak li qalu l-Membri tal-Oppożizzjoni li kien il-Partit Nazzjonalista fil-gvern li mexxa ’l quddiem lill-Belt Valletta.  Mhux qed ngħid li ma sar xejn, għaliex l-applikazzjoni għall-Capital for Culture fi żmien il-ħabib tiegħi l-Onor. De Marco saret fi żmienhom, u aħna appoġġjajnieh. Imma ma nistax naqbel li kien il-Partit Nazzjonalista li investa fil-Belt. Il-fatti juru li fl-aħħar 11-il sena l-Belt Valletta reġgħet irxoxtat u ngħatat ħajja kbira.

Fejn jidħol il-proġett tal-Konkatidral irrid infakkar li l-Fondazzjoni li tmexxi l-Konkatidral mhijiex fondazzjoni li fiha jmexxi l-Gvern waħdu imma hija fondazzjoni mmexxija kemm mill-Gvern kif ukoll mill-Knisja. Mela hemm il-Gvern u l-Knisja li jieħdu ħsieb il-Fondazzjoni ta’ San Ġwann. Din kienet idea tajba ħafna li aħna komplejna nibnu fuqha. Intqal li dan il-proġett huwa ikrah u ma nafx x’aġġettiv intuża, imma rrid infakkar li qabel beda l-proġett aħna mhux biss ktibna lill-UNESCO. Jiġifieri s-soltu aħna niktbu lill-UNESCO u ngħidulhom li aħna għandna f’moħħna li nagħmlu dan il-proġett biex nestendu l-Konkatidral ta’ San Ġwann u nkabbru ħalli hemmhekk inkunu nistgħu npoġġu l-arazzi. 

Sar investiment kbir biex l-arazzi ġew restawrati, u meta erġajna ġibniehom Malta litteralment they hit the headlines kullimkien għaliex huma wirt kulturali tal-Ewropa kollha kemm hi. Aħna rridu li dawk jiġu fil-Mużew li qed nibnu f’din l-estensjoni, u meta kellna dan l-iskop li nagħmlu din l-estensjoni, mhux biss ktibna lill-UNESCO imma lill-UNESCO tlabnieha, u bi qbil magħna ġiet delegazzjoni, u rat b’għajnejha x-xogħol li konna se nagħmlu.

Din id-delegazzjoni kienet qablet u tat l-approvazzjoni tagħha għall-proġett tagħna. Meta qed ngħid “tagħna”, jiġifieri tal-Gvern u tal-Knisja flimkien. Aħna qabbadna l-aqwa periti u l-aqwa esperti biex issir din l-estensjoni sabiex ikollna mużew li fih  - u issa naf li se jerġgħu jieħdu għalihom - mhux ħofra fl-art nagħmlu imma nagħmlu mużew fejn jiġu esebiti l-arazzi u l-ħafna u ħafna affarijiet importanti u imprezzabbli li fih il-Konkatidral ta’ San Ġwann. Sfortunatament illum dawn l-affarijiet ma tistax tarahom għaliex m’hemmx biżżejjed spazju biex jiġu esebiti. Fil-fehma tiegħi jkun dnub kbir kieku dawn jiġu esebiti mhux fil-Konkatidral imma f’post ieħor barra l-Konkatidral. 

Jien irrid nirringrazzja minn qalbi lin-nies kollha li qed jieħdu ħsieb dan il-proġett għax qed jagħmlu xogħol kbir ħafna. Jiddispjaċini ħafna għalihom għax naf kemm jinkwetaw meta jisimgħu ċerta kritika li fil-fehma tiegħi m’għandhiex mis-sewwa. M’għandix dubju li ladarba jkun lest il-proġett se jingħoġob, għax mod tarah issa waqt li l-proġett għadu għaddej u mod tarah lest. Jien m’għandix dubju li se jgħaddi ż-żmien, iħarsu lura u jgħidu mnalla kienu l-Gvern u l-Knisja - jiġifieri mhux aħna waħedna, mhux mertu tagħna biss - li kienu ħadu d-deċiżjoni għaqlija li jestendu l-ispazju tal-Konkatidral ta’ San Ġwann biex seta’ jkollna mużew fejn it-turist u anke, aktar importanti minn hekk, il-Maltin li jidħlu hemmhekk jaraw is-sbuħija tal-Konkatidral, jaraw il-pitturi ta’ Caravaggio u jaraw ukoll ix-xogħol ta’ Mattia Preti. Apparti dan, jaraw ukoll il-ħafna u l-ħafna oġġetti ta’ valur patrimonjali li se jkunu jistgħu jiġu esebiti bis-saħħa ta’ dan il-Mużew.   

Jien irrid nirrimarka li, kulma jmur, il-Belt Valletta qiegħda ssir destinazzjoni kulturali mill-isbaħ. Irrid insemmi, pereżempju, il-Mużew tal-Arkivji Notarili ġdid li għadna kemm ftaħna fl-2023 bis-saħħa tal-ħidma ta’ diversi nies. Se nsemmi waħda imma se nkun qed nonqos insemmi waħda biss. Insemmi lil Dr Joanne Abela li tagħmel xogħol imprezzabbli. Il-Membri tal-Oppożizzjoni jgħidu li mnalla kien il-Partit Nazzjonalista li għamel dan ix-xogħol kollu fil-Belt. Irrid infakkar li sa għaxar snin ilu l-ħaddiema tal-Arkivji Notarili, fejn hemm il-kuntratti l-aktar antiki li jmorru lura sekli, kienu jitolbu li ma tagħmilx ix-xita għax jekk tagħmel ix-xita kien jimtela kullimkien bl-ilma!  Morru araw ir-ritratti ta’ kif kienu l-Arkivji Notarili u ta’ kif inhu llum il-Mużew! Tara differenza straordinarja! 

Forsi jkun hemm min jgħid li dan huwa sempliċement arkivju tal-kuntratti. Irrid infakkar li f’dan l-Arkivju kienet instabet l-eqdem poeżija miktuba bil-Malti, il-Kantilena, u hemm l-ewwel kuntratti ta’ akkwist ta’ plots fil-Belt Valletta. Għandna dawl fuq x’kienu jixtru l-Maltin li kienu jgħixu dak iż-żmien fl-aħħar sekli, għandna r-riċetti u għandna l-prodotti tal-ikel. Dan huwa kollu wirt storiku li fiż-żmien, li skont il-ħabib tiegħi kien l-aqwa mument tal-Belt Valletta, kif kienet tagħmel ix-xita, dawn kienu jixxarrbu.  Illum huma konservati u qegħdin għall-wiri f’Mużew. Morru arawh! Tieħdu pjaċir taraw il-ġmiel li hemm. 

Nista’ nsemmi wkoll il-proġett li wasal fi tmiemu u li fil-fatt se ninawgurawh minn hawn u ftit jiem oħra. Qed nirreferi għall-Palazz tal-President li qabel kien il-Palazz tal-Gran Mastru. Jien meta kont student niftakar li kont nara l-aħbarijiet u nismagħhom jgħidu li xi darba l-Palazz tal-President kien se jiġi restawrat kollu. Jien kont fil-Parlament l-ieħor, servejt fil-Parlament l-ieħor, u niftakar li meta konna fl-Oppożizzjoni konna nisimgħu li se jsir dan ix-xogħol ta’ restawr. Meta tlajna fil-gvern aħna ħadna d-deċiżjonijiet. L-Uffiċċju tal-Avukat Ġenerali ħareġ mill-Palazz tal-President. Ftaħna mużew tal-arti ġdid u rrestawrajna l-mużew tal-arti l-antik u allura l-Uffiċċju tal-Avukat Ġenerali seta’ jmur hemm.   

Mhux biss, imma meta għamilna s-separazzjoni taż-żewġ funzjonijiet tal-Avukat Ġenerali sibna wkoll post għall-Avukat tal-Istat, battalna l-uffiċini u għalhekk stajna nagħmlu dan ir-restawr tant sabiħ b’investiment ta’ €40 miljun. Permezz ta’ dan ir-restawr l-Armerija reġgħet marret lura fejn kienet u fil-post fejn inti, Sur President, kellek l-uffiċċju, illum hemm l-Uċċellerija kif kienet fi żmien il-Gran Mastru tal-Ordni ta’ San Ġwann. Għandek dan ir-restawr enormi u sabiħ li se jkompli jivvalorizza lill-Belt Valletta. Altru milli niftaħar bix-xogħol li għamilna!   

L-aħħar punt li rrid nagħmel għaliex naf li skadieli l-ħin huwa dwar il-Kottonera, għaliex  kien hawn min qal li fuq il-Kottonera dan il-Gvern mhux qed jagħmel biżżejjed.  Mhux qed jagħmel biżżejjed wara li ħabbarna li wara li rrestawrajna s-swar kollha tal-Belt, se nirrestawraw għall-ewwel darba fl-istorja ta’ pajjiżna s-swar kollha tal-Kottonera, inkluż is-Santa Margherita Lines!  L-ewwel darba! Dawn qatt ma ġew restawrati.  (Onor. Membri: Hear, hear) Din se tkun l-ewwel darba li se nirrestawraw is-swar kollha,  u meta qed ngħid kollha, inkluż is-Santa Margherita Lines tal-Kottonera. Mela altru milli dan ix-xogħol għaddej u jien verament kuntent bil-ħidma li qed inwettqu.

Sur President, jien finalment nemmen li dan l-Abbozz ta’ Liġi huwa ġust u se jgħin biex tinħoloq ġustizzja ma’ nies li dejjem xtaqu li jkunu jistgħu jġibu l-pitturi u l-oġġetti kulturali proprjetà tagħhom f’pajjiżna. Jien nappella lill-Parlament biex ikun unanimu favur din l-emenda.  Nirringrazzjak.

L-ISPEAKER: Grazzi. Il-mistoqsija hija li l-Abbozz ta’ Liġi msejjaħ “Att sabiex jemenda l-Att dwar il-Patrimonju Kulturali, Kap. 445,  għall-finijiet ta’ regolamentazzjoni aħjar tal-importazzjoni u l-moviment ta’ proprjetà kulturali f’Malta” ikun moqri t-Tieni Darba.  Dawk favur? (Onor. Membri: Aye)  Dawk kontra? Agreed.
Il-mozzjoni għaddiet nem. con. u l-Abbozz ta’ Liġi ġie moqri t-Tieni Darba.

ONOR. OWEN BONNICI: Sur President, nipproponi li dan l-Abbozz ta’ Liġi jiġi trattat mill-Kumitat Permanenti għall-Konsiderazzjoni ta’ Abbozzi ta’ Liġi. 

L-ISPEAKER:  Min jissekonda?

ONOR. NAOMI CACHIA:  Nissekonda.

L-ISPEAKER: Il-mistoqsija hija l-Mozzjoni kif imressqa mill-Ministru Owen Bonnici.  Dawk favur?  (Onor. Membri: Aye)  Dawk kontra?  Agreed.

Il-mozzjoni għaddiet nem. con.

L-ISPEAKER: Is-Segretarju Parlamentari Rebecca Buttigieg.

ONOR. REBECCA BUTTIGIEG (Segretarju Parlamentari għar-Riformi u l-Ugwaljanza): Sur President, f’isem il-Ministru għall-Intern, is-Sigurtà, ir-Riformi u l-Ugwaljanza nipproponi t-Tieni Qari tal-Abbozz ta’ Liġi li jemenda l-Kodiċi Kriminali (Emenda Nru 10).

L-ISPEAKER:  Min jissekonda?

ONOR. JULIA FARRUGIA PORTELLI (Ministru għall-Inklużjoni u l-Volontarjat):  Nissekonda.

L-ISPEAKER: Rimarki? Is-Segretarju Parlamentari Rebecca Buttigieg.

ONOR. REBECCA BUTTIGIEG: Sur President, illum qegħdin nippreżentaw emendi għall-Kodiċi Kriminali sabiex nikkriminalizzaw l-att magħruf bħala ‘virginity testing’.  Meta ħabbart li bħala Gvern se nkunu qed inressqu din il-proposta ta’ liġi ’l quddiem qamu ħafna mistoqsijiet mhux biss mill-midja iżda anke mill-pubbliku inġenerali. Ħafna staqsew x’inhi r-raġuni għalfejn bħala Gvern ħassejna l-ħtieġa li nilleġiżlaw fuq dan is-suġġett.  Kien hemm min staqsa l-aktar mistoqsija bażika dwar x’inhu l-virginity testing u bir-raġun, għaliex din mhijiex prattika li hawn ħafna għarfien dwarha. 

Għalhekk, Sur President, ippermettili nibda d-diskors tiegħi billi nispjega f’aktar dettall dak li qed nitkellmu dwaru llum. Qegħdin nagħmlu din l-emenda għall-Kodiċi Kriminali għaliex aħna proattivi. Aħna naħsbu bil-quddiem għal sitwazzjonijiet li jistgħu jinqalgħu u mhux nagħlqu għajnejna għaliex qatt ma kien hawn każ rekordjat f’pajjiżna u ma nafux jekk sarux it-testijiet tal-verġinità. Apparti minn hekk, lanqas nistgħu neskludu li dan it-test degradanti għall-aħħar li jikser id-dinjità tal-mara jista’ jkun qiegħed isir fost diversi komunitajiet li hawn fostna.  

It-test tal-verġinità mhu xejn għajr abbuż sessist li jammonta għal vjolenza sesswali kontra n-nisa u se nġib eżempju. Immaġinaw ftit li sa ftit snin ilu – u hawn mhux qed nitkellem dwar seklu ilu imma dwar għaxar snin ilu - l-Indonesja kienet titlob li jekk mara tapplika biex tissieħeb fil-forzi armati tal-pajjiż kellu jsirilha t-test tal-verġinità.

X’differenza kienet se tagħmel fil-kompetenza tagħha fuq ix-xogħol tagħha jekk din il-mara hijiex verġni jew le? Ir-risposta hija sempliċi. Assolutament xejn! Għalhekk din l-emenda fil-Kodiċi Kriminali mhux biss se tipprojbixxi t-test tal-verġinità imma se tikkriminalizza dan it-test u min jinsab ħati li wettaq dan it-test jista’ jeħel piena ta’ priġunerija bejn sena u ħames snin. Din l-emenda tmur lil hinn minn hekk għax tipprovdi wkoll għal pieni anke għal min jinsab ħati li għen, ħajjar, ta parir, jew b’xi mod sforza u ġiegħel tfajla jew mara biex tagħmel dan it-test. 

Kif se jkolli ċans nispjega aktar ’il quddiem, dan it-test m’għandu ebda valur mediku jew xjentifiku u b’din l-emenda qegħdin ngħidu ċar u tond li t-testijiet tal-verġinità ma jistgħu jsiru fl-ebda ċirkostanza, lanqas jekk ikun hemm il-kunsens dikjarat tat-tfajla jew mara. Dan għaliex għalkemm il-kunsens, f’ħafna ċirkostanzi, jiġġustifika diversi każijiet, f’dan il-każ il-kunsens la għandu jkun mitlub u lanqas meħtieġ  għax it-test tal-verġinità se jkun meqjus illegali. Nemmnu li fiċ-ċirkostanzi li qed nitkellmu dwarhom illum, il-kunsens tal-bniedma qatt ma jista’ jkun ġenwin jew liberu u jkun ingħata biss minħabba pressjonijiet varji u rikatti li jsiru fuq il-vittma li, jiddispjaċini ngħid, ħafna drabi jsiru mill-familjari tagħha stess. Dawn minnhom infushom ukoll huma kundannabbli u mhumiex aċċettabbli. Għalhekk din il-proposta ta’ liġi mhi qed tħalli l-ebda lok jew l-ebda bieb imbexxaq biex ikun jista’ jsir it-test tal-verġinità. 

B’din il-liġi l-investigazzjonijiet fuq il-partijiet privati tal-mara, jiġifieri tal-ġenitali femminili, ma jistgħu jsiru fl-ebda ċirkostanza ħlief ovvjament minn professjonisti mediċi li jkunu qegħdin jagħmlu intervent mediku li jsir dejjem skont il-prassi mediċi stabbiliti. B’din l-emenda fil-Kodiċi Kriminali qegħdin nagħtu sinjal mill-aktar ċar kontra din il-prattika diskriminatorja fil-konfront tal-mara li r-riżultat waħdieni tagħha huwa li tikkawża trawma, umiljazzjoni u uġigħ fuq in-nisa u l-bniet. Fuq kollox tmur kontra d-dinjità tagħhom. 

Kull soċjetà li tħaddan il-valuri tal-ugwaljanza u tad-drittijiet tal-bniedem ma tista’ qatt taċċetta jew tittollera dawn il-prattiċi, huma x’inhuma l-oriġini tagħhom. L-ittestjar tal-verġinità, biex nispjegaw ftit aktar, huwa eżami kompletament fażull għax isir b’impressjoni żbaljata u miskina li bih wieħed jista’ jiddetermina jekk tfajla jew mara qattx kellha x’taqsam ma’ xi ħadd u qattx kellha attività sesswali. Kif diġà għedt u se nerġa’ nisħaq, medikament, din il-prattika m’għandha ebda mertu xjentifiku, apparti li tikser id-drittijiet fundamentali u twassal għal konsegwenzi negattivi fuq il-mara li tkun għaddiet minnu mhux biss mil-lat fiżiku imma wkoll emozzjonali, psikoloġiku kif ukoll soċjali. 

Dan it-test abbużiv saħansitra jista’ jkun il-kaġun ta’ infezzjonijiet fil-partijiet privati tal-mara. Dan għaliex dawn it-testijiet spiss isiru f’postijiet li mhuma iġjeniċi xejn u ma jsirux minn professjonisti, u dik hija waħda mill-problemi ewlenin ta’ dan it-test, għax ħafna drabi jsiru minn persuni familjari li l-uniku għan tagħhom huwa li jiċċekkjaw il-purità ta’ dik il-mara inkwestjoni. 

Żgur li fiż-żmenijiet tal-lum u f’soċjetajiet bħal tagħna li jippromwovu u jgħożżu l-ugwaljanza u d-drittijiet tal-bniedem, dawn l-affarijiet mhumiex aċċettabbli. Safejn huwa magħruf, din il-prattika diżgrazzjatament għadha komuni u mifruxa f’20 pajjiż madwar id-dinja u ssir b’mod sporadiku wkoll f’pajjiżi oħrajn. Sfortunatament huwa diffiċli jkun hemm rekord dwar dawn it-testijiet, għax f’ħafna postijiet dawn isiru bil-moħbi, isiru min familjari u jsiru bi pressjonijiet kbar. Il-vittma ssibha diffiċli ħafna sabiex tersaq ’il quddiem u tirrapporta lill-awtoritajiet għax hemm dan it-tabù li huwa marbut ma’ dan l-att u, agħar minn hekk, isir minn persuni li inti suppost tafda u tħobb u li jħobbuk. 

Ħafna drabi din il-prattika ssir minn persuni li għadhom iħaddnu mentalitajiet antiki immens. Fil-fatt, ġeneralment dan l-eżami tal-verġinità jkun impost fuq in-nisa u l-bniet f’soċjetajiet mhux bħal tagħna fejn il-mara hija libera tagħmel l-għażliet tagħha, imma f’soċjetajiet fejn in-nisa għadhom meqjusa proprjetà ta’ missierhom u anke ta’ żewġhom. Dawn ikunu rġiel li jkolli ngħid mhuma ġentlomi xejn jekk jirrikjedu dan it-test għax għandhom ideat sterjotipiċi dwar is-sesswalità, ħafna drabi sforz in-nuqqas ta’ edukazzjoni u l-kultura li trabbew fiha. 

Huwa inkwetanti immens li fis-seklu 21 għad hawn soċjetajiet li għadhom jipprattikaw din l-użanza. X’aktarx din jipprattikawha fuq bażi soċjali jew fuq bażi ta’ twemmin reliġjuż. Ikolli ngħid li dawn is-soċjetajiet m’aġġornawx ruħhom maż-żmenijiet tal-lum u għalhekk għandna nikkundannawhom bis-sħiħ. Dawn għadhom bil-mentalità tal-Medju Evu, taż-żmien id-dlam, meta l-irġiel f’dawk iż-żmenijiet  kienu jlibbsu ċ-ċintorin tal-kastità lill-bniet u lin-nisa biex jassiguraw li jibqgħu verġni u puri. 

Sur President, għaliex għandna bżonn din l-emenda fil-Kodiċi Kriminali? Qegħdin nipproponu din il-liġi, li nista’ ngħidlha prekawzjonarja, mhux biss għax hemm diversi rakkomandazzjonijiet internazzjonali fosthom min-Nazzjonijiet Magħquda, imma wkoll b’konsistenza mat-twemmin tagħna u mal-liġijiet ta’ pajjiżna stess. L-ewwel nett, dan it-test tal-verġinità jikkostitwixxi vjolenza abbażi tal-ġeneru skont il-Konvenzjoni ta’ Istanbul u allura kontra dak li hemm provdut fil-Kapitlu 581 tal-Liġijiet ta’ Malta. It-tieni, it-test tal-verġinità se jiġi projbit u kriminalizzat b’din il-liġi għax jikser il-Konvenzjoni Ewropea dwar id-Drittijiet tal-Bniedem u l-Kap. 319 tal-Liġijiet ta’ Malta. 

It-test tal-verġinità jmur kontra l-provvediment tal-Kostituzzjoni ta’ Malta għax dan it-test jikkostitwixxi ksur sfaċċat tal-privatezza tal-mara u minnu nnifsu huwa att diskriminatorju. Dan għax huma biss in-nisa u l-bniet li huma soġġetti għal dan it-test u allura jinħoloq l-element ta’ diskriminazzjoni. Pererżempju, jien lanqas qatt ma smajt bil-fatt li jiċċekkjaw jekk raġel kienx attiv sesswalment qabel jidħol fiż-żwieġ. Dak dejjem jiġi impost fuq in-nisa u l-bniet u għalhekk hemm l-element ta’ diskriminazzjoni. 

Daqstant ieħor diversi għaqdiet internazzjonali ilhom iħeġġu u jappellaw lill-gvernijiet  u lill-pajjiżi madwar id-dinja biex jabolixxu dan l-att tal-ittestjar tal-verġinità. Fost dawn insemmi l-Uffiċċju tal-Kummissarju Għoli għad-Drittijiet tal-Bniedem tan-Nazzjonijiet Magħquda u l-Għaqda Dinjija tas-Saħħa (WHO). Fil-fatt, il-WHO tgħid ċar u tond li dan it-test mhuwiex medikament meħtieġ u jikser diversi drittijiet umani u prinċipji etiċi, inkluż il-prinċipju fundamentali li medikament ma tistax tagħmel ħsara lill-persuna. Għalhekk il-WHO tirrakkomanda bis-saħħa li t-testijiet tal-verġinità m’għandhom isiru fl-ebda ċirkostanza għax jikkawżaw ħsara fiżika, emozzjonali u psikoloġika lill-persuna tal-mara. 

F’dinja li kulma tmur qed issir aktar globalizzata u multikulturali huwa essenzjali li dawn il-prattiċi degradanti, umiljanti u diskriminatorji jitrażżnu u jieqfu kullimkien. Dan jista’ jsir bl-edukazzjoni imma wkoll bil-liġijiet għax l-eżempju jkaxkar. Għalhekk b’din il-liġi se nkunu qed inwettqu obbligu internazzjonali li joħroġ mill-konvenzjonijiet li semmejt aktar kmieni  u li Malta ffirmat u rratifikat. Fil-prattika qegħdin nagħtu widen lil dawk l-appelli tal-aġenziji internazzjonali u organizzazzjonijiet tan-nisa dwar dawn it-testijiet, imma qed nagħtu widen ukoll lill-għaqdiet tan-nisa lokali li jaħdmu favur id-drittijiet tan-nisa. Jien insellmilhom minn hawnhekk u nirringrazzjahom tas-suġġerimenti li taw sabiex fassalna dan l-Abbozz ta’ Liġi. Dawn l-għaqdiet huma parti mill-kunsill konsultattiv tan-nisa li waqqaf dan il-Gvern sabiex ikun hawn aktar konsultazzjoni mal-imsieħba soċjali f’dan is-settur. 

Insemmi wkoll li b’din il-liġi se nkunu qegħdin inwettqu wegħda nru 662 tal-Manifest Elettorali Malta Flimkien. Din hija wkoll waħda mill-miżuri tal-ewwel strateġija u pjan ta’ azzjoni nazzjonali għall-ugwaljanza bejn il-ġeneri magħrufa aħjar bħala l-ewwel Gender Mainstreaming Strategy li pajjiżna adotta s-sena l-oħra. Bħalissa għaddejja ħidma sfiqa mid-Direttorat għad-Drittijiet tal-Bniedem sabiex nassiguraw li l-miżuri kollha miġburin f’din l-istrateġija jiġu implimentati fl-intier tagħhom. 

Għal darb’oħra, qed naraw li b’din il-liġi Malta se tkun fost tal-ewwel b’leġiżlazzjoni bħal din, u fil-prattika se tkun qed issaħħaħ id-drittijiet  tal-ugwaljanza u se tkun qed tagħti protezzjoni xierqa lil kull mara, hi x’inhi n-nazzjonalità tagħha, hu x’inhu t-twemmin tagħha, ġejja minn fejn ġejja, irrispettivament mit-tradizzjonijiet soċjali u kulturali ta’ familtha. Qed nibagħtu messaġġ ċar li f’pajjiżna dawn il-prassi mhumiex aċċettabbli. 

Aħna se nkunu qegħdin nimxu wkoll fuq il-passi ta’ pajjiżi oħra, jiġifieri aħna m’aħniex l-uniku pajjiż li qed indaħħlu din il-liġi imma kien hemm ukoll pajjiżi oħrajn, fosthom ir-Renju Unit u Franza, li min-naħa tagħhom għaddew liġijiet bħal din ukoll sabiex jikkriminalizzaw l-att tat-test tal-verġinità. Din il-liġi qed issir f’kontest ta’ realtajiet soċjali ta’ komunitajiet differenti li hawn f’pajjiżna. F’dan il-kontest aħna diġà għaddejna liġi simili, dik  tal-female genital mutilation, li kkriminalizzat dan l-att f’pajjiżna. 
Sur President, jagħmel ħafna sens li nilleġiżlaw fuq prattiċi bħal dawn anke jekk hemm nuqqas ta’ statistika dwar kemm dawn il-prattiċi qed isiru f’pajjiżna. Jista’ jkun li saru u jista’ jkun li ma sarux. Dan mhuwiex daqstant importanti għax l-iskop ta’ din il-liġi jmur lil hinn minn hekk. L-ewwel nett, din il-liġi, bil-pieni tagħha, għandha sservi ta’ deterrent biex dawn il-prattiċi diżgustanti ma jsirux f’pajjiżna u, it-tieni, biex f’każ li tinqala’ l-ħtieġa l-awtoritajiet tagħna mhux biss ikollhom l-għarfien dwar x’jikkostitwixxi dan l-att imma jkollhom ukoll l-għodda legali f’postha sabiex jittieħdu passi kriminali kontra min għamel dan l-att u sabiex nassiguraw li ssir ġustizzja mal-vittmi nisa. 

Sur President, f’Malta ftit tagħmel xita imma kulħadd jaħseb għall-umbrella meta tagħmel ix-xita, u l-istess din il-liġi; qed taħseb u tantiċipa sitwazzjonijiet li jistgħu jfeġġu f’ħin bla waqt. Nistqarr li mhuwiex faċli li nsiru nafu b’fatti bħal dawn, għax min ikun soġġett għat-test tal-verġinità mhux se joqgħod iperreċ u jesponi lilu nnifsu mal-awtoritajiet dwar dawn il-fatti. Sfortunatament dawn l-atti jsiru privatament bejn l-erba’ ħitan tad-djar privati għax huma fatti tal-mistħija għal dik il-persuna, u għax joħolqu tabù fost il-vittmi, u allura aktar u aktar jinżammu moħbija. Kif għedt aktar kmieni, dan l-att ħafna drabi jsir minn persuni li inti l-aktar li tafda u l-aktar li tħobb u allura ssibha diffiċli li tersaq ’il quddiem, għax inti għadek dipendenti speċjalment jekk inti tkun għadek taħt l-età. Dan minbarra li huwa diffiċli li toħroġ u titkellem dwar l-esperjenza li kellek f’dan il-qasam. Dan sakemm ma jkunx hemm raġunijiet oħrajn li jistgħu jwasslu biex dawn ir-reati jinkixfu u b’hekk ikunu jistgħu jittieħdu l-passi legali kontemplati minn liġijiet bħal dawn. 

Għalhekk huwa tajjeb li jkollna dawn il-liġijiet fil-prattika għax qed joffru xibka ta’ protezzjoni legali lit-tfajliet u nisa fil-komunitajiet ta’ minoranza minn dan l-abbuż sesswali. Jien fiduċjuża li din l-emenda fil-Kodiċi Kriminali se ssib l-appoġġ tad-Deputati ta’ din il-Kamra kollha li m’għandix l-iċken dubju li kollha kemm aħna jaborixxu prattiċi ta’ din ix-xorta għax, kif għedt aktar kmieni, m’għandhom ebda valur mediku jew xjentifiku. 

Sur President, konvinta li dan il-Parlament, kif għamel f’okkażjonijiet oħra, se jkun magħqud biex bil-vot tiegħu jibgħat messaġġ ieħor ċar favur id-drittijiet tal-bniedem, favur l-ugwaljanza imma, fuq kollox, kontra l-abbuż sesswali fuq in-nisa. Għalhekk inħares ’il quddiem għal dibattitu mill-aktar interessanti sabiex dan ikun pass ieħor ’il quddiem biex nassiguraw li pajjiżna dejjem ikun fuq quddiem nett tal-ugwaljanza biex isaħħaħ id-drittijiet fundamentali tan-nisa. Nirringrazzjak. (Onor. Membri: Hear, hear) 

L-ISPEAKER: Grazzi. Aktar rimarki? Il-Ministru Julia Farrugia Portelli. 

ONOR. JULIA FARRUGIA PORTELLI: Sur President, nirringrazzja lill-Onor. Rebecca Buttigieg li qed tippilota dan l-Abbozz ta’ Liġi. Nemmen li bħala pajjiż għandna nkunu magħqudin wara s-Segretarju Parlamentari u naraw li l-kontribut li se jingħata f’din il-Kamra jkun wieħed magħqud u unanimu wkoll. Qegħdin nitkellmu fuq proċedura invażiva li l-ebda mara, hi min hi, m’għandha tgħaddi minnha. 

Illejla jien se nkun grafika apposta biex kull persuna tifhem il-gravità tas-sitwazzjoni. Dan huwa suġġett delikat - u meta tidħol is-sesswalità dejjem ikun hemm ċertu tabù – għax jittratta realtajiet  li anke l-ġenerazzjoni li għadha tielgħa, il-bniet tagħna, iridu jkunu konxji ta’ x’hemm madwarna u nieħdu pożizzjoni soda dwarhom. Jekk hemm ħaġa li mhux neċessarjament qed issir f’pajjiżna imma qed issir lil hinn minn xtutna, il-messaġġ li qed jibgħat dan il-pajjiż għandu jkun wieħed b’saħħtu biżżejjed biex aktar pajjiżi jimxu fuq il-mudell ta’ Malta. 

F’ċerti kulturi jekk mara tkun se tiżżewweġ trid tagħti prova lill-familja l-oħra li għadha qatt ma kellha x’taqsam sesswalment ma’ xi ħadd għax inkella ma jħalluhiex tiżżewweġ lil binhom. Jibagħtuk għand tabib biex jiċċekkjaha fiżikament qisha sejra tagħmel smear test fejn trid tinża’, tiftaħ saqajha u jiċċekkjawlha l-parti tagħha biex jaraw jekk għadhiex intatta. It-tabib jew f’ċerti kulturi u ċerti tribujiet il-mara anzjana tat-tribù, idaħħlulha żewġt iswaba' fil-parti tagħha biex suppost jaraw jekk bħala mara għadhiex verġni. Medikament huwa ppruvat li dan mhuwiex metodu preċiż. Jista’ jkun li qatt ma kellek x’taqsam sesswalment ma’ xi ħadd u xorta dan l-eżerċizzju jistabbilixxi mod ieħor. 

Tobba stess jgħidulek li jkollok bniet li jitwieldu mingħajr din il-parti li qegħdin nitkellmu dwarha. Hemm min jitlifha f’eżerċizzju jew b’użu ta’ tampon waqt il-period. F’ħafna kulturi bħall-Indja dan it-test irid isir bilfors qabel iċ-ċerimonja taż-żwieġ. Joħorġu liżar abjad biex suppost fuqu tidher il-prova li ħareġ id-demm u, skont huma, jekk ikun hemm din il-prova, il-mara hija verġni. F’kulturi oħrajn wara l-ewwel lejl taż-żwieġ wieħed irid jippreżenta prova tad-demm biex juri li dak il-lejl kien veru l-ewwel lejl fejn il-mara kellha x’taqsam ma’ xi ħadd. F’ċerti kulturi saħansitra jistgħu joqtluk jekk l-unur tal-familja tkun waqqajtu qabel iż-żwieġ. 

Issa nixtieq insemmi ftit statistika. Irridu ngħidu li 50% biss tan-nisa, jiġifieri qed ngħidu nofs in-nisa biss, jaraw demm wara li jkollhom x’jaqsmu sesswalment għall-ewwel darba ma’ xi ħadd. Saħansitra, fi studju minnhom, xi tobba eżaminaw 36 teenager li qed jistennew tarbija u sabu li 34 minnhom kellhom il-parti tagħhom li f’għajnejhom kienet tidher  li għadha intatta. Dan isaħħaħ l-argument dwar kemm dan it-test tal-verġinità li qegħdin niddiskutu llejla aktar u aktar huwa fażull. 

Lil hinn minn kull tip ta’ statistika li wieħed jista’ jħares lejha hemm angolu ieħor li huwa ferm aktar profond minn dak li qegħdin niddiskutu llejla. Irridu nkissru domma umiljanti li hija vjolenti, domma minsuġa f’mentalità mgħaddsa fi sterjotipiżmu li huwa inaċċettabbli, għax bir-rispett kollu qed joħloq stampa li jekk il-mara kienet intima ma’ xi ħadd u dik ir-relazzjoni falliet, allura m’għadhiex tajba u ġiet tat-tieni klassi. Ir-raġel mill-banda l-oħra kollox sew, jista’ jkollu elf intercourse ma’ xi ħadd. Dan huwa t-tip ta’ biża’ li toħloq sitwazzjoni bħal din u nixtieq li kull soċjetà, Malta u pajjiżi oħrajn, jgħidu le għal din il-prattika. 

Sur President, din hija prattika li minnha jsir anke negozju. F’ċerti pajjiżi ssir saħansitra operazzjoni biex wieħed suppost jerġa’ jħit dak li suppost m’għadux kif kien. Għalfejn mara għandha tiġi soġġetta għal sitwazzjoni bħal din? Din ukoll hija vjolenza. Fl-Ingilterra, sa ftit snin ilu, sar eżerċizzju mill-BBC u sabu li f’numru kbir ta’ kliniċi madwar l-Ingilterra kienu saħansitra qed ibigħu l-virginity testing kits. Tixtri din il-kit u l-prezz dak iż-żmien kien bejn £150 u £300 biex suppost wieħed jipprova dak l-eżerċizzju li semmejna aktar qabel. Malta għandna nħalluhom jinbiegħu dawn il-kits? Nissuġġerixxi li fl-istadju ta’ Kumitat indaħħlu klawsola li jekk verament qed ngħidu le għal din il-prattika, b’mod awtomatiku ma jkunx aċċettabbli li wieħed isibhom u jkunu disponibbli lokalment.  

F’ċerti pajjiżi – u l-kollega tiegħi għamlet  referenza għaliha – bħall-Indonesja kienu jagħmlu din il-proċedura fuq nisa anke qabel dawn jidħlu jaħdmu f’ċerti xogħlijiet, bħal pulizija u l-armata, u kien riċentement biss, f’Awwissu ta’ tliet snin ilu, li l-Indonesja waqqfet din il-prattika fl-armata tagħha. Ma mmorrux ’il bogħod, fl-2019, forsi hawn min jiftakar ir-rapper Amerikan T.I. li qanqal kontroversja kbira meta kien qal pubblikament li kull sena jieħu lil bintu għal test biex jara li t-tifla tiegħu verament għadha verġni. Dak iż-żmien kienet qamet kontroversja papali! 

Forsi wieħed hawn jistaqsi għaliex qed nitfgħu daqshekk enfasi fuq l-importanza li f’pajjiżna dan ikun reat kriminali. Hija prattika li ssir f’Malta? L-ewwel nett ma naħsibx li jekk qed issir, xi ħadd se joqgħod ixejjer il-bandiera li saret fuqu. Imma pajjiżna huwa kożmopolitan, għandu taħlit ta’ drawwiet, taħlit ta’ kulturi u twemmin differenti u nħoss li huwa importanti li bħala soċjetà nibagħtu dan il-messaġġ b’saħħtu li jekk ħaddieħor jittollerah, aħna m’għandniex nittollerawh. Għaldaqstant għandu jkun hemm il-pieni li qegħdin jissuġġerixxu l-kollegi l-Onor. Rebecca Buttigieg flimkien mal-Ministru Byron Camilleri biex verament naraw li dan ikun reat kriminali. 

Dan kollu mhux qed nagħmluh biss għax għandna obbligi internazzjonali - li huma importanti - li ma nħallux li ssir vjolenza abbażi tal-ġeneru imma f’dan il-każ qed nitkellmu fuq  vjolenza kontra persuna għax hija mara jew għax twieldet b’karatteristiċi ta’ mara u li tista’ tkun aktar vulnerabbli minħabba elementi oħra, fosthom ta’ diżabilità jew l-isfond kulturali ta’ madwarha. Irridu niġġieldu din il-pjaga internazzjonali tal-kontroll, dak li bl-Ingliż ngħidulu ‘coercive control’, jiġifieri meta persuna tiddeċiedi li għandha jedd fuq ħaddieħor, hu min hu. Dan jiġri meta persuna jew il-mentalità li trabbiet fiha u li qed tipprova tkompli tippromwovi tħoss li mhijiex problema li tuża dawn l-elementi ta’ biża’ fuq ħaddieħor biex iżżommha f’postha, biex tikkontrollaha. L-unika raġuni tkun li persuna tant ma tkunx sigura li titlef dak il-poter li għandha li tinqeda b’dik l-imsejħa kultura sabiex iġġib il-persuna l-oħra dipendenti totalment fuqha. 

L-element tal-biża’  huwa dak li din il-proposta ta’ liġi qiegħda tkompli tiġġieled. Dan ma narawhx biss bl-ittestjar tal-verġinità imma narawh meta persuna ċċaħħad lil persuna oħra milli tagħmel l-għażliet tagħha f’dak li għandu x’jaqsam mar-relazzjonijiet jew f’dak li għandu x’jaqsam mal-futur ta’ dik il-persuna. Naraw il-kontroll permezz tas-swat, it-tgħajjir, abbuż finanzjarju jew indħil dwar x’tista’ jew ma tistax tilbes. Indħil bħal kontraċezzjoni li tkun furzata, indħil bħall-isterilizzazzjoni furzata li din il-Kamra se tiftaħ it-Tieni Qari  ta’ Abbozz ta’ Liġi dwarha u allura tibgħat messaġġ b’saħħtu li jorbot ma’ dak tal-lejla. Dan kollu aħna nqisuh bħala reat kriminali. 

Din mhijiex biss liġi biex nipprojbixxu prattika oskura imma rridu nibagħtu messaġġ b’saħħtu li dan l-ambjent tossiku rridu niġġelduh u bħala pajjiż irridu nkissruh. Hemm bżonn l-għarfien u l-ingaġġ tal-komunità, fosthom tas-soċjetà ċivili f’dan ir-rigward. Minn hawnhekk nixtieq nirringrazzja lil numru ta’ għaqdiet volontarji li jagħmlu parti minn dan id-dekasteru li jagħmlu tant xogħol importanti fil-komunità u li huma wkoll jistgħu jkunu msieħba importanti biex meta jaraw każijiet bħal dawn ikunu jistgħu jintervjenu u jkunu jistgħu jagħtu l-għajnuna meħtieġa. Fl-istess ħin irridu ngħaddu l-messaġġ li mhux se nippermettu aktar bullying kontra persuni vulnerabbli. Dawn se jsibu din il-liġi li tkun ta’ sejf għalihom biex verament inħarsu l-awtonomija tal-persuni kollha. Nirringrazzjak. (Onor. Membri: Hear, hear) 

L-ISPEAKER: Grazzi. Aktar rimarki? L-Onor. Graziella Attard Previ. 

ONOR. GRAZIELLA ATTARD PREVI: Sur President, quddiemna għandna Abbozz ta’ Liġi li huwa pass ieħor ’il quddiem lejn aktar ugwaljanza u lejn it-twettiq ta’ politika li tpoġġi lill-mara f’livell ugwali tar-raġel għax dan l-Abbozz ta’ Liġi qed jikkumbatti l-preġudizzji storiċi fil-konfront tal-mara li ilhom iseħħu mijiet jekk mhux eluf ta’ snin. 

B’wiċċi minn quddiem mill-ewwel nibda biex ngħid li jien kburija li din in-naħa tal-Kamra hija favur dan l-Abbozz ta’ Liġi li se jagħmel illegali l-ittestjar tal-verġinità li mhu xejn ħlief attakk fuq id-dinjità tal-mara. Għalhekk nibda mill-ewwel billi ngħid li ħafna mid-diskors tiegħi se jkun jaqbel ma’ dak li għadhom kemm qalu kemm is-Segretarju Parlamentari Rebecca Buttigieg kif ukoll il-Ministru Julia Farrugia Portelli. Bħala Partit Nazzjonalista aħna wkoll ilna għexieren ta’ snin nitkellmu dwar id-dinjità tal-mara, dwar l-importanza tal-ugwaljanza kif ukoll id-drittijiet ugwali għal kulħadd, b’mod partikolari bejn is-sessi. 

Sar ħafna, imxejna passi kbar ’il quddiem, imma ejja nkunu realistiċi li xorta għad baqa’ xi jsir  f’dan ir-rigward. Tajjeb li matul is-snin nibqgħu dejjem ngħarblu u naraw fejn nistgħu nibqgħu ntejbu u nġibu fuq quddiem id-dinjità tal-mara. Għandna naraw ukoll fejn nistgħu ntejbu u nġibu ’l quddiem l-opportunitajiet tagħha fis-soċjetà kif ukoll id-drittijiet tagħha li jkunu ugwali u mhux preġudikati minħabba s-sess tagħha, minħabba xi sterjotipi u minħabba snin twal ta’ soċjetà tradizzjonali paternalista.

Sur President, waqt li kont qiegħda nipprepara dan id-diskors fittixt ftit kwotazzjonijiet. Jien inħobb nuża xi kwotazzjoni meta nkun qed inwassal diskors u naddattaha proprju għall-konċett tal-Abbozz ta’ Liġi li jkollna quddiemna. Għalkemm mhuwiex magħruf min qalha, xorta se nagħżel li nikkwotaha. Din tgħid hekk:

“Id-dinjità tal-mara ma tiddependix minn dak li jaħseb ħaddieħor dwarha iżda minn kemm tirrispetta lilha nnifisha u kemm tagħti valur lill-persuna tagħha.”  

Għaldaqstant nista’ mill-ewwel ngħid li kull prattika jew inkella impożizzjoni li xi ħadd jipprova jwettaq fuq il-persuna tal-mara hija kundannabbli. L-ittestjar tal-verġinità huwa forma ta’ vjolenza sesswali fuq il-mara b’konsegwenzi trawmatiċi serji li jafu jkunu kemm fiżiċi kif ukoll psikoloġiċi biex ma nsemmix ukoll li jinvolvi proċedura li tikkawża ħafna uġigħ. Għaldaqstant għal dawn ir-raġunijiet biss mill-ewwel nistgħu ngħidu bl-aktar mod inekwivoku li aħna dan kollu nikkundannawh.

Għalkemm kif diġà ntqal ma nafux jew m’għandniex evidenza li dawn il-prattiċi ġieli seħħew f’pajjiżna, żgur li lkoll naqblu li l-mentalità maskilista għadha tiddomina wkoll ġewwa pajjiżna. Saħansitra huwa interessanti li anke l-lingwa tagħna għandha espressjonijiet li jirriflettu dan. Żgur li xi darba jew oħra kulħadd sema’ l-espressjoni  “ir-raġel bandiera bajda” u allura donnu li r-raġel għandu l-liċenzja li jagħmel li jrid u ma jidher ikrah qatt fis-soċjetà tagħna anke hawn Malta, filwaqt li l-mara hija kkundannata li trid taġixxi skont kif jaħsibha ħaddieħor jew inkella li tiġi ġġudikata għal għemilha minn ħaddieħor.  
Għalkemm iż-żmenijiet inbidlu u għalkemm illum għandna ħafna aktar libertà u mxejna ħafna aktar ’il quddiem, xorta rridu nirrikonoxxu li fostna għandna diversi komunitajiet li fosthom hemm il-ħsieb li l-verġinità tal-mara hija xi ħaġa sagra.  Apparti minn hekk ma rridux inwarrbu lanqas il-fatt li din teżisti anke fis-subkonxju nazzjonali tagħna. Biex inkun ċara jien bl-ebda mod ma qiegħda ngħid li l-verġinità mhijiex xi ħaġa tajba jew inkella mhux sewwa li mara tkun tixtieq li tibqa’ żżommha, imma qiegħda nenfasizza biss li din hija xi ħaġa tal-mara u tal-mara biss u ħadd m’għandu jedd li jivvaluta l-mara skont jekk hijiex verġni jew le.   

Sur  President, kif diġà ntqal ukoll, illum pajjiżna sar multikulturali. F’pajjiżna llum daħlu kulturi differenti minn tagħna l-Maltin li jkunu lesti li jimponu l-ittestjar tal-verġinità għan-nisa tagħhom. Għaldaqstant huwa importanti ħafna li din il-liġi tħares lil kull mara li f’pajjiżna tista’ tkun f’riskju li tiġi abbużata b’dan il-mod.  M’iniex qiegħda ngħid dan biex nuri xi forma ta’ preġudizzju lejn xi kulturi li għandna hawn Malta, imma għaliex skont il-Ġnus Maqgħuda u l-WHO, din il-prattika hija komuni f’pajjiżi bħall-Eġittu, l-Indonesja, l-Afganistan kif ukoll l-Afrika t’Isfel, u minħabba l-globalizzazzjoni u l-migrazzjoni kien hemm każijiet li seħħew f’pajjiżi Ewropej bħalma huma r-Renju Unit, il-Belġju kif ukoll l-Olanda. Fil-fatt dawn l-organizzazzjonijiet ilhom isejħu sabiex din il-prattika ta’ virginity testing issir illegali madwar id-dinja kollha hekk kif din hija dikjarata fil-Human Rights Watch.  

Il-Konvenzjoni għall-eliminazzjoni ta’ kull forma ta’ diskriminazzjoni kontra n-nisa, jiġifieri l-Istanbul Convention, issejjaħ sabiex il-mara ma tiġix diskriminata u għalhekk it-testijiet tal-verġinità għandhom ikunu aboliti għaliex dawn huma forma ċara ħafna ta’ diskriminazzjoni kontra l-mara. L-Organizzazzjoni Dinjija tas-Saħħa fil-fatt iddikjarat li dan l-ittestjar iżid mal-vjolenza sesswali u t-trawma u jressaq lill-mara lejn is-suwiċidju għaliex joħloq ansjetà, dipressjoni kif ukoll post traumatic stress.  Fuq kollox il-WHO tisħaq li dan l-ittestjar m’għandu l-ebda bażi xjentifika u allura jsir għalxejn għaliex xorta waħda ma jaċċertax il-verġinità tal-mara.  Dan huwa biss abbuż fuq il-ġisem tal-mara minn min jidhirlu li għandu xi dritt fuq il-persuna femminili u joħloq biss problemi u jkompli jsaħħaħ l-isterjotipi storiċi li għaddew minn ġenerazzjoni għall-oħra u li llum nifhmu li għandhom jispiċċaw darba għal dejjem.  

Sur President, ikun tajjeb li nħarsu lejn x’qiegħed isir f’pajjiżi oħrajn, b’mod partikolari f’dawk il-pajjiżi li ħafna drabi nħarsu lejhom meta nkunu qed ngħarblu l-politika tagħna. Dan b’mod partikolari meta naraw fejn jista’ jkun ukoll li l-kultura tagħhom tavviċina lil tagħna.  Hawnhekk jien se nagħmel referenza - u diġà għamlet referenza għalih ukoll il-Ministru Julia Farrugia Portelli ftit qabli - għal dak li qiegħed jiġri fir-Renju Unit.  Ir-Renju Unit fil-fatt ipprojbixxa l-ittestjar għall-verġinità b’kull mod fis-sena 2022, jiġifieri ftit inqas minn sentejn ilu.  

Dan huwa pass ’il quddiem li sar f’pajjiż li aħna nħarsu lejh bħala mudell, b’mod partikolari meta nkunu qegħdin nagħmlu l-politika tagħna.  Għalhekk huwa tajjeb ferm li Malta se tkun pajjiż ieħor li jipprojbixxi din il-prattika li ma niddejjaq xejn li nsejħilha bħala waħda makabra.  Hawn tajjeb li nirriflettu ftit fuq dak li qal artiklu fil-magazine prominenti Cosmopolitan. F’dan l-artiklu jingħad li minkejja l-liġijiet li saru fir-Renju Unit jidher li sfortunatament din il-prattika baqgħet isseħħ. Għalhekk ejja nassiguraw li f’pajjiżna dan ma jiġrix. Inutli nagħmlu l-liġijiet jekk ma jkunx hemm deterrent qawwi biżżejjed. 

Barra minn hekk jien nixtieq nisħaq ukoll fuq l-importanza li jkollna ambjent li fih il-mara tħossha komda u sigura li tirrapporta kull attentat li jista’ jsir fuqha u fuq id-dinjità tagħha. F’dan l-ambjent  għandu jkun hemm set-up b’mod li l-mara ssib is-sapport kollu meħtieġ f’din iċ-ċirkostanza. Huwa importanti ħafna wkoll li jkollna kampanji edukattivi.  Jien nieħu pjaċir nisma’ lis-Segretarju Parlamentari Rebecca Buttigieg tgħid li se jkun hemm dawn it-tip ta’ kampanji edukattivi. Ngħid ukoll li huwa importanti li dawn il-kampanji nimmirawhom għal dawk ta’ età bikrija, tfajliet żgħar, biex huma stess ikunu jafu x’inhuma d-drittijiet tagħhom filwaqt li fl-istess ħin inkunu qegħdin ngħallmu wkoll lill-irġiel, lill-ġuvintur żgħar tagħna, li jkunu jafu x’ma jistgħux jagħmlu jew jitolbu minn kwalunkwe mara. Jien nisħaq ħafna fuq l-edukazzjoni. Dan għamiltu f’diversi diskorsi f’din il-Kamra għaliex inħoss li l-edukazzjoni hija ċavetta kruċjali biex tgħin lil ħafna nisa jgħixu  b’moħħhom mistrieħ kif ukoll mingħajr biża’. 

Sur President, mal-ittestjar tal-verġinità hemm proċedura oħra li hija marbuta ħafna u li hija wkoll kundannabbli. Qed nirreferi għall-hymenoplasty. Jien għadni kif semmejt dak li sar fir-Renju Unit. Ma nistax ma nsemmix ukoll li meta dawn għaddew il-liġi kontra l-ittestjar tal-verġinità marru pass lil hinn biex jipproteġu l-mara rigward il-parti intima tagħha, tal-ġenitali tagħha, li huwa wieħed mill-aktar organi sensittivi li għandha, u kkriminalizzaw ukoll din il-hymenoplasty. Il-hymenoplasty mhi xejn ħlief virginity repair surgery, rikostruzzjoni tal-hymen biex terġa’ tibni l-verġinità permezz ta’ proċedura kirurġika. Il-hymenoplasty tipperpetwa n-normi fis-soċjetà li jagħmlu ħsara kbira lill-mara, normi marbutin ma’ abbuż u vjolenza abbażi tal-unur. Għaliex m’aħniex ninkludu din il-proċedura tal-hymenoplasty aħna wkoll waqt li qegħdin nagħmlu din l-emenda fil-Kodiċi Kriminali anke jekk m’għandniex evidenza li din it-tip ta’ proċedura qiegħda ssir? 

Il-kriminalizzazzjoni tal-ittestjar tal-verġinità kif ukoll tal-hymenoplasty hija asserzjoni qawwija ta’ pożizzjoni favur is-sesswalità tal-mara kif ukoll l-ugwaljanza tal-ġeneru. Huwa ċar li dawn il-proċeduri huma vjolazzjoni tad-drittijiet tan-nisa kif ukoll tat-tfajliet u jikkawżaw ħsara kbira kemm fuq il-benesseri tan-nisa kif ukoll fuq l-aspett fiżiku u psikoloġiku tagħhom. 

Fdan l-Abbozz ta’ Liġi qed inkunu assertivi li aħna kontra kwalunkwe tip ta’ vjolenza fuq il-mara, u allura filwaqt li ngħid li huwa tajjeb u li huwa pass ieħor ’il quddiem biex nassiguraw li l-mara tingħata aktar dinjità li tixirqilha, però nixtieq infakkar ukoll f’tibdiliet oħrajn neċessarji li huma urġenti li ndaħħluhom fejn tidħol il-vjolenza domestika tant kiefra u reali fuq il-mara. Kif nafu, din ukoll hija pjaga soċjali li tneżża’ lill-mara minn kull dinjità. Għaldaqstant, se nuża wkoll dan il-ftit ħin li għandi biex nappella biex, kif inhu mwiegħed, jitressaq kemm jista’ jkun malajr abbozz ta’ liġi biex jemenda d-definizzjoni tal-“vjolenza domestika” b’emendi kemm fil-Kodiċi Kriminali kif ukoll fil-Kodiċi Ċivili. Din l-emenda fid-definizzjoni ta’ “vjolenza domestika” ilna li smajna biha mill-2016 meta nħatar l-ewwel Chairperson tal-Kummissjoni tal-Vjolenza Domestika. Għalhekk nagħmel appell biex issa jmiss ukoll li nressqu abbozz ta’ liġi li jemenda d-definizzjoni tat-tifsira tal-vjolenza domestika.

It-tieni appell li se nagħmel hu biex jitħaffu l-eluf ta’ każijiet ta’ vjolenza domestika fuq in-nisa li huma pendenti u li għad iridu jinstemgħu fil-Qrati tagħna. Ftit qabel ma bdejt dan id-diskors għamilt tfittxija u sibt li l-istatistika turi li sal-aħħar ta’ Novembru l-każijiet pendenti quddiem il-Qrati issa huma 2,236, filwaqt 2,219 huma quddiem maġistrat waħda biss, il-Maġistrat Lara Lanfranco, u 17 biss huma quddiem il-Maġistrat Astrid Grima. Nappella  biex jiżdiedu r-riżorsi. Irridu noħolqu proċessi aktar effettivi u dan kollu nkunu qegħdin nagħmluh għal ġustizzja aktar effiċjenti għal dawk is-superstiti qalbiena li jmorru jfittxu l-għajnuna. 

Jekk dawn qed imorru jfittxu l-għajnuna, din għandna nagħtuhielhom kemm jista’ jkun malajr. Nerġa’ ngħid, ma nistgħux naċċettaw sitwazzjoni li meta toħroġ taħrika bħalma għandi jien hawnhekk, meta għandek mara li għamlet kuraġġ li tmur tiftaħ każ, imbagħad tirċievi li trid tistenna sena u tliet xhur biex il-każ tagħha jibda jinstema’ fil-Qorti! Għaldaqstant, appell ieħor lill-Ministeru tal-Ugwaljanza hu biex jaħdem ftit aktar fil-viċin mal-Ministeru tal-Ġustizzja, jagħmel pressjoni u jingħaqdu flimkien biex dawn id-diffikultajiet, b’xi mod jew ieħor, jiġu indirizzati. Il-vittmi u s-superstiti tal-vjolenza domestika jixirqilhom li jiġu mismugħa fi żmien aktar aċċettabbli. 

Ladarba qed nitkellem dwar il-Qrati nixtieq ukoll li hawnhekk nagħmel diversi proposti, għaliex dan kollu  jorbot mal-vjolenza fuq in-nisa. Għalkemm forsi mhux qed nitkellem dwar l-Abbozz ta’ Liġi li għandna quddiemna, naħseb li l-konċett madwaru hu li aħna kontra l-vjolenza li ssir fuq il-mara. Jien ngħid li wasal iż-żmien li jkollna qorti speċjalizzata fuq ‘gender based violence against women and domestic violence’ u li din ikollha r-riżorsi kollha meħtieġa. Forsi din hija xi ħaġa li għandna nixprunawha fuq quddiem tal-aġenda tagħna. Għandna nressqu wkoll abbozz ta’ liġi ieħor li jemenda l-liġi biex tipprovdi emergency barring orders immedjati. Xi jfissru l-emergency barring orders? 

Permezz ta’ dawn l-ordnijiet l-aggressur ikollu jkun hu li jitlaq mid-dar u mhux il-vittma. Dan huwa appell ieħor ta’ abbozz ta’ liġi ieħor li nistgħu nressqu f’dan ir-rigward. Hemm abbozz ieħor li nistgħu nressqu li hu dwar l-istupru u l-aggressjoni sesswali. Bħalissa dawn ir-reati huma 

klassifikati taħt ‘crimes against the peace and honour of families and against morals’.  Jien hawnhekk qiegħda ngħid li din għandha tiġi emendata u l-istupru u l-aggressjoni sesswali għandhom jiġu klassifikati taħt ‘crimes against the person’. Sur President, għandna diversi proposti li lkoll huma intiżi biex aħna dejjem ngħinu lill-mara ma tibqax tiġi soġġetta għal dawn il-forom ħorox ta’ vjolenza. 

Sur President, nixtieq ukoll nagħmel proposta dwar dak li jiġu mistoqsija s-superstiti. Meta s-superstiti jitilgħu l-Qorti bħalissa l-maġistrat tistaqsihom jekk iridux jaħfru lill-allegat aggressur. Is-superstiti m’għandhomx jintalbu jekk iridux jaħfru lill-aggressur. Il-prosekuzzjoni għandha titmexxa mill-Pulizija wara li din tiġbor l-evidenza neċessarja u għaldaqstant is-superstiti għandhom jiġu implikati mill-inqas fil-proċess tal-Qorti. Dan qegħdin ngħiduh għaliex dawn huma affarijiet li ħafna drabi jkunu qegħdin jaqtgħu qalb is-superstiti milli jkomplu bil-każ tagħhom fil-Qorti. 

Proposta oħra hi fejn is-superstiti u l-aggressur għadhom jgħixu flimkien, il-Qorti għandha tordna servizzi korrettivi bħalma huwa l-programm STOP li huwa offrut mill-Aġenzija Sapport. Ma jistax jonqos, kif għadni kemm għedt ukoll, anke f’dan il-każ, li kampanji effettivi ta’ tagħrif żgur se jżidu d-domanda għal servizzi professjonali. Irridu nżidu wkoll is-servizzi psikosoċjali kif ukoll is-servizzi ġudizzjarji. 

Fejn tidħol il-vjolenza fuq in-nisa, b’mod partikolari l-vjolenza domestika, nixtieq nagħmel appell biex fl-aħħar jinfetħu d-domestic violence hubs. Din hija wegħda li ftit tal-ġimgħat ilu għedna li għandha mnejn titwettaq sal-aħħar tas-sena li għaddiet, però sfortunatament id-domestic violence hubs għadhom ma nfetħux.  Qed nirreferi għal domestic violence hubs li qegħdin jissemmew li se jinfetħu f’Santa Luċija kif ukoll fl-Imtarfa. Nerġa’ nfakkar li l-ewwel darba li ssemmew li se jinfetħu dawn il-hubs kien lura fis-sena 2019, erba’ snin ilu, u dalwaqt se nidħlu fil-ħames sena. L-appell tiegħi hu biex dawn il-wegħdiet jitwettqu. Il-vittmi tal-vjolenza domestika ma jistgħux jibqgħu jistennew u ma jistax jibqa’ jkun hemm tkaxkir tas-saqajn fuq deċiżjonijiet u inizjattivi bħal dawn. 

Sur President, fejn tidħol il-vjolenza fuq il-mara nixtieq insemmi l-aktar forma ħarxa ta’ vjolenza fuq il-mara li tneżżagħha minn kollox, li huwa t-traffikar tal-persuni. Hawnhekk il-mara tispiċċa mhi xejn, imma traffikata f’idejn ħaddieħor. L-appell tiegħi se jerġa’ jkun biex il-Gvern jieħu din ir-realtà b’aktar serjetà. Jien waqt l-estimi tal-Baġit għedt li l-fatt li l-Gvern qiegħed jipproponi biss €50,000 għal dan il-qasam juri li żgur li mhuwiex jieħu din ir-realtà bis-serjetà. Kif nafu, din ir-realtà ġiet ukoll ikkundannata u nnotata mill-Bureau Amerikan is-sena l-oħra. Dawn qegħdin jgħidulna biex noqogħdu attenti għaliex Malta, b’mod partikolari permezz tal-massage parlours, qed ikollna postijiet li fihom qed jiġu traffikati n-nisa. Għaldaqstant, se nerġa’ nappella għal darb’oħra biex il-Gvern jieħu din ir-realtà b’aktar serjetà. 

Jekk hemm bżonn nibdew mill-message parlours, nerġgħu nagħmlu l-liċenzja tal-message parlours biex ikun hemm aktar kontrolli, imbagħad anke jidħlu ċerti standards li jridu jitwettqu f’dawn l-istess parlours. L-appell tiegħi jibqa’ biex ma neħdux din il-ħaġa biċ-ċajt għaliex din hija sitwazzjoni tal-biża’ ħafna. Jekk hemm vjolenza  tassew ħarxa u kerha fuq il-mara, żgur li hija din meta tiġi traffikata. 

Sur President, fl-aħħar nett se nerġa’ ndur lura għall-Abbozz ta’ Liġi li għandna quddiemna llum li qiegħed jipprojbixxi l-ittestjar tal-verġinità. Ħafna nisa jafu xi tfisser meta tkun umiljata għaliex huma nisa u mhux irġiel. Il-prattika tal-ittestjar tal-verġinità li qegħdin nitkellmu dwarha permezz ta’ dan l-Abbozz ta’ Liġi hija umiljazzjoni kbira. Għalkemm persważa li l-maġġoranza tal-Maltin u Għawdxin m’għaddewx minnha, xorta waħda ma nistgħux ma nkunux proattivi kif qegħdin nagħmlu. Se ngħaddu din il-liġi biex nipprevjenu li din il-prattika invażiva ssir komuni f’pajjiżna. Dan huwa pass ieħor ’il quddiem fil-ġlieda kontinwa favur id-dinjità tal-mara u favur l-ugwaljanza bejn is-sessi f’kull qasam. Finalment l-appell tiegħi huwa għalina lkoll li l-ugwaljanza mhijiex xi ħaġa tal-mara jew inkella xi ħaġa tal-mara u tar-raġel, però l-ugwaljanza, meta tiddaħħal, hija għall-ġid ta’ kull persuna tas-soċjetà u hija wkoll opportunità għas-soċjetà kollha kemm hi. Nirringrazzjak. (Onor. Membri: Hear, hear)

L-ISPEAKER: Grazzi. Aktar rimarki? L-Onor. Albert Buttigieg.

ONOR. ALBERT BUTTIGIEG: Sur President, quddiemna għandna Abbozz ta’ Liġi li jemenda l-Kodiċi Kriminali, Kap. 9, dwar l-abolizzjoni tal-ittestjar tal-verġinità fuq il-persuna femminili bl-unika eċċezzjoni tkun f’każ li jkun hemm eżami tal-professjonisti mediċi waqt xi intervent mediku skont il-prassi mediċi stabbiliti. Il-mod kif tkellmu l-kelliema ta’ qabli, inkluż min-naħa tal-Gvern,  juri li żgur li għandna qbil bejnietna u pożizzjoni komuni dwar dan l-Abbozz u allura din il-Kamra qiegħda twassal messaġġ ċar u tond. Għalkemm dan huwa suġġett daqsxejn delikat u forsi anke joħloq xi ftit jew wisq diffikultà dwar kif wieħed jista’ jitkellem fuqu, speċjalment meta wieħed qed jitkellem fil-pubbliku u allura hemm ċertu tabù, il-messaġġ li qed joħroġ minn din il-Kamra huwa li din l-azzjoni, jiġifieri l-ittestjar tal-verġinità kontra r-rieda tal-persuna, tat-tfajla, tal-mara mhijiex aċċettabbli għall-ebda raġuni. 

Forsi hawn min jistaqsi jekk aħniex qed inkunu l-ewwel nies li qed nitkellmu u nieħdu din il-pożizzjoni. Dan m’aħniex qegħdin nagħmluh aħna biss għaliex kif wieħed forsi jaf, diversi entitajiet internazzjonali, fosthom il-United Nations, il-WHO kif ukoll NGOs li jaħdmu favur id-drittijiet tal-persuni, speċjalment dawk femminili, jitkellmu b’mod konsistenti kontra din il-prattika. Hija prattika li kif smajna mill-kelliema kollha ta’ qabli tammonta għal forma oħra ta’ vjolenza sesswali fuq il-mara speċjalment meta din qiegħda f’sitwazzjoni vulnerabbli. 

Kif smajna dan l-ittestjar ma jagħtix ċertezza u serħan il-moħħ li verament il-persuna  hija fi stat verġni jew le u li dan l-intervent, din l-aggressjoni fuq il-mara, hija aktar marbuta ma’  kwestjoni ta’ mentalità u ta’ kultura. Minħabba f’hekk id-diskors tagħna m’għandux ikun biss fuq livell mediku u xjentifiku, imma wkoll osservazzjoni fuq il-kultura għaliex din hija mentalità jew kultura li tqis il-verġinità tal-mara bħala waħda mill-kondizzjonijiet għaż-żwieġ jew inkella hija l-mod kif iġġib prezz akbar biex inti tagħti lill-ġenituri ta’ din it-tfajla meta ġuvni jkun se jiżżewweġ. 

Jien personalment kelli esperjenza fl-Afrika fejn hemm din il-prattika li jsir dan it-test biex il-ġuvni jserraħ rasu li t-tfajla li jkun se jiżżewweġ tkun fuq dak il-livell ta’ verġinità. Jekk it-tfajla tkun verġni, il-missier ta’ dik it-tfajla jirċievi dota  akbar milli kieku ma kinitx. Saħansitra, kif smajna wkoll mill-kelliema ta’ qabli, f’postijiet partikolari jsir it-test tal-verġinità anke biex tkun tista’ tapplika għal xi xogħlijiet partikolari, speċjalment dawk fil-militar jew fil-pulizija. Għalhekk aktar milli nitkellmu mill-aspett mediku rridu nitkellmu mill-aspett kulturali, fuq il-mod tal-ħsieb li jippromwovi din it-tip ta’ aggressjoni fuq il-mara. Hawn irridu noqogħdu attenti li ma ngħaddux ġudizzji fuq kulturi u drawwiet ta’ pajjiżi oħrajn, imma fl-istess waqt irridu ngħidu li fil-kultura u fid-drawwiet tagħna, f’din il-kultura li qegħdin ngħixu, din il-proċedura, mhijiex aċċettabbli. 

Kif qalet is-Segretarju Parlamentari kif ukoll il-kelliema kollha miż-żewġ naħat tal-Kamra f’pajjiżna din mhijiex realtà prevalenti, jiġifieri ma tantx hija prattika li hija magħrufa, imma hija aktar prattika li nsibuha f’diversi kulturi oħrajn, fosthom l-Afrika, l-Asja u f’numru ta’ komunitajiet etniċi li emigraw u marru f’pajjiżi oħrajn. Jista’ jkun ukoll li għandna komunitajiet etniċi li ġew joqogħdu magħna li qegħdin jippromwovu din il-prattika u li forsi qed isseħħ ukoll mingħajr ma nafu. Għalhekk nieħu gost li l-Gvern qed jgħid li jista’ jkun li din diġà hija problema u tista’ tikber aktar bl-influss ta’ persuni etniċi minn komunitajiet etniċi oħrajn u allura qed ikun proattiv. 

Kwestjoni oħra li forsi rridu nitkellmu dwarha – u nieħu gost li s-Segretarju Parlamentari qiegħda preżenti fil-Kamra – hija ż-żwieġ tal-minuri, xi ħaġa illegali imma xi ħaġa li qed issir. Kemm minn din in-naħa kif ukoll min-naħa l-oħra tal-Kamra diġà kellna Deputati li ġibdu l-attenzjoni dwar persuni minorenni ta’ bejn it-13 u l-14-il sena li jiġu mwiegħda għaż-żwieġ ma’ persuni li għandhom 30 sena jew 40 sena. Dan mhuwiex aċċettabbli, imma din ukoll hija parti minn kultura. Irridu naħsbu għal din il-ħaġa aktar u aktar meta l-kultura tagħna qed tinfetaħ u ssir multikulturali. Ma qed ngħid xejn ġdid. Il-kultura tagħna qed titħallat ma’ kulturi oħrajn. F’dawn il-kulturi hemm drawwiet li forsi mhumiex aċċettabbli fil-kultura tagħna u allura jkun tajjeb li aħna nwasslu dan il-messaġġ. 

Tajjeb infakkar li sa bejn 20 sena u 25 sena ilu kien hemm il-mentalità li l-attività sesswali qabel iż-żwieġ ma kinitx aċċettata. Ma konniex nagħmlu t-testijiet tal-verġinità fuq in-nisa tagħna imma konna nesiġu li ma jkunx hemm attività sesswali fost l-għarajjes, li kellhom jibqgħu mingħajr esperjenza sesswali qabel iż-żwieġ tagħhom. Illum din il-kultura nbidlet u hija l-koppja li tieħu dik id-deċiżjoni. Sa ftit taż-żmien ilu dan ma kienx hekk u koppji li qegħdin jisimgħuna li għandhom ċerta età jafu li fiż-żmien meta kienu għarajjes ma kienx aċċettabbli li jmorru weekend break pereżempju.

Lanqas li tmur tgħix għal rasek ma kienet aċċettabbli jew li tfajla toħroġ tqila qabel iż-żwieġ. Kien tabù enormi. Filwaqt li nifhem li hemm l-għażliet li wieħed jagħmel u hemm konsegwenzi li wieħed irid jerfa’ għad-deċiżjonijiet li jieħu, illum imxejna minn din il-kultura. Imma tajjeb nirrikonoxxu dak li ssemma minn xi ħadd li tqala qabel iż-żwieġ kienet pressjoni qawwija fuq it-tfajla filwaqt li l-ġuvni kien meqjus bandiera bajda, jiġifieri kellu l-libertà u l-liċenzja li jagħmel li jrid. 

Sur President, bħala raġel li qed nitkellem f’din il-Kamra – u naħseb li jien l-uniku raġel li se nitkellem f’din is-seduta - inħoss li aħna l-irġiel għandna wkoll responsabbiltà daqskemm għandha responsabbiltà l-mara biex tieħu ċerti deċiżjonijiet. Infakkar li anke l-libsa tal-għarusa fil-jum tat-tieġ hija bajda u għadha bajda biex twassal messaġġ ta’ purità. Tajjeb li nsemmu dawn l-affarijiet għaliex nifhmu li din hija kultura tagħna. Kulturi oħrajn forsi għandhom affarijiet aktar estremi, imma aħna wkoll kellna, b’xi mod jew ieħor, din it-tip ta’ kultura. 

Dwar il-kwestjoni tal-verġinità rrid ngħid li għad hawn nies li jagħżlu li ma jkollhomx attività sesswali qabel jiżżewġu jew inkella dan ikun l-istil ta’ ħajja tagħhom. Hawnhekk ma nistax ma nsemmix il-persuni tal-ħajja konsagrata li bil-libertà kollha tagħhom jagħmlu din l-għażla libera u informata wara ż-żmien ta’ preparazzjoni. Imma ħalli nerġa’ niġi lura għas-suġġett tal-lum li hu l-ittestjar tal-verġinità. 

Sur President, l-esperjenza ta’ pajjiżi oħrajn turi li l-ittestjar tal-verġinità fuq persuna mhijiex għażla libera imma hija impożizzjoni kontra r-rieda tal-persuna, speċjalment tfajla li tkun f’età tenera. Il-vittma tkun taħt pressjoni kontinwa u din hija vjolenza u aggressjoni fuq il-mara li mhijiex aċċettabbli. Hawn irrid nerġa’ nġedded il-messaġġ li din il-Kamra qed twassal b’mod ċar u tond fuq in-nisa. Nieħu gost li jien bħala raġel qiegħed ukoll inwassal dan il-messaġġ li dan mhuwiex aċċettabbli. Għaliex mhuwiex aċċettabbli għas-soċjetà tagħna, Sur President? 

Lil hinn mil-liġi rridu nifhmu li dan l-ittestjar mhuwiex aċċettabbli għaliex meta naslu biex naċċettaw dan il-konċett inkunu qisna qegħdin ngħidu li jekk il-persuna mhijiex fi stat verġni, allura tiswa inqas jew mhijiex tajba għaż-żwieġ jew għax-xogħol, għandha inqas dinjità minn ħaddieħor u allura hija ċittadina tat-tieni klassi. Fil-qosor nistgħu ngħidu li donnu d-dinjità jew il-valur ta’ dik il-persuna jiddependi jekk din hijiex fi stat ta’ verġinità jew le. Hawnhekk irridu nkunu ċari li hi min hi, ġejja minn liema reliġjon ġejja, immaterjali liema lewn ta’ ġilda għandha, liema sitwazzjoni ekonomika tgħix fiha u liema orjentazzjoni sesswali jkollha, id-dinjità tal-persuna għandha tiġi mħarsa mill-ewwel sekondi tal-ħajja sal-aħħar mumenti tal-ħajja. 

Il-messaġġ li din il-Kamra tixtieq twassal hu li l-persuna – u f’dan il-każ il-mara – għandha d-dinjità umana tagħha u għandha tiġi rispettata, għaliex l-ittestjar tal-verġinità joffendi d-dinjità tal-mara. Barra minn hekk, hija xi ħaġa umiljanti. Kif smajna anke minn kelliema ta’ qabli li tat ukoll deskrizzjoni grafika ta’ kif isir dan l-ittestjar, hija umiljanti għal dik il-persuna li trid tinża’ u toqgħod f’ċerta pożizzjoni biex isirilha dan it-test li fir-realtà jista’ ma jkunx sigur. 

Irrid ngħid ukoll li dan it-test mhuwiex aktar aċċettabbli għaliex joħloq diskriminazzjoni fuq in-nisa. L-ewwel diskriminazzjoni hija bejn l-istess ġeneri, jiġifieri bejn in-nisa nfushom, għaliex jekk waħda nstabet li hija verġni u l-oħra mhijiex ifisser li waħda tiswa u l-oħra ma tiswiex. Allura dik li ma tiswiex, inwarrbuha? Inżebilħuha? F’ċerti kulturi hekk isir; il-persuna tiġi mwarrba u allura jinħolqu problemi ta’ esklużjoni soċjali. Dan iġib problemi ta’ saħħa mentali u mhux l-ewwel darba wkoll li nstema’ li jkun hemm nies li jtemmu ħajjithom għaliex is-soċjetà tkun warrbithom. 

Imbagħad hemm ukoll diskriminazzjoni bejn mara u raġel, bejn il-ġeneru maskil u dak femminil. Għaliex it-tfajla tiġi ttestjata filwaqt li l-ġuvni le? Għaliex it-tfajla trid iġġib ruħha fil-puritezza filwaqt li l-ġuvni huwa bandiera bajda, kif inħobbu ngħidu, u allura huwa permess li jagħmel l-esperjenzi kollha u jagħmel li jrid f’ħajtu?

Punt ieħor li nixtieq insemmi huwa dwar il-mentalità paternalistika. X’jiġifieri? It-tfajla tibqa’ verġni sakemm ir-raġel jagħmel pussess fuq il-mara, li ssir tiegħu u allura issa qisu saret il-proprjetà tiegħu. Din il-forma ta’ kontroll mhijiex aktar aċċettabbli. Illum nafu li r-raġel u l-mara li qegħdin f’relazzjoni huma ugwali mhux biss quddiem il-liġi, mhux biss quddiem ukoll ir- reliġjon, mhux biss quddiem is-soċjetà, imma fir-realtà r-raġel u l-mara huma komplementari għal xulxin u huma ugwali għal xulxin. Allura ma jistax ikollna din is-soċjetà li tkompli tipperpetwa sens ta’ maskilinità; jien ir-raġel, mela jien naħkem u nżomm f’pussess lill-mara qisni qed inżommha bil-katina jew biċ-ċinga bħalma nżommu ċerti annimali! Din hija forma oħra ta’ kontroll u ta’ ħsara. 

Għalkemm hawn qbil dwar din il-proposta rridu nkunu onesti u ma naħsbux li għax se nagħmlu l-liġi se nkunu solvejna l-problema. Il-liġijiet malajr isiru! Issir diskussjoni, jintlaħaq ftehim u ngħadduhom. Forsi ma niftehmux dwar ċerti affarijiet, nieħdu kedda bejnietna, u tgħaddi l-liġi. L-akbar sfida li għandna hi biex inbiddlu l-mentalità, inbiddlu l-kultura li għandna, speċjalment ta’ dawk il-persuni li ġew joqogħdu fostna li għal raġuni jew oħra ġabu magħhom din il-kultura. Filwaqt li rridu nuru r-rispett lejn kulturi oħrajn irridu nuru wkoll li aħna ma naqblux. Kif nistgħu nbiddlu l-mentalità? Kif nistgħu nbiddlu din il-kultura? Iddur kif iddur, hemm żewġ elementi kif wieħed jista’ jagħmel dan: permezz tal-edukazzjoni u permezz tal-infurzar tal-liġi. Jien se nibda mill-ewwel waħda; l-edukazzjoni, għaliex hija l-aktar waħda li nemmen fiha. 

Huwa importanti li ngħallmu liż-żgħażagħ tagħna, il-ġenerazzjoni li tielgħa. Il-valur li bniedem jibqa’ fi stat verġni huwa valur fih innifsu, għaliex irridu noqogħdu attenti li din il-Kamra ma twassalx il-messaġġ żbaljat li min jagħżel li jibqa’ fi stat verġni qed jagħmel xi ħaġa ħażina. Dik hija għażla u nirrispettaw dik l-għażla, imma rridu ngħallmu wkoll lil uliedna, lill-ġenerazzjoni li tielgħa dwar ir-rispett lejn xulxin. Il-kollega ta’ qabli tkellmet anke dwar il-vjolenza domestika, u nafu li l-vjolenza domestika tmur kontra d-dinjità tal-mara. Irridu nfakkru dwar l-importanza tal-edukazzjoni sesswali billi nagħmlu kampanja edukattiva. 

Sur President, dwar dan nieħu gost nisma’ li hemm tentattivi biex mhux biss ikollna l-liġi imma jkollna wkoll kampanja edukattiva. Hawnhekk nixtieq niġbed l-attenzjoni li rridu naġġornaw din l-imbierka sexual health policy. Ilna nitkellmu dwar is-sexual health policy u nemmen li din għandha tidħol ukoll f’dawn il-każijiet, aktar u aktar issa li ninsabu mexjin lejn sitwazzjoni ta’ multikulturaliżmu. Fl-edukazzjoni sesswali għandna ngħallmu liż-żgħażagħ kif ukoll lil dawk li ġew fostna li r-rispett huwa importanti ħafna. Ir-rispett lejn il-persuna umana huwa l-aktar valur fundamentali ta’ din is-soċjetà imma sfortunatament, għal raġuni jew oħra, dan mhux dejjem qed jintwera.  

Sur President, nikkonkludi dan id-diskors tiegħi billi ngħid li aħna qegħdin ngħidu iva għal dan l-Abbozz ta’ Liġi. Huwa tajjeb li l-Gvern qiegħed ikun proattiv għaliex filwaqt li jidher li mhijiex problema f’pajjiżna, imma jista’ jkun li diġà hemm u tista’ tikber aktar, u għaldaqstant huwa tajjeb li aħna mhux biss nagħmlu l-liġijiet imma rridu nwasslu messaġġ ċar li d-dinjità tal-mara għandha tiġi rrispettata dejjem u f’kull ħin. Nirringrazzjak. (Onor. Membri: Hear, hear)

L-ISPEAKER: Grazzi. Aktar rimarki? L-Onor. Davina Sammut Hili.

ONOR. DAVINA SAMMUT HILI: Sur President, nirringrazzjak talli qed tippermettili ngħaddi l-ħsebijiet tiegħi dwar dan is-suġġett sensittiv. Bħala mara nħoss li għandi nagħti l-appoġġ lill-kollegi tiegħi dwar dan is-suġġett kif ukoll naqbel perfettament ma’ dak li ntqal mill-kelliema ta’ qabli.

Dan il-Gvern se jkompli jżomm mal-wegħdiet elettorali tiegħu u se nkomplu nwettqu l-bidliet u r-riformi neċessarji biex mhux biss nibqgħu l-aqwa fl-Ewropa imma wkoll inkomplu nindirizzaw il-liġijiet li fl-2024 m’għadhomx vijabbli. Il-kriminalizzazzjoni tal-ittestjar tal-verġinità hija miżura tal-manifest elettorali iżda hija wkoll miżura tal-ewwel strateġija u pjan ta’ azzjoni għall-ugwaljanza bejn il-ġeneru u l-integrazzjoni tal-ġeneru. Għaqdiet internazzjonali qegħdin iħeġġu lill-pajjiżi ta’ madwar id-dinja biex ineħħu dan l-ittestjar mil-liġijiet tagħhom. Voċiferi ħafna hemm l-Uffiċċju tal-Kummissarju Għoli tad-Drittijiet tal-Bniedem, il-WHO, kif ukoll il-UN Women. 

Dan l-ittestjar jintuża biex jiġi determinat jekk mara hijiex safja, fi kliem aktar sempliċi jiddetermina jekk mara kinitx attiva sesswalment jew le. Skont riċerka li għamilt biex inħejji ruħi għal dan id-diskors jidher li dan l-ittestjar m’għandu ebda valur xjentifiku u r-riżultat tiegħu ma jistax jiġi meqjus korrett. Iżda għaliex prattika bħal din ma tagħmilx sens lanqas kieku dan it-test fil-verità jagħmel distinzjoni bejn nies li huma verġni u oħrajn li mhumiex? B’liema dritt għandna naraw dan isir fuq in-nisa u ma jkollniex l-istess trattament fuq l-irġiel? Għaliex in-nisa għandhom xi mod ikunu soġġetti għal dan l-istandard u l-ħsieb filwaqt li l-irġiel le? 

Dan il-Gvern qed jassigura li l-ebda tfajla jew mara ma tkun soġġetta għal dan it-tip ta’ trattament. Il-verġinità mhijiex premju jew kastig u m’għandhiex tiġi mwaħħla mal-karattru tal-bniedem. Dan l-ittestjar mhux biss jikkawża ħsara fiżika fost it-tfajliet u n-nisa għaliex dan it-test jista’ jikkawża uġigħ u infezzjonijiet, iżda fuq kollox jikkawża ħsarat psikoloġiċi u soċjali. Fl-opinjoni tiegħi bħala mara nħoss li din hija xi ħaġa ferm umiljanti u trawmatika. 

Dan huwa konfermat ukoll minn riċerka li saret mill-WHO kif ukoll mill-UN li dan it-tip ta’ ttestjar jista’ jikkawża nuqqas fis-self-esteem, ansjetà, dipressjoni u saħansitra ħsibijiet ta’ suwiċidji, disturbi fl-irqad, sens ta’ ħtija, sfiduċja f’oħrajn kif ukoll sentiment ta’ nuqqas ta’ saħħa personali. Dawn huma ftit mill-effetti psikoloġiċi. Immaġinaw xi ħadd mill-familja tagħkom qed ikollu jagħmel dan it-test għand xi ħadd li ma jafux sempliċement biex jiġi stabbilit jekk din il-mara jew tfajla tkunx meqjusa pura. Skont il-Konvenzjoni Ewropea din il-prattika hija ksur fundamentali tad-drittijiet tal-bniedem minħabba l-fatt li b’dan l-ittestjar wieħed qed jinvadi l-privatezza tal-mara. 

Ta’ min isemmi wkoll li dan huwa att diskriminatorju. Hawn naċċenna li dan it-test bl-ebda mod m’għandu jsir la fuq mara u lanqas fuq raġel. Wieħed jargumenta għaliex dan l-ittestjar isir biss fuq mara. Donnu r-raġel għandu dritt divin li jista’ jkun attiv sesswalment, iżda l-mara le, għaliex, kif dejjem ngħidu, ir-raġel huwa bandiera bajda. B’dan it-test tkun qed tinkiser ukoll il-prattika tal-vjolenza abbażi tal-ġeneru minħabba li dan isir biss fuq in-nisa u l-bniet. Minkejja li nemmen li hemm anke tfajliet Maltin li esperjenzaw din il-proċedura, jidher li bħala statistika uffiċjali ma nġabret xejn minħabba li l-aġir mhuwiex projbit. Mara jew tfajla li jkunu għaddew minn din il-proċedura ma jitkellmux minħabba li tkun esperjenza trawmatika, umiljanti u degradanti. 

Aħna se nkunu qegħdin nipproteġu lin-nisa u l-bniet tagħna għaliex sal-lum, sfortunatament, il-liġi Maltija ma tipproteġix lin-nisa u lit-tfajliet minn dan l-ittestjar. Huwa għalhekk li aħna bħala Membri Parlamentari f’din il-Kamra għandna d-dmir li naraw li l-Istat jipproteġihom. Permezz ta’ dan l-Abbozz ta’ Liġi se nkunu qed nikkriminalizzaw l-ittestjar tal-verġinità fejn kull min iwettaq dan it-test se jkun qed jeħel piena bejn sena u ħames snin ħabs. L-istess piena hija stabbilita fil-liġi għal dik il-persuna li tgħin, tħajjar, tikkonsilja, tinċita, tikseb jew tisforza l-ittestjar. F’każijiet u ċirkostanzi aggravanti l-piena se tkun miżjuda bi grad jew b’żewġ gradi. 

Dan l-aġir huwa inaċċettabbli u għaldaqstant dan il-Gvern ma jibżax iwettaq u jilleġiżla b’mod li jissalvagwardja l-integrità kemm tan-nisa li sofrew minn din il-prattika kif ukoll ta’ individwi li trabbew f’soċjetà fejn iseħħu dawn il-prattiċi. Din il-liġi se sservi  ta’ detriment u ta’ gwida għall-imġiba għal dawk li jgħixu f’pajjiżna. Jeħtieġ li kemm jista’ jkun nedukaw u nħabbru d-dħul fis-seħħ ta’ din il-liġi fost il-komunitajiet kollha li jgħixu f’pajjiżna. Nirringrazzjak. (Onor. Membri: Hear, hear)
[bookmark: _Hlk74590405]
L-ISPEAKER: Grazzi. Sar il-ħin. Insejjaħ lis-Segretarju Parlamentari Rebecca Buttigieg biex, jekk jogħġobha, tressaq l-Aġġornament.

Fis-6.53 p.m. id-diskussjoni ġiet interrotta u baqgħet aġġornata. 

[bookmark: _Hlk124269641]Il-Kamra qablet li l-ħin tal-interruzzjoni tax-xogħol ikun dak il-ħin u li jitressaq l-Aġġornament.




[bookmark: _Toc238802160]
AĠĠORNAMENT

ONOR. REBECCA BUTTIGIEG: Sur President, nipproponi l-Aġġornament tal-Kamra għal għada l-Erbgħa, 10 ta’ Jannar 2024 fl-4.00 p.m. b’din l-aġenda:

Ordnijiet tal‑Ġurnata

Abbozz ta’ Liġi li jemenda l-Kodiċi Kriminali (Emenda Nru 11) – Tieni Qari;

Abbozz ta’ Liġi li jemenda l-Kodiċi Kriminali (Emenda Nru 10) – Tieni Qari (Kont.);

[bookmark: _Hlk152175224]Abbozz ta’ Liġi li jemenda l-Kodiċi Kriminali (Emenda Nru 7) – Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 8) – Tieni Qari;

Abbozz ta’ Liġi li jemenda l-Kodiċi Kriminali (Emenda Nru 9) – Tieni Qari;
 
Abbozz ta’ Liġi li jemenda l-Ordinanza dwariċ-Ċertifikati tal-Kondotta– Tieni Qari;
 
Abbozz ta’ Liġi li jemenda l-Kodiċi Kriminali (Emenda Nru 5) – Tieni Qari;

Abbozz ta’ Liġi li jemenda l-Kodiċi Kriminali (Emenda Nru 6) – Tieni Qari;
 
Abbozz ta’ Liġi dwar it‑Twaqqif ta’ Kumitat għar‑Rakkmandazzjonijiet ta’ Miżuri għall‑Ħarsien ta’ Ġurnalisti, Persuni oħra  b’irwol fil‑Midja u Persuni fil‑Ħajja Pubblika – Tieni Qari;

Abbozz ta’ Liġi li jemenda l‑Kostituzzjoni ta’ Malta – Tieni Qari;

Abbozz ta’ Liġi li jemenda Diversi Liġijiet dwar  il‑Protezzjoni tal‑Midja u tal‑Ġurnalisti – Tieni Qari;

Abbozz ta’ Liġi dwar il‑Monitoraġġ Elettroniku – Tieni Qari;

Abbozz ta’ Liġi li jemenda l-Kodiċi Ċivili – Tieni Qari;

Abbozz ta’ Liġi li jimplimenta Miżuri tal‑Estimi – Tieni Qari;
Abbozz ta’ Liġi li jemenda l‑Att dwar il-Governanza Sportiva  u l-Integrità fl-Isport – Tieni Qari;

Abbozz ta’ Liġi li jemenda l‑Att dwar il-Governanza Sportiva u l-Integrità fl-Isport (Emenda Nru 2) – Tieni Qari;

Abbozz ta’ Liġi li jemenda l-Liġijiet dwar il-Komunikazzjonijiet– Tieni Qari;

Abbozz ta’ Liġi li jemenda l-Kodiċi Ċivili (Emenda Nru 2) – Tieni Qari.

-------------

Abbozz ta’ Liġi li jemenda Liġijiet Varji dwar  l-Arrest u d-Detenzjoni mill-Pulizija Kumitat – Permanenti;

Abbozz ta’ Liġi li jemenda l-Att dwar il-Kummissarji għall-Ġustizzja - Kumitat Permanenti;

[bookmark: _Hlk155718913]Abbozz ta’ Liġi li jemenda Varji Liġijiet dwar ir-Rikavat mill-Kriminalità -   Kumitat Permanenti;

Abbozz ta’ Liġi li jemenda l-Att dwar il-Patrimonju Kulturali - Kumitat Permanenti.


L-ISPEAKER: Grazzi. Rimarki? L-Onor. Robert Cutajar.

ONOR. ROBERT CUTAJAR: Sur President, naħseb li huwa sigriet magħruf li ż-żoni ta’ Selmun, l-Imġiebaħ u l-partijiet tal-madwar, joffru valur miżjud għal dak li għandu x’jaqsam ma’ patrimonju ambjentali, kulturali u storiku ta’ pajjiżna. Huma żoni li jistgħu jagħtu valur miżjud ukoll lit-turiżmu ambjentali, lit-turiżmu reliġjuż kif ukoll dak storiku flimkien. Nieħu gost li wara snin minn dawn il-bankijiet, sa mill-2013, flimkien ma’ numru ta’ kollegi oħrajn minn din in-naħa tal-Kamra, kont nitkellem regolarment u nappellaw biex ma nħallux, fost l-oħrajn, ikompli jiddeterjora l-bini storiku ta’ valur tal-Palazz ta’ Selmun. 

Matul din il-ġimgħa  rajna li l-Ministeru għall-Finanzi ħareġ tender biex dan il-post jiġi restawrat. Forsi huwa ftit tard imma, kif jgħidu l-Ingliżi, better late than never! F’dan l-intervent illejla mhux  biss irrid nikkritika imma rrid nissuġġerixxi u naqsam xi ħsebijiet biex possibbilment jittieħdu inkonsiderazzjoni minn min illum għandu f’idejh il-poter li jista’ jiddeċiedi u jieħu d-deċiżjonijiet fl-interess tal-poplu Malti. Jien qiegħed f’din il-Kamra mhux biex niskorja punti politiċi imma għaliex għandi għal qalbi din iż-żona. Jien ġej minn dik iż-żona u għalhekk għandi interess. 

Sas-sena 2013 fir-responsabbiltà li kelli bħala sindku tal-lokalità flimkien ma’ amministrazzjoni Nazzjonalista kelli l-fakultà u l-possibbiltà li  ma’ sħabi l-kunsilliera – uħud minnhom għadhom hemmhekk sal-lum – inressqu ’l quddiem pjan sostenibbli ta’ kif nistgħu nagħtu l-valur mixtieq lil dan il-patrimonju. Konna bdejna fl-2011, għamilna pjan - hemmhekk kien hemm kumpless ta’ rziezet - u ġibna xejn inqas minn €1.2 miljun ta’ fondi Ewropej biex mhux biss irriġenerajna dik iż-żona partikolari ftit ’il fuq mill-kappella ta’ Selmun, imma wkoll għamilna ħitan tas-sejjieħ, irranġajna pillboxes ta’ żmien l-Ingliżi u bdejna nwettqu pjan li kien se jfisser riġenerazzjoni ta’ dik iż-żona. Kien pjan li sfortunatament fl-2013 ma tkompliex jiġi mwettaq meta l-poplu Malti ddeċieda b’mod demokratiku li jeleġġi Gvern ġdid. 

Jien sinċerament nistaqsi: Għaliex dak il-pjan li kien diġà beda jrendi ma kompliex jiġi żviluppat? Għaliex ma komplejniex naraw li ssir manutenzjoni fuq dak li kien diġà sar? Għaliex dak il-kumpless ta’  rziezet illum qiegħed fi stat ta’ abbandun? F’ġieħ kemm hemm, ejja ma noqogħdux inġibu l-iskużi min-naħa tal-Kunsill Lokali minħabba permessi li ma tawniex u fejn tidħol aċċessibilità! Jekk hemm ir-rieda, naslu. Dan huwa post antik li jmur lura għal mijiet ta’ snin. Ejja ma nġibux skużi. Hija ħasra li ġibna dawk il-flus mill-Unjoni Ewropea u llum dan il-post jinsab fi stat ta’ abbandun. 

F’dawn l-aħħar għaxar snin intuża biss darba jew darbtejn. Dan il-kumpless ta’ rziezet kellu jkun ukoll xempju ta’ dak li toffri din iż-żona. Fih kellna nagħtu spazju wkoll lir-raħħala u lill-bdiewa.  F’dawn l-aħħar snin dan il-post intuża darba biex qtates li kienu ġew neutered intefgħu għal numru ta’ ġranet fih biex jirkupraw. Tajjeb li nsibu postijiet però f’ġieħ kemm hemm, dan m’għandux ikun f’kumpless li kellu jkun ukoll vetrina għal dik iż-żona. Wieħed jista’ jikkritika l-Arriva, imma mal-Arriva kellna pjan li għall-ewwel darba l-karozzi tal-linja jibdew jidħlu wkoll b’mod regolari sal-Palazz ta’ Selmun għaliex kellna l-interess li noffru aċċessibilità aktar faċli għal min xtaq iżur din iż-żona. 

Sur President, jien kont il-kelliem ewlieni tal-ambjent fil-leġiżlatura preċedenti u kellna pjan li nibdlu dik iż-żona f’park nazzjonali. Dwar dan tkellimt anke f’din il-Kamra, kemm f’din il-leġiżlatura kif ukoll f’leġiżlaturi oħrajn. Jien nappella lill-Kunsill Lokali b’sens ġenwin. Hemm nies tajbin li jħobbu l-lokalità. Għaliex waqqfu l-pjan li jiġi devolut Fort Campbell? Nifhem li kien impossibbli bil-fondi li għandu llum il-Kunsill Lokali li b’xi mod jirrestawrah, imma għaliex il-Gvern m’għenhomx? Nappella lill-Ministru għat-Turiżmu kif ukoll lill-Ministru għall-Ġustizzja li ġejjin minn din il-lokalità biex jersqu quddiem il-Kabinett u jkellmu lill-Ministeru responsabbli mill-ambjent u lil dak responsabbli mill-kultura biex nipprovaw insibu l-fondi ħalli nerġgħu nirriġeneraw dan il-post. Ejja naraw li nagħmlu l-ħitan tas-sejjieħ u ngħinu lill-bdiewa li għadhom jaħdmu r-raba’. Din mhijiex kwestjoni ta’ aħmar jew blu. Qed nitkellem ġenwinament għax nixtieq li dak il-proġett li wellidna sal-2013 ma nħalluhx imut mewta naturali. 

Sur President, jien mhux se nidħol fil-kwestjoni ta’ kif u għaliex qed jiġi restawrat illum, imma rrid infakkar li dan il-Gvern ilu jgħid li se jkun hemm il-bejgħ u tenders ħerġin mill-2013 biex il-lukanda ta’ Selmun tingħata lura lill-privat. Infakkru li dan kien post li kienet responsabbli minnu l-Air Malta. Ara fiex ġibnieh! Mhux ta’ b’xejn li l-Air Malta waqgħet f’dik il-kriżi ta’ falliment, u anke l-post ta’ Selmun u l-lukanda! Aħna konna għedna li nagħmlu minn din iż-żona park nazzjonali. F’dik iż-żona nfaqna €1.2 miljun jew €1.3 miljun fondi Ewropej u kellna pjan li nagħmlu mogħdijiet bi planek tal-injam li tpoġġew f’żoni differenti li jwasslu sal-baħar.  

Il-gżejjer ta’ San Pawl, li huma l-gżejjer taħt Selmun u jaqgħu taħt ir-responsabbiltà tal-Kunsill Lokali tal-Mellieħa wkoll kellhom ikunu niċċa ta’ turiżmu reliġjuż, inkluż il-kappella ta’ Selmun. Hemm pittura li l-artist li pinġieha huwa ta’ fama mondjali u allura hemmhekk hemm diversi rikkezzi. Dan biex ma nsemmix ukoll il-mixjiet fil-kampanja li huma uniċi. Hemm anke s-salini tal-melħ u aħna konna kommessi li se nġibu fondi biex nirrestawrawhom ħalli l-patrimonju tagħna jkompli jitgawda mhux biss illum imma minn dawk ta’ warajna. 

Nappella lill-Ministru għat-Turiżmu u lill-Ministru għall-Ġustizzja: Intom għandkom iċ-ċans illum għax intom ministri. Veru qegħdin tirrappreżentaw it-Tnax-il Distrett Elettorali, imma fl-aħħar mill-aħħar dan huwa patrimonju li jitgawda mill-poplu Malti u Għawdxi kollu. L-appell ġenwin tiegħi huwa biex itellgħuha fuq l-aġenda. Issa jekk taqax il-lukanda jew le, l-iskop tagħna kien li b’xi mod hemmhekk isir park nazzjonali biex jitgawda mill-poplu Malti. L-impressjoni tiegħi hi li l-Gvern diġà miexi fit-triq - u miexi bil-mod għax ilu 11-il sena jgħid li beda l-proġett tal-lukanda - li jerġa’ jagħmilha lukanda. 

Jekk issirx lukanda jew le jiddeċidiha l-Gvern tal-ġurnata, imma aħna ma naqblux li għandu jkun hemm lukanda kif kienet. Forsi wieħed għandu jikkonsidra proġett ta’ agrituriżmu, konċett li f’Malta għadu ma qabadx. Pereżempju, fi Sqallija, ftit passi ’l bogħod, tara żoni li jixbhu l-ġmiel naturali ta’ Selmun u l-Imġiebaħ fejn dawn għandhom proġetti ta’ agrituriżmu. Aħna għandna nikkonsidraw dawn il-proġetti u mhux niġu hawnhekk u niddibattu u niġġieldu bejnietna dwar min se jagħmel ’l hemm u min se jagħmel ’l hawn. Dan huwa suġġett li suppost qed naqblu fuqu. Bdejnieh aħna, imma tan-naħa l-oħra jridu jkompluh. M’għandhomx iħalluh imut mewta naturali! 

Hemm dokument fil-kexxun tal-Kunsill Lokali. Dan għaliex tħalla 11-il sena magħluq f’dan il-kexxun? Dak iż-żmien kien hemm kunsilliera, li nsellmilhom minn hawnhekk, inkluż l-Eks Sindku li llum huwa Viċi Sindku, kollega u ħabib, li naf li għamlu dak kollu possibbli meta kienu fil-kunsill lokali. Ejja naraw l-affarijiet flimkien fl-interess tal-Mellieħa. Is-Sindku preżenti u l-kunsilliera kollha miż-żewġ partiti għandhom jaraw u jerġgħu jikkonsidraw dak il-proġett li kien fil-kexxun. F’dak id-dokument hemm pjan sostenibbli biex il-Mellieħa tkompli tikkontribwixxi biż-żoni ta’ Selmun u l-Imġiebaħ biex inkomplu nagħtu pakkett aħjar għal turiżmu ta’ kwalità u ta’ valur li verament ikun jixraq lil pajjiżna. 

Sur President, se nagħlaq hawnhekk biex nagħti ċans liż-żewġ kollegi tiegħi jagħmlu l-intervent tagħhom. Nappella biex lil dan il-proġett nagħtuh il-ħajja u ma nħalluhx imut. Hemm pjan, wieħed jista’ jimmodifikah, jista’ jirranġah, mhux problema, imma f’ġieħ is-sewwa ejja naraw li min hu fil-poter jieħu l-aħjar deċiżjoni fl-interess tal-poplu Malti,  fl-interess tal-familji u fl-interess tal-ġid komuni. Nirringrazzjak.

L-ISPEAKER: Grazzi. Aktar rimarki? L-Onor. Stanley Zammit. 

ONOR. STANLEY ZAMMIT: Sur President, il-kumplament tas-sena t-tajba lilek u lil kulħadd  u awguri minn qalbi lil Ms Eleanor Scerri tal-ħatra tant importanti tagħha f’din il-Kamra. Nawgura wkoll ħidma fejjieda b’risq pajjiżna lill-Ministri u Segretarji Parlamentari li ngħatawlhom responsabbiltajiet ġodda speċjalment lil dawk li issa huma responsabbli mid-dekasteri li jiena kelliem ewlieni dwarhom. 

F’dan l-Aġġornmaent nixtieq nittratta żewġ punti li anke jekk mhumiex relatati, smajna ħafna dwarhom ftit qabel il-festi li għaddew. F’din il-Kamra, qabel il-festi, iddiskutejna u vvotajna dwar mozzjoni b’diversi emendi dettaljati għall-Avviż Legali dwar il-liċenzjar tal-kuntratturi. Mill-interventi waqt dak id-dibattitu u anke kif ġie rrapportat fil-ġranet ta’ wara ħareġ ċar li l-Gvern jaqbel ma’ dak li ressqet l-Oppożizzjoni, ċjoè mal-ħtieġa tal-klassifikazzjoni tal-kuntatturi, ma’ firxa usa’ ta’ kuntratturi li jiġu liċenzjati, mal-implimentazzjoni tal-iskill cards, mal-compliance f’dak li għandu x’jaqsam ma’ taxxi u kondizzjonijiet tal-ħaddiema u ma’ miżuri oħrajn, bħal dawk dwar l-assigurazzjoni. Madankollu jidher li l-Gvern iħoss li għadu mhuwiex il-mument u ddeċieda li jimplimentahom bil-biċċiet, bis-sulluzzu, u ħalla ħafna vojt bħan-nuqqas ta’ obbligu li l-ħaddiema fuq is-siti tal-kostruzzjoni jkunu inxurjati. 

Sur President, diġà kellna żewġ imwiet u numru kbir ta’ near misses. Nittama li l-bidla fil-Kabinett twassal sabiex ir-riforma fis-settur tal-kostruzzjoni ma tibqax ġejja bit-tlajjar imma tkun waħda ħolistika, ippjanata, skedata, mingħajr red tape, iżżid il-valur u tkun effettiva. 

Niġi għat-tieni punt, Sur President. Il-poeta Ingliż Lord Byron fl-1809 iddeskriva lil Malta bħala: 

  “An island of yells, bells and smells.” 

Ma nafx kif kien jiddeskriviha llum! Bħad-dilettanti kollha tal-festa f’pajjiżna nifraħ bl-aħbar li l-festa Maltija ġiet iddikjarata uffiċjalment bħala wirt intanġibbli tal-umanità mill-UNESCO. Nirringrazzja lil dawk kollha li kienu involuti f’dan il-proċess. Insellem lill-eluf li matul l-aħħar tliet sekli bnew dan il-patrimonju u għaddewhulna. Insellem u nirringrazzja minn qalbi lill-eluf ta’ voluntiera li llum qed ikomplu jsaħħu, isebbħu u jkabbru l-festa Maltija fl-ibliet u fl-irħula tagħna. 

Insellem ukoll lill-organizzaturi u amministraturi fl-għaqdiet, nies fl-armar fil-knejjes u ta’ barra, kampanologi, surmastrijiet u mużiċisti fil-mużika sagra u tal-baned, pirotekniċi, gastronomiċi u tant nies f’tant aspetti oħra tal-festa tagħna. Però fil-prattika, b’mod tanġibbli, x’se jsir ġdid aktar jew aħjar? Dan it-titlu kif se jiġi rifless fil-liġijiet, fil-policies u fir-regolamenti ta’ pajjiżna biex dan il-patrimonju jibqa’ jiġi mħares u jiġi arrikkit? Se jiġri bħal fil-każ tal-Ġgantija li minkejja l-protezzjoni kollha li għandna ġew injorati r-rekwiżiti essenzjali fl-ipproċessar tal-ippjanar minn min huwa obbligat  li jħares il-wirt tagħna?
Il-festi tagħna, kull waħda bil-karatteristiċi uniċi tagħha, huma espressjoni Mediterranja, ta’ twemmin tagħna, ta’ ċelebrazzjoni komunitarja, ta’ għaqda u inklużjoni soċjali. Huma manifestazzjoni tal-għeruq, tal-valuri fundamentali u ta’ dak kollu li jagħmilna Maltin u Għawdxin. 

Il-festi joħolqu spazji għall-parteċipazzjoni wiesgħa permezz ta’ diversi sezzjonijiet, inkluż anke aktar riċenti, sezzjonijiet bħal tal-biedja. L-organizzazzjonijiet volontarji marbuta mal-festi huma l-mekka ta’ ħafna nies ta’ kull età u minn kull strata soċjali, ta’ kull sengħa, artisti, professjonisti. Dawn huma nies li jagħtu ħinhom u ħilithom għal dan il-patrimonju. Għandna nirrikonoxxu u nippromwovu din l-integrazzjoni, din l-inklużjoni, dan l-aspett li kulħadd għandu sehem fil-festa. 

Huwa tajjeb u ta’ min ifaħħar kull inizjattiva ta’ għajnuna, kemm minn fondi nazzjonali kif ukoll minn dawk Ewropej. Huwa importanti li dawn jiġu mqassma b’mod ġust u mhux skont minn liema distrett ġej il-Ministru. Dawn għandhom jitqassmu bi trasparenza, b’akkontabilità, b’għanijiet ċari u b’governanza tajba imma mingħajr il-burokrazija żejda li sempliċement għejjiet lill-għaqdiet volontarji. Ma jagħmilx sens li min-naħa nagħtu l-għajnuniet lill-għaqdiet volontarji u min-naħa l-oħra nintaxxawhom b’mod dirett jew indirett waqt li l-ispejjeż dejjem jogħlew. 

Meta l-għaqdiet se jibdew jieħdu l-VAT lura u mhux, pereżempju, japplikaw għal €10,000 u kważi €1,500 imorru għall-VAT? Meta se jkollna sistema aktar teknoloġika b’ħafna inqas burokrazija, b’ħafna inqas dokumentazzjoni, b’inqas ġiri u b’inqas ħela ta’ ħin? Meta se jinħolqu rati speċjali għall-kirjiet tal-arloġġi u għall-konsum tad-dawl u tal-ilma u l-għaqdiet ma jibqgħux iħallsu b’rati kummerċjali? Jagħmel sens li għaqda volontarja qed tipprova tagħmel attività ta’ fundraising fi triq u trid tħallas madwar €200 jew €300 f’permessi? 

Issa li l-festa għandha dan l-istatus, teħtieġ il-protezzjoni u għandna nipproteġu dak kollu li jagħmel il-festa. Huwa tajjeb li l-Gvern investa f’numru ta’ każini tal-baned u bla dubju dan huwa nifs ġdid, imma jeħtieġ li l-Gvern ikompli jaħdem għal soluzzjonijiet forsi differenti għall-każini li l-proċess tagħhom weħel jew huwa aktar diffiċli. L-istess f’dak li għadu x’jaqsam ma’ imħażen ta’ għaqdiet li għalihom dawn l-għaqdiet qegħdin iħallsu kera b’rati kummerċjali.

Huwa importanti li l-policies tal-ippjanar, ambjentali, tas-saħħa u s-sigurtà jkunu riveduti sabiex ikun assigurat li l-kmamar tan-nar ikunu protetti u joperaw b’mod sigur għalihom u għal ta’ madwarhom. Irid ikun assigurat li dawn ikollhom is-serħan tal-moħħ fejn jesebixxu l-arti tagħhom u mhux kull sena jtertqu qalbhom b’inċertezza ta’ fejn se jinħaraq in-nar. Jeħtieġ ħafna aktar skemi innovattivi biex l-għaqdiet jgħallmu u jgħaddu lill-ġenerazzjonijiet futuri l-ħiliet fil-mużika, fil-ħjata u fi snajja’ oħra, fosthom xogħol tal-injam, fid-disinn, fil-pittura, fil-piroteknika u f’ħafna oqsma oħra inkluż amministrazzjoni u organizzazzjoni. 

Sur President, nagħlaq billi ngħid li bil-bini tiela’ kullimkien, bit-tibdil demografiku u bl-istil tal-ħajja tagħna, kien importanti li l-festa Maltija tkun imniżżla bħala wirt intanġibbli tal-umanità. Imma mbagħad hija ħafna akbar ir-responsabbiltà tagħna li b’mod tanġibbli nikkonservaw u narrikkixxu dan il-patrimonju li huwa parti integrali mill-wirt kulturali tagħna u li jgħaqqad bosta familji, barranin u komunitajiet f’ċelebrazzjoni ta’ fidi u identità lokali. Nirringrazzjak.

L-ISPEAKER: Grazzi. Aktar rimarki? L-Onor. Albert Buttigieg. 

ONOR. ALBERT BUTTIGIEG: Sur President, fl-ewwel Aġġornament tiegħi għal din is-sena nixtieq nitkellem fuq il-paċi. Naħseb li hija responsabbiltà tiegħi u ta’ sħabi kollha f’din il-Kamra li nkunu bennejja, ambaxxaturi kif ukoll strumenti tal-paċi għax għalina l-paċi għandha valur. Ma nistax ma nitkellimx fuq il-qagħda mwiegħra li bħalissa għaddejja bejn Iżrael u l-Palestina, b’mod partikolari f’Gaża, bil-periklu li dan l-inkwiet se jinfirex ukoll f’partijiet oħrajn. 

Il-massakru tal-poplu Palestinjan f’Gaża mhuwiex aċċettabbli għal kull min jirrispetta d-dinjità umana. Xi ħadd forsi jgħidli li Malta hija pajjiż newtrali u allura mhux affari tagħna imma affari tagħhom. Nemmen bis-sħiħ li min jirraġuna b’dan il-mod jara biss sal-ponta ta’ mnieħru u jinsa li kulma jiġri fid-dinja se jaffettwa lilna wkoll f’pajjiżna. In-newtralità ta’ pajjiżna ma tfissirx li nibqgħu ċassi quddiem il-ħażin. Ma tfissirx lanqas li nagħlqu għajnejna quddiem dak li mhuwiex sewwa jew inkella li ndawru wiċċna n-naħa l-oħra quddiem l-atroċitajiet li qegħdin iseħħu. 

Ningħaqad ma’ dak li qal il-President George Vella fl-aħħar diskors tiegħu meta tkellem f’Jum ir-Repubblika. Rigward din it-traġedja kien qal hekk: 

 “Iż-żejjed huwa kollu żejjed.” 

Naħseb li dan huwa messaġġ li nixtieq inwassal; li ż-żejjed huwa kollu żejjed. M’għandi l-ebda problema nistqarr li ż-żewġ naħat wettqu krimini tal-gwerra fejn persuni innoċenti, b’mod partikolari tfal u nisa, qed iħallsu l-prezz b’ħajjithom. Għaldaqstant, nikkundanna bla riżerva l-attakk terroristiku tal-Ħamas, kif għamel ukoll dan il-Parlament, għax mhuwiex aċċettabbli li persuni jinqatlu waqt li qegħdin jiddevertu jew jinqatlu għax huma miġbura ma’ wliedhom f’darhom. Imma bl-istess qawwa, bl-istess saħħa u bl-istess onestà u determinazzjoni nixtieq nikkundanna  l-carpet bombing u l-massakru li qed jiġri f’Gaza. Jekk 1,200 persuna f’Iżrael kienu brutalment - u nerġa’ ngħid brutalment - maqtula waqt li oħrajn ittieħdu bħala ostaġġi, kif nistgħu naċċettaw li jinqatlu ’l fuq minn 22,000 persuna, fosthom nisa u tfal? Kif nistgħu niġġustifikaw dan? Att terroristiku wieħed ma jiġġustifikax att terroristiku ieħor.
 
Sur President, irrid inwassal messaġġ wieħed f’dan l-Aġġornament tal-lum. Jekk irridu nkunu konsistenti u kredibbli, ma nistgħux nagħlqu għajnejna jew indawru wiċċna qisu ma jeżistix dan il-kalvarju jew dan il-ġenoċidju ta’ poplu. Filwaqt li nagħraf li Iżrael kellu u għandu dritt li jipproteġi lilu nnifsu, dan id-dritt ma jagħtihx liċenzja biex jeqred pajjiż sħiħ. Meta fil-passat il-grupp terroristiku IRA fl-Irlanda kien iwettaq att terroristiku, il-gvernijiet Ingliżi ma kinux imorru jibbumbardjaw Belfast jew l-Irlanda u joqtlu t-tfal u n-nisa, anzi, ħadmu fuq li ħadmu fit-triq diffiċli biex waslu fejn waslu llum. 

Sfortunatament b’dan il-massakru Iżrael qed jiżra’ ż-żerriegħa għal aktar attakki fil-futur fuqu. Għaliex? Għax dawk it-tfal jew żgħażagħ li llum huma trawmatizzati jaraw lill-għeżież tagħhom imutu, meta jikbru wħud minnhom se jaħsbu li l-unika soluzzjoni kif jistgħu juru dik il-weġgħa, dik it-trawma li għandhom, hi billi huma stess iwettqu atti terroristiċi oħra u atti ta’ vjolenza. 

L-esperjenza turina li l-vjolenza twelled il-vjolenza u l-vjolenza qatt ma ġabet paċi f’din id-dinja. Il-kwestjoni tad-dritt tal-Palestinjani għall-art tagħhom ilha kwestjoni pendenti u issa qed tħammar wiċċ iċ-ċiviltà kollha. Dan il-poplu jistħoqqlu jkollu soluzzjoni. Għaldaqstant, wasal iż-żmien li l-komunità internazzjonali u anke l-Gvern Malti u l-Parlament Malti, naħdmu biex iż-żewġ naħat jifhmu li l-unika triq, diffiċli kemm hi diffiċli, hija dik tat-two-state solution. 

Hija ħasra li l-estremisti fuq naħa u fuq oħra mhumiex qed jifhmu li dik hija l-unika triq li hemm fil-futur. Għalhekk, ningħaqad mal-President tar-Repubblika tagħna meta fl-istess diskors qal: 

“Nagħmel it-talba sinċiera tiegħi biex min bħalissa għandu s-saħħa f’idejh, iwaqqaf dan il-massakru.”

Għalhekk, Sur President, il-messaġġ tiegħi huwa wieħed ta’ waqfien mill-ġlied u favur il-paċi. Mingħajr paċi m’hawnx stabilità, u mingħajr stabbilita ma jkunx hawn għajxien u rispett lejn id-dinjità umana. Bil-paċi biss jista’ jkollna futur u allura nixtieq ngħid Shalom Iżrael u Salam Gaża! Nirringrazzjak. 

L-ISPEAKER: Grazzi. Il-Kamra hija aġġornata għal għada l-Erbgħa, 10 ta’ Jannar 2024, fl-4.00 p.m. bl-aġenda kif ikkomunikata mis-Segretarju Parlamentari. 

Fis-7.30 p.m. il-Kamra aġġornat mingħajr ma saret il-mistoqsija. 

MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI – NEFQA FUQ RIGALI

12056. L-ONOR. IVAN BARTOLO staqsa lill-Ministru għall-Agrikoltura, is-Sajd u d-Drittijiet tal-Annimali: Jista' l-Ministru jgħid jekk għandux xi fond mill-baġit ministerjali jew minn xi entità li taqa’ taħtu li minnhom jixtri rigali tat-tiġijiet u/jew rigali oħra?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali): M’hemmx fond speċifiku għar-rigali tat-tiġijiet u/jew rigali oħra.


MINISTERU GĦALL-AKKOMODAZZJONI SOĊJALI U AFFORDABBLI – NEFQA FUQ RIGALI

12057. L-ONOR. IVAN BARTOLO staqsa lill-Ministru għall-Akkomodazzjoni Soċjali u Affordabbli: Jista' l-Ministru jgħid jekk għandux xi fond mill-baġit ministerjali jew minn xi entità li taqa’ taħtu li minnhom jixtri rigali tat-tiġijiet u/jew rigali oħra?

ONOR. RODERICK GALDES (Ministru għall-Akkomodazzjoni Soċjali u Affordabbli):  M’hemmx fond speċifiku li jismu rigali tat-tiġijiet u/jew rigali oħra.


MINISTERU GĦALL-EKONOMIJA, IL-FONDI EWROPEJ L-ARTIJIET – NEFQA FUQ RIGALI

12058. L-ONOR. IVAN BARTOLO staqsa lill-Ministru għall-Ekonomija, l-Intrapriża u Proġetti Strateġiċi: Jista' l-Ministru jgħid jekk għandux xi fond mill-baġit ministerjali jew minn xi entità li taqa’ taħtu li minnhom jixtri rigali tat-tiġijiet u/jew rigali oħra?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.
MINISTERU GĦALL-INKLUŻJONI U L-VOLONTARJAT – NEFQA FUQ RIGALI

12059. L-ONOR. IVAN BARTOLO staqsa lill-Ministru għall-Inklużjoni u l-Volontarjat: Tista' l-Ministru tgħid jekk għandhiex xi fond mill-baġit ministerjali jew minn xi entità li taqa’ taħtha li minnhom tixtri rigali tat-tiġijiet u/jew rigali oħra?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija  tingħata fis-seduta ta’ nhar it-Tnejn, 15 ta’ Jannar 2024.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – NEFQA FUQ RIGALI

12060. L-ONOR. IVAN BARTOLO  staqsa lill-Ministru għat-Trasport, l-Infrastruttura u x-Xogħljiet Pubbliċi: Jista' l-Ministru jgħid jekk għandux xi fond mill-baġit ministerjali jew minn xi entità li taqa’ taħtu li minnhom jixtri rigali tat-tiġijiet u/jew rigali oħra?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


CHILD DEVELOPMENT ASSESSMENT UNIT (CDAU) - IMPJEGATI

13446. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm impjegati li jaħdmu fiċ-Child Development Assessment Unit (CDAU) u x’inhi l-professjoni tagħhom? Kemm-il appuntament jingħata kuljum mis-CDAU u kemm minn dawn l-appuntamenti huma ġodda jew follow-ups? Jista’ jgħid ukoll x’inhuma l-ħinijiet tal-ftuħ tas-CDAU?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


CYPS – TFAL LI JIRĊIEVU SERVIZZ

13447. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm tfal li bħalissa qed jużaw is-servizzi taċ-Child and Young People's Services (CYPS)?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


CYPS – LISTA TA’ STENNIJA

13448. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid x’lista ta’ stennija hemm għas-servizzi taċ-Child and Young People's Services (CYPS) u kemm hemm tfal li diġà għandhom appuntament? Jista’ jgħid ukoll kemm qed ikun ’il bogħod dan l-ewwel appuntament u x’inhu ż-żmien medju bejn appuntament u ieħor?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


CHILD AND YOUNG PEOPLE'S SERVICES (CYPS) - IMPJEGATI

13449. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ d-Deputat Prim Ministru u Ministru għas-Saħħa jgħid kemm hemm impjegati li jaħdmu fiċ-Child and Young People's Services (CYPS) u x’inhi l-professjoni tagħhom? Kemm-il appuntament jingħata kuljum  u kemm minn dawn l-appuntamenti huma ġodda jew follow-ups? Jista’ jgħid ukoll x’inhuma l-ħinijiet tal-ftuħ tas-CYPS?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


GĦAWDEX – TINDIF TA’ WIDIEN

13623. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid kemm u fejn tnaddfu widien f’Għawdex matul is-sena 2023, fiex kien jikkonsisti t-tindif u kemm kienet l-ispiża fuq kull wied li tnaddaf? Jista’ jgħid ukoll kemm minnhom kienu ffinanzjati minn fondi Ewropej u kemm kien l-ammont ta' finanzjament?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


PUBLIC SERVICE AGREEMENT GĦAT-TRASPORT TA' PASSIĠĠIERI, KAROZZI U MERKANZIJA BEJN MALTA U GĦAWDEX

13624. L-ONOR. CHRIS SAID staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid f'liema xahar u sena hu maħsub li tiġi ppubblikata s-sejħa għall-Public Service Agreement għat-trasport ta' passiġġieri, karozzi u merkanzija bejn Malta u Għawdex, peress li dan il-ftehim issa ilu bosta snin li skada?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


MINISTERU GĦALL-WIRT NAZZJONALI, L-ARTI U L-GVERN LOKALI: POSITIONS OF TRUST - SALARJI

13640. L-ONOR. DAVID AGIUS  staqsa lill-Ministru għall-Wirt Nazzjonali, l-Arti u l-Gvern Lokali: B'referenza għat-tweġiba tal-mistoqsija parlamentari 13233, liema tweġiba ma tweġibx dak li ġie mistoqsi, jista' l-Minsitru jagħti ċ-ċifra mitluba u ċjoè kemm hu l-valur totali tas-salarji kollha għall-persuni kollha li jokkupaw Position of Trust fil-Ministeru jew xi entità li taqa’ taħtu għas-sena 2022?

ONOR. OWEN BONNICI:  Nirreferi lill-Onor. Interpellant għall-Appendiċi li hemm fil-manwal li kopja tiegħu diġà tqiegħdet fuq il-Mejda tal-Kamra.


ORDNIJIET TA’ ĦARSIEN

13712. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm-il ordni ta’ ħarsien inħarġet mill-Qorti minn mindu daħal fis-seħħ l-Att dwar il-Protezzjoni tal-Minuri (Ħarsien Alternattiv), Kap. 602 tal-Liġijiet ta’ Malta, maqsuma sena b’sena u skont it-tip ta’ ordni, mill-ħamsa li hemm?

ONOR. MICHAEL FALZON: Ngħarraf lill-Onor. Interpellant li skont id-data miżmuma mid-Direttorat għall-Promozzjoni tal-Minuri, l-Ordnijiet maħruġa taħt Kapitlu 602 tal-Liġijiet ta’ Malta mindu din l-istess liġi daħlet fis-seħħ f’Lulju 2020, it-tipi ta’ ordnijiet li ħarġu sena b’ sena huma kif elenkati hawn taħt.

1.	2020: Sitt Ordnijiet (kollha Care Orders) u Care Order minuri mhux akkumpanjat (UMAS UMAS – tindika l-frażi Unaccompanied Minors Asylum Seekers, li tirreferi għal minuri mhux akkumpanjati illi qed ifittxu l-ażil fil-ġżejjer Maltin).

2.	2021: 38 Ordni (Care Orders) u 101 Ordni għall-UMAS.

3.	2022: 216-il Ordni mqassmin hekk:
i.	12-il Ordni ta’ Emerġenza,
ii.	20 Ordni ta’ Ħarsien (Care Orders),
iii.	38 Ordni Proviżorji – li baqgħu jinstemgħu fil-Qorti skont l-artikolu 18,
iv.	17-il Ordni ta’ Superviżjoni,
v.	129 Ordni ta’ Ħarsien UMAS.

4.	2023: 115-il Ordni mqassmin hekk: 
i.	15-il Ordni ta’ Emergenza,
ii.	27 Ordni ta’ Ħarsien (Care Order),
iii.	21 Ordni ta’ Superviżjoni (15 pendenti u sitta kkonfermati),
iv.	20 Ordni proviżorji,
v.	3 Ordnijiet tat-Tneħħija,
vi.	1 Ordni tat-Trattament,
vii.	28 Ordni UMAS.


AVUKAT TAL-MINORENNI

13713. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kull meta jidħol l-Avukat tal-Minorenni (Child Advocate) biex jiġi żgurat li qed jitħarsu d-drittijiet tal-minorenni?

ONOR. MICHAEL FALZON: Nitlob lill-Onor. Interpellant sabiex tirreferi l-mistoqsija parlamentari tagħha lill-Ministeru kkonċernat.


MINISTERU GĦALL-INTERN, IS-SIGURTÀ, IR-RIFORMI U L-UGWALJANZA – DIRECT ORDERS

13843. L-ONOR. DARREN CARABOTT  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità, u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x'servizz kien ġie ingaġġat?

[bookmark: _Hlk149051552]ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations


MINISTERU GĦAT-TURIŻMU – DIRECT ORDERS

13844. L-ONOR. DARREN CARABOTT staqsa lill-Ministru għat-Turiżmu u l-Indafa Pubblika: Jista' l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x'servizz kien ġie ingaġġat?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b’dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


MINISTERU GĦALL-AMBJENT, L-ENERĠIJA U L-INTRAPRIŻA – DIRECT ORDERS

13845. L-ONOR. DARREN CARABOTT  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru tipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tagħha fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament tgħid meta ngħatat, kemm kien l-ammont, lil min tħallas, lil min ingħatat id-direct order u x'servizz kien ġie ingaġġat?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


MINISTERU GĦALL-FINANZI U X-XOGĦOL – DIRECT ORDERS

13846. L-ONOR. DARREN CARABOTT staqsa lill-Ministru għall-Finanzi u x-Xogħol: Jista' l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x'servizz kien ġie ingaġġat?

ONOR. CLYDE CARUANA: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.





MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – DIRECT ORDERS

13847. L-ONOR. DARREN CARABOTT  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista' l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x'servizz kien ġie ingaġġat?

[bookmark: _Hlk147762345][bookmark: _Hlk153792528]ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni):  Nitlob lill-Onor. Interpellant jirreferi għat-tweġiba tal-mistoqsija parlamentari 13751.


MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – DIRECT ORDERS

13848. L-ONOR. DARREN CARABOTT  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jipprovdi lista bid-dettalji tad-direct orders li ħarġu l-entitajiet jew l-awtoritajiet li jaqgħu taħt il-portafoll tiegħu fil-perjodu bejn Novembru 2022 u Novembru 2023, maqsuma skont l-awtorità jew l-entità u għal kull direct order separatament jgħid meta ngħatat, kemm kien l-ammont, lil min tħallas, lil min ingħatat id-direct order u x'servizz kien ġie ingaġġat?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


WIED IL-BUNI - PROĠETT TA’ RIĠENERAZZJONI

13885. L-ONOR. CHRIS SAID staqsa lill-Ministru għat-Turiżmu u l-Indafa Pubblika: Jista' l-Ministru jgħid fiex wasal il-proġett imwiegħed tar-riġenerazzjoni ta’ Wied il-Buni?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


ĦATRA TAL-MEMBRI TAL-BORD TAT-TRASPORT MALTA - AVVIŻ

13886. L-ONOR. CHRIS SAID staqsa lill-Ministru għat-Trasport, l-Infrastruttura u x-Xogħljiet Pubbliċi: Jista’ l-Ministru jgħid għalfejn l-avviż għall-ħatra tal-membri tal-Bord tal-Awtorità għat-Trasport f’Malta deher tant tard fil-Gazzetta tal-Gvern u ċjoè fil-ħarġa tal-24 ta’ Novembru 2023 meta skont l-istess avviż il-ħatra ta’ dan il-Bord hi effettiva mit-2 ta’ Awissu 2023 – jiġifieri kważi erba’ xhur qabel ma deher dan l-avviż?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR - CT2247/2023

13887. L-ONOR. CHRIS SAID staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid fiex tikkonsisti u għala nħasset il-ħtieġa li tinħareġ is-sejħa li ħareġ reċentement il-Ministeru għall-Ambjent, l-Enerġija u l-Intrapriża CT2247/2023 - Services - Framework Agreement for the Upkeep in an Environmentally Friendly Manner of Various Water Reservoir Sites in Malta and Gozo used by the Water Services Corporation? Tista’ tgħid ukoll min kien jagħmel dan ix-xogħol li hemm mitlub f'din is-sejħa f'dawn l-aħħar xhur u f’dawn l-aħħar għaxar snin?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


IR-RABAT GĦAWDEX - TRIQ SIR ARTURO MERCIECA

13888. L-ONOR. CHRIS SAID staqsa lill-Ministru għal Għawdex u l-Ippjanar: Peress li l-appell ġie deċiż u t-tender ġiet assenjata jista’ l-Ministru jgħid meta hu maħsub li jibda x-xogħol biex tinbena mill-ġdid Triq Sir Arturo Mercieca fir-Rabat, Għawdex, peress li tinsab fi stat ħażin ħafna?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


ĦAL TARXIEN: PJAZZA TA’ QUDDIEM IL-KNISJA ARĊIPRETALI - XOGĦLIJIET

14254. L-ONOR. BERNICE BONELLO  staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid meta ser jibdew ix-xogħlijiet ta’ kostruzzjoni fil-pjazza ta’ quddiem il-Knisja Arċipretali ta’ Ħal Tarxien? Jista’ wkoll jikkonferma li dan ix-xogħol kellu jibda wara li għaddiet il-festa tad-Duttrina f’Lulju 2023 u s’issa għadu ma sar xejn?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


KALKARA CREEK - PROPOSTA TA’ YACHT MARINA

14255. L-ONOR. BERNICE BONELLO  staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jikkonferma jekk hemmx pjanijiet li ssir Yacht Marina bejn il-Kalkara u l-Birgu proprju fiż-żona msejħa Kalkara Creek, u jqiegħed fuq il-Mejda tal-Kamra l-pjanti u/jew dokumenti oħrajn li jeżistu dwar dan il-proġett?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.
BIRGU / KALKARA: YACHT MARINA - KONSULTAZZJONI

14256. L-ONOR. BERNICE BONELLO  staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk saritx konsultazzjoni mal-Kunsill Lokali tal-Birgu dwar dak li ssemma bħala Yacht Marina f’Kalkara Creek (fid-daħla bejn il-Birgu u l-Kalkara) u, jekk iva, meta saret din il-konsultazzjoni u fiex kienet tikkonsisti?

[bookmark: _Hlk149051356][bookmark: _Hlk152766698]ONOR. OWEN BONNICI:  Il-Kunsill Lokali tal-Birgu kien ikkonsultat minn Transport Malta dwar l-organizzazzjoni tal-mażżri fl-istess żona kif ukoll sabiex l-istess mażżri jiġu regolarizzati u b'hekk kollox ikun skont il-liġi.


BIRGU / KALKARA: YACHT MARINA - KONSULTAZZJONI

14257. L-ONOR. BERNICE BONELLO  staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk saritx konsultazzjoni mal-Kunsill Lokali tal-Kalkara dwar dak li ssemma bħala Yacht Marina f’Kalkara Creek (fid-daħla bejn il-Birgu u l-Kalkara) u jekk iva, meta saret din il-konsultazzjoni u fiex kienet tikkonsisti?

ONOR. OWEN BONNICI: Saru diskussjonijiet mill-Kunsill Lokali tal-Kalkara ma’ Transport Malta dwar l-organizzazzjoni tal-mażżri.


AĠENZIJA SEM – KUNTRATT TAL-EX CEO

14258. L-ONOR. BERNICE BONELLO  staqsiet lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jagħti r-raġunijiet għalfejn il-kuntratt tal-eks CEO tal-Aġenzija Servizzi Ewropej f'Malta (SEM), li d-dettalji tagħha qed jintbagħtu separatament, ma ġiex imġedded?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


AĠENZIJA SEM – KUNTRATT TAL-EKS CEO

14259. L-ONOR. BERNICE BONELLO  staqsiet lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid x’kien il-pakkett finanzjarju tal-Eks CEO tal-Aġenzija Servizzi Ewropej f'Malta (SEM) li d-dettalji tagħha qed jintbagħtu separatament?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


AWTORITÀ TAL-IPPJANAR – BIDLIET FIL-POLICIES

14266. L-ONOR. GRAZIELLA GALEA  staqsiet lill-Ministru għal Għawdex u l-Ippjanar: Jista' l-Ministru jwieġeb il-mistoqsija parlamentari 14228 u jgħid kemm saru bidliet fil-policies applikati mill-Awtorità tal-Ippjanar mis-sena 2013 sal-ġurnata li fiha tiġi mwieġba din il-mistoqsija parlamentari? Jista’ jgħid ukoll liema kienu dawn il-bidliet, u f'kull każ, x'wassal għal dawn il-bidliet?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


EKS MALTA SHIPBUILDING – AVVENIMENTI

14271. L-ONOR. MARK ANTHONY SAMMUT staqsa lill-Ministru għall-Politika Soċjali u d-Drittijiet tat-Tfal: Jista' l-Ministru jgħid jekk intefqux flus pubbliċi biex is-sit tal-eks Malta Shipbuilding jiġi ppreparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntefqu, u f'kull nefqa jispeċifika u jgħid jekk din ingħatatx b'tender, direct order, jew mod ieħor?

ONOR. MICHAEL FALZON: Nitlob lill-Onor. Interpellant sabiex jirreferi għat-tweġiba tal-mistoqsija parlamentari 13729.


EKS MALTA SHIPBUILDING – AVVENIMENTI

14272. L-ONOR. MARK ANTHONY SAMMUT staqsa lill-Ministru għall-Agrikoltura, is-Sajd u d-Drittijiet tal-Annimali: Jista' l-Ministru jgħid jekk intnefqux flus pubbliċi biex is-sit tal-Eks Malta Shipbuilding jiġi ppreparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntnefqu, u f'kull nefqa jispeċifika u jgħid jekk din ingħatatx b'tender, direct order, jew mod ieħor?

[bookmark: _Hlk148964931]ONOR. ANTON REFALO:  Nirreferi lill-Onor. Interpellant għar-risposta tal-mistoqsija parlamentari 13729.


EKS MALTA SHIPBUILDING – AVVENIMENTI

14273. L-ONOR. MARK ANTHONY SAMMUT staqsa lill-Ministru għall-Akkomodazzjoni Soċjali u Affordabbli: Jista' l-Ministru jgħid jekk intnefqux flus pubbliċi biex is-sit tal-Eks Malta Shipbuilding jiġi ppreparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntnefqu, u f'kull nefqa jispeċifika u jgħid jekk din ingħatatx b'tender, direct order, jew mod ieħor?

ONOR. RODERICK GALDES:  Nirreferi lill-Onor. Interpellant għat-tweġiba tal-mistoqsija parlamentari13729.


EKS MALTA SHIPBUILDING – AVVENIMENTI

14274. L-ONOR. MARK ANTHONY SAMMUT staqsa lill-Ministru għall-Inklużjoni u l-Volontarjat: Tista' l-Ministru tgħid jekk intefqux flus pubbliċi biex is-sit tal-Eks Malta Shipbuilding jiġi ppreparat biex jospita konferenzi u fieri? Jekk iva, tista’ tipprovdi elenku tal-ammonti kollha li ntnefqu, u f'kull nefqa tispeċifika u tgħid jekk din ingħatatx b'tender, direct order, jew mod ieħor?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.

EKS MALTA SHIPBUILDING – AVVENIMENTI

14275. L-ONOR. MARK ANTHONY SAMMUT  staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid jekk intnefqux flus pubbliċi biex is-sit tal-Eks Malta Shipbuilding jiġi ppreparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntnefqu, u f'kull nefqa jispeċifika u jgħid jekk din ingħatatx b'tender, direct order, jew mod ieħor?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


EKS MALTA SHIPBUILDING – AVVENIMENTI

14276. L-ONOR. MARK ANTHONY SAMMUT staqsa lill-Ministru għal Għawdex u l-Ippjanar: Jista' l-Ministru jgħid jekk intnefqux flus pubbliċi biex is-sit tal-Eks Malta Shipbuilding jiġi ppreparat biex jospita konferenzi u fieri? Jekk iva, jista’ jipprovdi elenku tal-ammonti kollha li ntnefqu, u f'kull nefqa jispeċifika u jgħid jekk din ingħatatx b'tender, direct order, jew mod ieħor?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


UFFIĊĊJU TAL-PRIM MINISTRU: DEPUTATI TAL-OPPOŻIZZJONI - ALLOWANCES

14293. L-ONOR. ROSIANNE CUTAJAR staqsiet lill-Uffiċċju tal-Prim Ministru: B’referenza għat-tweġiba tal-mistoqsija parlamentari 14115, jista’ l-Prim Ministru jgħid jekk il-persuna li d-dettalji dwarha qed jingħataw separatament tħallsitx l-allowances li kienet intitolata għalihom bħala parti mill-pakkett tagħha? Jista’ jqiegħed fuq il-Mejda tal-Kamra d-dokumentazzjoni relatata mad-deċiżjoni li tkun ittieħdet dwar il-ħlas ta’ dawn l-allowances u l-bażi tad-deċiżjoni li ttieħdet u jaqsam din l-informazzjoni sena b’sena minn meta nbeda l-impjieg tal-persuna sad-data li fiha tiġi mwieġba din il-mistoqsija parlamentari?

[bookmark: _Hlk151470303]ONOR. ROBERT ABELA (Prim Ministru):  Nitlob lill-Onor. Interpellant sabiex tagħmel din il-mistoqsija parlamentari lill-Ministeru kkonċernat.


UFFIĊĊJU TAL-PRIM MINISTRU: DEPUTATI TAL-OPPOŻIZZJONI - ALLOWANCES

14294. L-ONOR. ROSIANNE CUTAJAR staqsiet lill-Uffiċċju tal-Prim Ministru: B’referenza għat-tweġiba tal-mistoqsija parlamentari 14115, jista’ l-Prim Ministru jgħid jekk l-individwu li d-dettalji dwaru qed jingħataw separatament tħallasx l-allowances li kien intitolat għalihom bħala parti mill-pakkett tiegħu? Jista’ jqiegħed fuq il-Mejda tal-Kamra d-dokumentazzjoni relatata mad-deċiżjoni li tkun ittieħdet dwar il-ħlas ta’ dawn l-allowances u l-bażi tad-deċiżjoni li ttieħdet u jaqsam din l-informazzjoni sena b’sena minn meta nbeda l-impjieg tal-individwu sad-data li fiha tiġi mwieġba din il-mistoqsija parlamentari?

ONOR. ROBERT ABELA: Nitlob lill-Onor. Interpellant sabiex tagħmel din il-mistoqsija parlamentari lill-Ministeru kkonċernat.


UFFIĊĊJU TAL-PRIM MINISTRU: DEPUTATI TAL-OPPOŻIZZJONI - ALLOWANCES

14295. L-ONOR. ROSIANNE CUTAJAR staqsiet lill-Uffiċċju tal-Prim Ministru: B’referenza għat-tweġiba tal-mistoqsija parlamentari 14115, jista’ l-Prim Ministru jgħid jekk l-individwu li d-dettalji dwaru qed jingħataw separatament tħallasx l-allowances li kien intitolat għalihom bħala parti mill-pakkett tiegħu? Jista’ jqiegħed fuq il-Mejda tal-Kamra d-dokumentazzjoni relatata mad-deċiżjoni li tkun ittieħdet dwar il-ħlas ta’ dawn l-allowances u l-bażi tad-deċiżjoni li ttieħdet u jagħti din l-informazzjoni sena b’sena sa minn meta nbeda l-impjieg tal-persuna sad-data li fiha tiġi mwieġba din il-mistoqsija parlamentari?

ONOR. ROBERT ABELA: Nitlob lill-Onor. Interpellant sabiex tagħmel din il-mistoqsija parlamentari lill-Ministeru kkonċernat


UFFIĊĊJU TAL-PRIM MINISTRU: DEPUTATI TAL-OPPOŻIZZJONI - ALLOWANCES

14296. L-ONOR. ROSIANNE CUTAJAR staqsiet lill-Uffiċċju tal-Prim Ministru: B’referenza għat-tweġiba tal-mistoqsija parlamentari 14115, jista’ l-Prim Ministru jgħid jekk l-individwu li d-dettalji dwaru qed jingħataw separatament tħallasx l-allowances li kien intitolat għalihom bħala parti mill-pakkett tiegħu? Jista’ jqiegħed fuq il-Mejda tal-Kamra d-dokumentazzjoni relatata mad-deċiżjoni li tkun ittieħdet dwar il-ħlas ta’ dawn l-allowances u l-bażi tad-deċiżjoni li ttieħdet u jagħti din l-informazzjoni sena b’sena sa minn meta nbeda l-impjieg tal-persuna sad-data li fiha tiġi mwieġba din il-mistoqsija parlamentari?

ONOR. ROBERT ABELA: Nitlob lill-Onor. Interpellant sabiex tagħmel din il-mistoqsija parlamentari lill-Ministeru kkonċernat.


UFFIĊĊJU TAL-PRIM MINISTRU: DEPUTATI TAL-OPPOŻIZZJONI - ALLOWANCES

14297. L-ONOR. ROSIANNE CUTAJAR staqsiet lill-Uffiċċju tal-Prim Ministru: B’referenza għat-tweġiba tal-mistoqsija parlamentari 14115, jista’ l-Prim Ministru jgħid jekk l-individwu li d-dettalji dwaru qed jingħataw separatament tħallasx l-allowances li kien intitolat għalihom bħala parti mill-pakkett tiegħu? Jista’ jqiegħed fuq il-Mejda tal-Kamra d-dokumentazzjoni relatata mad-deċiżjoni li tkun ittieħdet dwar il-ħlas ta’ dawn l-allowances u l-bażi tad-deċiżjoni li ttieħdet u jagħti din l-informazzjoni sena b’sena sa minn meta nbeda l-impjieg tal-persuna sad-data li fiha tiġi mwieġba din il-mistoqsija parlamentari?

ONOR. ROBERT ABELA: Nitlob lill-Onor. Interpellant sabiex tagħmel din il-mistoqsija parlamentari lill-Ministeru kkonċernat.


UFFIĊĊJU TAL-PRIM MINISTRU: DEPUTATI TAL-OPPOŻIZZJONI - ALLOWANCES

14298. L-ONOR. ROSIANNE CUTAJAR staqsiet lill-Uffiċċju tal-Prim Ministru: B’referenza għat-tweġiba tal-mistoqsija parlamentari 14115, jista’ l-Prim Ministru jgħid jekk l-individwu li d-dettalji dwaru qed jingħataw separatament tħallasx l-allowances li kien intitolat għalihom bħala parti mill-pakkett tiegħu? Jista’ jqiegħed fuq il-Mejda tal-Kamra d-dokumentazzjoni relatata mad-deċiżjoni li tkun ittieħdet dwar il-ħlas ta’ dawn l-allowances u l-bażi tad-deċiżjoni li ttieħdet u jagħti din l-informazzjoni sena b’sena sa minn meta nbeda l-impjieg tal-persuna sad-data li fiha tiġi mwieġba din il-mistoqsija parlamentari?

ONOR. ROBERT ABELA:  Nitlob lill-Onor. Interpellant sabiex tagħmel din il-mistoqsija parlamentari lill-Ministeru kkonċernat.


ĦAL LUQA – RESIDENTI REĠISTRATI BĦALA BDIEWA

14304. L-ONOR. JEROME CARUANA CILIA  staqsa lill-Ministru għall-Agrikoltura, is-Sajd u d-Drittijiet tal-Annimali: Jista' l-Ministru jwieġeb il-mistoqsijiet parlamentari 13575, 13918 u 14127 u jgħid kemm kien hemm persuni reġistrati bħala bdiewa residenti Ħal Luqa, full-time u part-time, mill-2018 sal-ġurnata li fiha tiġi mwieġba din il-mistoqsija parlamentari u possibbilment sena b’sena?

ONOR. ANTON REFALO:  Nirreferi lill-Onor. Interpellant għat-tabella segwenti filwaqt li ninfurmah li ma tinżammx informazzjoni dwar jekk il-bdiewa humiex full-time jew part-time.

	Year
	Number of registered farmers 
(Ħal Luqa)

	2018
	153

	2019
	162

	2020
	171

	2021
	178

	2022
	186

	2023
	201





IS-SIĠĠIEWI – RESIDENTI REĠISTRATI BĦALA BDIEWA

14305. L-ONOR. JEROME CARUANA CILIA  staqsa lill-Ministru għall-Agrikoltura, is-Sajd u d-Drittijiet tal-Annimali: Jista' l-Ministru jwieġeb il-mistoqsijiet parlamentari 13576, 13919 u 14128 u jgħid kemm kien hemm persuni reġistrati bħala bdiewa residenti s-Siġġiewi, full-time u part-time, mill-2018 sal-ġurnata li fiha tiġi mwieġba din il-mistoqsija parlamentari u possibbilment sena b’sena?

ONOR. ANTON REFALO:  Nirreferi lill-Onor. Interpellant għat-tabella segwenti filwaqt li ninformah li ma tinżammx informazzjoni dwar jekk il-bdiewa humiex full-time jew part-time.

	Year
	Number of registered farmers (Siġġiewi)

	2018
	603

	2019
	639

	2020
	666

	2021
	696

	2022
	730

	2023
	766




ĦAL KIRKOP - RESIDENTI REĠISTRATI BĦALA BDIEWA

14306. L-ONOR. JEROME CARUANA CILIA  staqsa lill-Ministru għall-Agrikoltura, is-Sajd u d-Drittijiet tal-Annimali: Jista' l-Ministru jwieġeb il-mistoqsijiet parlamentari 13577, 13943 u 14163 u jgħid kemm kien hemm persuni reġistrati bħala bdiewa residenti Ħal Kirkop, full-time u part-time, mill-2018 sal-ġurnata li fiha tiġi mwieġba din il-mistoqsija parlamentari u possibbilment sena b’sena?

ONOR. ANTON REFALO:  Nirreferi lill-Onor. Interpellant għat-tabella segwenti filwaqt li ninformah li ma tinżammx informazzjoni dwar jekk il-bdiewa humiex full-time jew part-time.

	Year
	Number of registered farmers
 (Ħal Kirkop)

	2018
	79

	2019
	83

	2020
	88

	2021
	93

	2022
	96

	2023
	99




BDIEWA REĠISTRATI

14307. L-ONOR. JEROME CARUANA CILIA  staqsa lill-Ministru għall-Agrikoltura, is-Sajd u d-Drittijiet tal-Annimali: Jista' l-Ministru jwieġeb il-mistoqsijiet parlamentari 13578, 13944 u 14164 u jgħid kemm kien hemm persuni reġistrati bħala bdiewa, full-time u part-time, mis-sena 2013 sas-sena 2017 u possibbilment sena b’sena?

ONOR. ANTON REFALO:  Nirreferi lill-Onor. Interpellant għat-tabella segwenti filwaqt li ninfurmah li ma tinżammx informazzjoni dwar jekk il-bdiewa humiex full-time jew part-time.

	Year
	Number of registered farmers

	2013
	6,777

	2014
	7,778

	2015
	8,118

	2016
	8,763

	2017
	9,350




SENA SKOLASTIKA 2023-2024: ASSENTEIŻMU - TAĦRIKIET

14377. L-ONOR. JUSTIN SCHEMBRI  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista' l-Ministru jipprovdi data dwar kemm ħarġu taħrikiet matul is-sena skolastika attwali lill-ġenituri li mhumiex jibagħtu lit-tfal tagħhom jew li huma taħt il-kustodja tagħhom, l-iskola? Jista' wkoll jipprovdi din id-data skont l-iskola u l-kulleġġ għal kull student/a?

ONOR. CLIFTON GRIMA:  Matul din is-sena skolastika s’issa ħarġu total ta’ 170 taħrika lill-ġenituri. Għall-fini ta’ sigurtà u privatezza, il-kumplament tal-informazzjoni mhux se tiġi ppubblikata.


IL-KALKARA: SKOLA PRIMARJA - SOQFA PERIKOLUŻI

14378. L-ONOR. JUSTIN SCHEMBRI  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista' l-Ministru jgħid jekk hemmx rapporti dwar xi saqaf jew parti minnu / soqfa jew partijiet minnhom li jista' jkun / jistgħu jkunu perikoluż/i fl-Iskola Primarja tal-Kalkara?

ONOR. CLIFTON GRIMA: It-tweġiba tingħata f’seduta oħra.


ĦAL GĦAXAQ: SKOLA - XOGĦLIJIET

14379. L-ONOR. JUSTIN SCHEMBRI  staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista' l-Ministru jaċċerta lill-ġenituri u lill-edukaturi li x-xogħlijiet li saru fl-iskola ta' Ħal Għaxaq huma ċertifikabbli u siguri kompletament?

ONOR. CLIFTON GRIMA: Ix-xogħlijiet li saru mill-FTS fl-iskola msemmija huma ċertifikabbli u siguri.


LAQGĦAT BEJN IL-GVERN U KUMPANIJI PRIVATI

14390. L-ONOR. JEROME CARUANA CILIA staqsa lill-Uffiċċju tal-Prim Ministru: Jista' l-Prim Ministru jgħid meta saru l-laqgħat bejn rappreżentanti tal-Gvern u rappreżentanti tal-kumpaniji li d-dettalji dwarhom qed jingħataw separatament? Jista’ jgħid ukoll min attenda u jekk jeżistux Minuti ta' dawn il-laqgħat?

ONOR. ROBERT ABELA: Ninforma lill-Onor. Interpellant li jien qatt ma ltqajt mas-Sur Changpeng Zhao.


TAXXA PAGABBLI LILL-GVERN

14391. L-ONOR. JEROME CARUANA CILIA staqsa lill-Uffiċċju tal-Prim Ministru: Jista' l-Prim Ministru jgħid jekk il-kumpaniji li d-dettalji dwarhom qed jingħataw separatament, għandhomx jagħtu flejjes f'taxxa lill-Gvern Malti u kemm huwa l-ammont?

ONOR. ROBERT ABELA: Nitlob lill-Onor. Interpellant sabiex jagħmel din il-mistoqsija parlamentari lill-Ministeru kkonċernat.


SPTAR MOUNT CARMEL: ATTIVITAJIET SOĊJALI - NEFQA

14409. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ d-Deputat Prim Ministru u Ministru għas-Saħħa jgħid jekk fis-sena 2023 intefqux flus f'attivitajiet soċjali mill-fond tas-saħħa mentali tal-Isptar Mount Carmel?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b’dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


MATER DEI: ĊENTRU TAL-ONKOLOĠIJA - XOGĦLIJIET

14410. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ d-Deputat Prim Ministru u Ministru għas-Saħħa jagħti rendikont tax-xogħol li qed isir biswit iċ-Ċentru tal-Onkoloġija fl-Isptar Mater Dei u meta se jkun lest?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.



ĦAL QORMI: ĊENTRU TAS-SAĦĦA - XOGĦLIJIET

14411. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ d-Deputat Prim Ministru u Ministru għas-Saħħa jgħid fiex wasal ix-xogħol fiċ-Ċentru tas-Saħħa ta’ Ħal Qormi u meta ser ikun qed jitlesta?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.

MINISTERU GĦAS-SAĦĦA U L-ANZJANITÀ ATTIVA - PERSUNI INGAĠĠATI BĦALA PERSON OF TRUST JEW POLITICAL APPOINTMENT

14412. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jagħti lista tal-ismijiet tal-persuni li huma ingaġġati mal-Ministeru tiegħu bħala person of trust jew li ngħataw political appointment?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


MINISTERU GĦAS-SAĦĦA U L-ANZJANITÀ ATTIVA - PERSUNI INGAĠĠATI BĦALA PERSON OF TRUST JEW POLITICAL APPOINTMENT

14413. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid x'titlu jokkupaw il-persuni li huma ingaġġati mal-Ministeru tiegħu bħala person of trust jew li ngħataw political appointment?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


MINISTERU GĦAS-SAĦĦA U L-ANZJANITÀ ATTIVA: PERSUNI INGAĠĠATI BĦALA PERSON OF TRUST JEW POLITICAL APPOINTMENT - SALARJI

14414. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ d-Deputat Prim Ministru u Ministru għas-Saħħa jgħid x'salarji jingħataw il-persuni li huma ingaġġati mal-Ministeru tiegħu bħala person of trust jew li ngħataw political appointment, għal kull pożizzjoni li ngħataw?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


SERVIZZ TA’ ASSISTENZA PERSONALI – UŻU TAS-SUSSIDJU

14455. L-ONOR. GRAZIELLA GALEA staqsiet lill-Ministru għall-Inklużjoni u l-Volontarjat: B’referenza għat-tweġiba tal-mistoqsija parlamentari 13960 tista’ l-Ministru tgħid kemm-il persuna preżentement qiegħda tibbenefika minn sussidju għal Direct Payment, għal Independent Community Living, u għal Assistenti Personali, maqsuma separatament? Għal kull kategorija tista’ tispeċifika l-etajiet ta’ dawk li qegħdin jibbenefikaw minn tali sussidju?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


HOUSING DEVELOPMENT FUND

14456. L-ONOR. GRAZIELLA GALEA staqsiet lill-Ministru għall-Akkomodazzjoni Soċjali u Affordabbli: Jista' l-Ministru jgħid kemm ilu mwaqqaf il-Housing Development Fund, kemm hemm fondi f’dan il-fond u x'tip ta' investiment sar minn mindu twaqqaf? Kemm kien l-investiment li sar f'kull każ u fejn jinstabu l-postijiet li fihom saru l-investimenti? Jista’ jgħid ukoll f'liema lokalitajiet hu mistenni li jkun hemm investimenti matul is-sena 2024?

ONOR. RODERICK GALDES: Il-Housing Development Fund twaqqaf fis-sena 2022. Sar investiment ta’ €1.5 miljun fi proġetti fil-Birgu, Birkirkara, Bormla, San Ġwann, fil-Belt Valletta, Imtarfa, Ħal Qormi, Fgura, Żebbuġ, Ħ’Attard u f’numru ta’ djar residenzjali tat-tfal fi ħdan il-Fondazzjoni għal Servizzi ta' ​Ħarsien Soċjali (FSWS). Fis-sena 2024, se jiġu mnedija proġetti ġodda fil-Kalkara, il-Mosta, Santa Luċija, San Ġiljan, Ħaż-Żebbuġ u Bormla.


IL-QAWRA: ĊENTRU TAS-SAĦĦA - PJANTI

14457. L-ONOR. GRAZIELLA GALEA staqsiet lill-Ministru għas-Saħħa u l-Anzjanità Attiva: Jista' d-Deputat Prim Ministru u Ministru għas-Saħħa jqiegħed fuq il-Mejda tal-Kamra kopja tal-pjanti oriġinali li kienu sottomessi lill-Awtorità tal-Ippjanar għall-bini ta’ ċentru tas-saħħa fil-Qawra? Jista' jqiegħed ukoll kopja tal-pjanti mibdula li ġew sottomessi lill-Awtorità tal-Ippjanar għall-istess ċentru tas-saħħa?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


IL-FURJANA: TRIQ FRANGISK SAVER FENECH – ĠBIR TA’ ŻEBBUĠ

14463. L-ONOR. CARMELO MIFSUD BONNICI  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk hemmx il-ħsieb li ż-żebbuġ li hemm fis-siġar taż-żebbuġ fi Triq Frangisk Saver Fenech, il-Furjana, jiġu miġbura?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


IL-FURJANA: TRIQ FRANGISK SAVER FENECH – ĠBIR TA’ ŻEBBUĠ

14464. L-ONOR. CARMELO MIFSUD BONNICI  staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid jekk hemmx il-ħsieb li ż-żebbuġ li hemm fis-siġar taż-żebbuġ fi Triq Frangisk Saver Fenech, il-Furjana, jiġu miġbura?

ONOR. ANTON REFALO: Nitlob lill-Onor. Interpellant sabiex jirreferi din il-mistoqsija parlamentari lill-Ministeru kkonċernat.


IL-FURJANA: TRIQ FRANGISK SAVER FENECH – ĠBIR TA’ ŻEBBUĠ

14465. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk hemmx il-ħsieb li ż-żebbuġ li hemm fis-siġar taż-żebbuġ fi Triq Frangisk Saver Fenech, il-Furjana, jiġu miġbura?

ONOR. OWEN BONNICI: Il-parir li ngħata lill-Kunsill Lokali tal-Furjana dwar il-ġbir taż-żebbuġ huwa li dan m’għandux jinġabar wara Ottubru għax wara dan iż-żmien ma jibqax tajjeb u għaldaqstant m’hemmx ħsieb li dan jinġabar.


IMWIET U TWELID REĠISTRATI - 2023

14466. L-ONOR. CARMELO MIFSUD BONNICI staqsa lill-Uffiċċju tal-Prim Ministru: Jista’ l-Prim Ministru jgħid kemm kien hemm imwiet u kemm twieldu persuni f’pajjiżna matul l-2023?

ONOR. ROBERT ABELA: Nitlob lill-Onor. Interpellant sabiex jagħmel din il-mistoqsija parlamentari lill-Ministeru kkonċernat.


IMWIET U TWELID REĠISTRATI - 2023

14467. L-ONOR. CARMELO MIFSUD BONNICI  staqsa lill-Ministru għall-Finanzi u x-Xogħol: Jista’ l-Ministru jgħid kemm kien hemm imwiet u kemm twieldu persuni f’pajjiżna matul l-2023?

[bookmark: _Hlk149052483]ONOR. CLYDE CARUANA: Din l-informazzjoni se tiġi ppubblikata aktar tard matul din is-sena.


KUNSILL TAS-SIGURTÀ TAL-ĠNUS MAGĦQUDA - RAPPORT TA’ ĦIDMA

14468. L-ONOR. CARMELO MIFSUD BONNICI staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jqiegħed fuq il-Mejda tal-Kamra r-Rapport ta’ Ħidma ta’ Malta fil-Kunsill tas-Sigurtà tal-Ġnus Magħquda matul is-sena li għaddiet?

ONOR. IAN BORG (Ministru għall-Affarijiet Barranin u Ewropej u l-Kummerċ): Ir-Rapport ta’ Ħidma ta’ Malta fil-Kunsill tas-Sigurtà tal-Ġnus Magħquda ta’ matul l-aħħar sena tqiegħdet fuq il-Mejda tal-Kamra waqt il-ħin tat-Tqegħid ta’ Karti.


IN-NAXXAR: TRIQ IL-FORTIZZA TAL-MOSTA - ROTOT TAL-LINJA

14507. L-ONOR. GRAZIELLA GALEA  staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema huma r-rotot tal-linja li jgħaddu minn Triq il-Fortizza tal-Mosta, Naxxar? Jista’ jgħid ukoll jekk hux possibbli li tiżdied il-frekwenza ta’ dawn l-istess rotot u jara li jkun hemm bus shelters f’din it-triq?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


TRASPORT PUBBLIKU - ROTTA GĦAR-RESIDENTI TAL-WARDIJA

14508. L-ONOR. GRAZIELLA GALEA  staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 11821, jista’ l-Ministru jgħid xi żviluppi kien hemm dwar ir-rotta għall-vjaġġi tal-karozzi tal-linja sabiex jingħata servizz lir-residenti tal-Wardija f'diversi ħinijiet matul il-ġurnata?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


HOME OWNERSHIP SCHEME - KAŻIJIET SOLVUTI

14527. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsija parlamentari 13852, u jgħid matul is-sena 2023 sal-ġurnata li fiha tiġi mwieġba din il-mistoqsija parlamentari, kemm-il każ tal-Home Ownership Scheme solviet l-Awtorità tal-Artijiet? Jista’ għal kull każ jindika kemm ingħata kumpens lis-sidien oriġinali u jindika n-numru ta’ każijiet solvuti u l-kumpens imħallas lokalità b’lokalità?


Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


AVVIŻI - NUMRI TAL-BIBIEN ĠODDA

14528. L-ONOR. REBEKAH BORG staqsiet lill-Uffiċċju tal-Prim Ministru: Jista’ l-Prim Ministru jwieġeb il-mistoqsija parlamentari 13851 u jgħid minn fejn wieħed jista’ jaċċessa lista ta’ avviżi ppubblikati qabel l-2013, relatati ma’ eżerċizzji li saru biex jiġu assenjati numri tal-bibien ġodda?

ONOR. ROBERT ABELA: L-Address Management Unit fi ħdan l-Uffiċċju Elettorali twettaq riċerki relatati ma’ numerar ta’ bibien u ismijiet ta’ toroq mill-1997 sal-lum il-ġurnata fuq talbiet li jsiru bil-miktub.

L-istess unit qed taħdem fuq websajt fejn il-pubbliku se jkollu l-opportunità jaċċessa dawn ir-riċerki onlajn.

Barra minn hekk, din l-istess Unit se tibda tirriċerka kull notifikazzjoni uffiċjali li ġiet ippubblikata fil-Gazzetta tal-Gvern relatata man-numerar ta’ bibien u l-ismijiet ta’ toroq sa mill-ewwel pubblikazzjoni li tmur lura għal aktar minn 135 sena. Dan se jkun qed jinvolvi xogħol vast u metikoluż biex jiġu skenjati eluf ta’ paġni tal-Gazzetta tal-Gvern.


ANZJANITÀ ATTIVA U KURA FIL-KOMUNITÀ - STANDARD OPERATING PROCEDURES

14536. L-ONOR. PAULA MIFSUD BONNICI  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid għaliex l-Anzjanità Attiva u Kura fil-Komunità (AACC) topera mingħajar ebda ‘standard operating procedures’ interni? Jista’ jgħid ukoll meta ser ikunu qed isiru dawn il-proċeduri sabiex jassigura li r-regolamenti dwar l-akkwist pubbliku jiġu osservati?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


KAŻ TA’ INDIVIDWU - INKJESTA

14542. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 13358, jista’ l-Minstru jgħid għalfejn il-familja ma ġietx informata li għaddejja inkjesta fuq il-mewt tal-pazjent li d-dettalji dwaru qed jingħataw separatament?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


INFERMIERA U QWIEBEL BI DUAL JEW CONCURRENT APPOINTMENT

14543. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm kien hemm infermiera u qwiebel bi dual jew concurrent appointment mill-25 ta’ Settembru 2023 sal-ġurnata li fiha tiġi mwieġba din il-mistoqsija parlamentari? Jista’ jgħid ukoll kemm minn dawn il-persuni ntalbu jagħżlu liema appointment iridu jżommu wara l-ftehim settorjali mal-infermiera u l-qwiebel f’Settembru 2023?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


INFERMIERA U QWIEBEL - FTEHIM SETTORJALI

14544. L-ONOR. CLAUDETTE BUTTIGIEG  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid jekk wara l-ftehim settorjali mal-infermiera u l-qwiebel ta’ Settembru 2023 sarx kalkolu ħażin fiż-żieda, it-tnaqqis u d-differenza fl-allowances marbuta mal-overtime tal-istess infermiera u qwiebel, liema kalkolu żbaljat wassal biex numru konsiderevoli ta’ infermiera u qwiebel spiċċaw ħallsu taxxa ferm ogħla minn dik li normalment iħallsu?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


SPTAR MATER DEI – PERSUNI TAĦT L-INFLUWENZA TAL-ALKOĦOL U/JEW DROGA LI DAĦLU FL-EMERĠENZA

14545. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid, ġurnata b’ġurnata, kemm daħlu persuni fl-emerġenza tal-Isptar Mater Dei taħt l-influwenza tal-alkoħol u/jew droga mill-1 sal-31 ta’ Diċembru 2023?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


SPTAR MATER DEI – PERSUNI BI PROBLEMI TA’ SAĦĦA MENTALI U PSIKJATRIĊI LI DAĦLU FL-EMERĠENZA

14546. L-ONOR. CLAUDETTE BUTTIGIEG  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid, ġurnata b’ġurnata, kemm daħlu persuni fl-emerġenza tal-Isptar Mater Dei minħabba problemi ta’ saħħa mentali u psikjatriċi mill-1 sal-31 ta’ Diċembru 2023?

Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.


SPTAR MATER DEI - PSYCHIATRIC UNIT

14547. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jgħid jekk is-Psychiatric Unit fl-Isptar Mater Dei għadux magħluq? Jekk iva, meta għalaq u għalfejn, u jekk le, meta għalaq u meta reġa’ nfetaħ?
Skont deċiżjoni tal-Kumitat dwar ix-Xogħol tal-Kamra tat-8 ta' Jannar 2024, it-terminu ta’ avviż ta’ din il-mistoqsija ġie estiż b'dan illi t-tweġiba għal din il-mistoqsija tingħata fis-seduta ta’ nhar it-Tnejn, 15 ta’ Jannar 2024.

